c: text/html

text:
གསལ་བསྒྲགས།
ལྷོ་ཕྱོགས་མོན་གྷོ་དགའ་ལྡན་བྱང་རྩེ་བོད་ཀྱི་གསོ་རིག་སྨན་རྩིས་ཁང་དུ་བོད་ལུགས་གཙོ་བཅོས་སྨན་པ་གཅིག་དགོས་གལ་གྱི་ས་མིག་གཅིག་ཡོད་ན་སྨན་སློབ་ཚད་ལྡན་ནས་སློབ་ཐོན་ཟིན་པའི་ཕྱག་འཁྱེར་ཚད་ལྡན་དང་། བྱུང་ན་ལོ་ངོ་གཉིས་གསུམ་ཡན་ཆད་ཀྱི་སྨན་པའི་ཉམས་གསོག་ཚད་ལྡན་ཟིན་པ་དང་། གལ་ཏེ་དེ་ལྟར་མིན་རུང་སྨན་སློབ་ཚད་ལྡན་ནས་སློབ་ཐོན་ཟིན་པའི་ཕྱག་འཁྱེར་སྨོས་མེད་ཐོག་ཉུང་མཐར་ལོ་ངོ་གཅིག་ཡན་གྱི་སྨན་པའི་ཉམས་གསོག་ཚད་ལྡན་ཟིན་ཏེ་སྨན་པའི་ལས་གནས་སུ་ཞུགས་འདོད་ཡོད་ཚེ་གཤམ་འོག་གི་ཨི་མེལ་ཁ་བྱང་དང་ཁ་པར་ཨང་གྲངས་གང་རུང་ཐོག་འབྲེལ་བ་གནང་རོགས་ཞུ། ཐོབ་ཐང་ཐད་བཞུགས་ཤག་དང་ཞལ་ལག་གི་མཐུན་རྐྱེན་ཆ་ཚང་ཡོད་ཅིང་། གུང་གསེང་ཁག་ཀྱང་ལས་བྱེད་སྤྱི་འགྲོས་ལྟར་འབུལ་གྱི་ཡོད། ཟླ་རེའི་གསོལ་ཕོག་ཐད་འབྲེབ་བ་བྱུང་མཚམས་གང་གབ་བཀའ་བསྡུར་ཞུས་ཆོག སྨན་པའི་ས་མིག་འདི་གསལ་བསྒྲགས་བྱས་པའི་དུས་ཚེས་ཉིན་མོ་ནས་འགོ་བཟུང་སྟེ་ཟླ་བ་གསུམ་རིང་སྟེ་ཕྱི་ལོ་༢༠༡༨ ཟླ་ ༥ ཚེས་ ༡༤ བར་ཡིན་ན་དེ་དོན་དགོངས་མངའ་འཚལ།། དགའ་ལྡན་བྱང་རྩེ་བོད་ཀྱི་གསོ་རིག་སྨན་རྩིས་ཁང་ནས་ཕྱི་ལོ་ ༢༠༡༨ ཟླ་ ༢ ཚེས་ ༢༢ ཉིན་ལ།། །།
E-mail; [email protected]
Phone number +91 994531939 or +91 9845811426

robotstxt: allowed

filter: keep


text:
གྲུབ་མཐའི་སྐོར་ནས་མདོ་ཙམ་གླེང་བ།
[ཟླ་ཚེས། 2016-04-21 15:47:03][རྩོམ་པ་པོ། འཇམ་དབྱངས་ཚུལ་ཁྲིམས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
འཇམ་དབྱངས་ཚུལ་ཁྲིམས་ཀྱིས་བརྩམས། ༼ཤར་རྫའི་བཤད་སྒྲུབ་སློབ་གླིང་།༽
རྫོགས་ཆེན་རྒྱུད་སྡེ་ཕྱི་ནང་གསང་གསུམ་སོགས།།
རྫོགས་ལྡན་དབྱར་མཚོ་བདོ་བའི་དཔལ་ཡོན་བཅས།།
རྫོགས་མཐའ་མེད་པའི་དགེ་མཚན་གནས་འདིར་བསུས།།
རྫོགས་པའི་སངས་རྒྱས་རྣམས་ལ་གུས་པས་འདུད།།
བཅུ་ཕྲག་རིག་གཞུང་རྒྱ་མཚོ་མཚོ་མོའི་འགྲམ་དུ་རིན་ཆེན་ནོར་གྱིས་གཏམས།།
གཏམས་པའི་སྨྲ་དབང་གྲུབ་བརྙེས་བརྙེས་པའི་དེད་དཔོན་རྣམས་ཀྱིས་བླང་དོར་དགེ།
དགེ་ལེགས་བློ་ལྡན་གཟུར་གནས་གནས་ཚད་རྫོགས་པ་བཤུང་མཁན་སུ་ཞིག་མངའ།།
མངའ་རིས་ཕྲན་འདྲ་བློ་དམན་དམན་པའི་བྱིས་སྦ་རྣམས་དང་གྲོས་མོལ་འདེབས།།
དེ་ཡང་ད་རེས་གྲུབ་མཐའི་སྐོར་ནས་ཅུང་ཙམ་གླེང་བ་འདི་ལ་སྤྱི་དང་བྱེ་བྲག་གཉིས་ཀྱི་སྒོ་ནས་སྨྲ་བས། དང་པོ་སྤྱི་དོན་ཙམ་ཞིག་བཤད་པ་སྟེ། གྲུབ་མཐའི་ཞེས་པའི་སྒྲ་དོན་ནི། དང་པོ་རང་རང་གི་གཞུང་ལ་ལྟ་དཔྱད་བྱེད་ནས་རང་རང་གི་བློ་ངོར་གྲུབ་པའི་མཐའ་དེ་ལས་ཕར་མ་འདའ་བས་མཐའ། ཞེས་བླ་མའི་ཞལ་རྒྱུན་ནོ།། གཞན་ཡང་དཔལ་ལྡན་ཟླ་བ་གྲགས་པས་མཛད་པ་འགྲེལ་བཤད་ཚིག་གསལ་ལས། གྲུབ་པའི་མཐའ་སྟེ། རིགས་པའི་ལུང་གིས་རབ་ཏུ་བརྟན་པར་རང་གི་འདོད་པ་གྲུབ་པ་ནི། དེ་ལས་ཕར་ཡང་འགྲོ་བ་མེད་པས་ན་མཐའ་འོ།། ཞེས་གསུངས་སོ།། དེས་ན་རང་གིས་ལྟ་དཔྱད་བྱེད་པ་རང་གི་བློ་ངོ་རུ་གྲུབ་པས་ན་གྲུབ། དེ་ལས་ཕར་མ་འདའ་བས་མཐའ་ལ་མཐའ། གྲུབ་མཐའ་ཞེས་བྱའོ།། དབྱེ་ན་ཕྱི་ནང་གཉིས་ཏེ། ལུང་རིགས་རིན་པོ་ཆེའི་མཛོད་ལས། དེ་བཞིན་དུ་ཐེག་པ་ལ་ཟད་པ་མེད་པར་བཤད་ཀྱང་གྲུབ་མཐའི་བསྡུས་ན་ཕྱི་པ་མུ་སྟེགས་པའི་ཐེག་པ་དང་། ནང་པ་གཤེན་རབ་པའི་ཐེག་པ་གཉིས་སུ་འདུ་སྟེ། ཞེས་གསུངས། ཐེག་རིམ་ལས། བསྡུས་ཏེ་བཤད་ན་རྣམ་པ་གཉིས་སུ་འདུས།། ཕྱི་པ་མུ་སྟེགས་པ་དང་ནང་པ་གཤེན་རབ་བོ།། ཞེས་གསུངས་སོ།། སྤྱིར་ན་ཕྱི་ནང་གི་གྲུབ་མཐའ་གཉིས་སུ་ཡོད་པ་མ་ཟད། ད་ལྟའི་དུས་རབས་འདི་ནས་འཛམ་བུ་གླིང་ལ་ཆོས་ལུགས་ཆེན་མོ་བཞི་ཡོད་དེ། སངས་རྒྱས་ཆོས་ལུགས་དང་། ཡེ་ཤུའི་ཆོས་ལུགས་དང་། དབྱི་སི་ལན་གྱི་ཆོས་ལུགས་དང་། ཧིན་དྷུའི་ཆོས་ལུགས་བཅས་པའོ།། བྱེ་བྲག་གྲུབ་མཐའ་ནི་ཉིས་སྟོང་སུམ་བརྒྱ་ཡན་མན་ཡོད་པར་གྲགས། མུ་སྟེགས་པའི་གྲུབ་མཐའ་བསྡུས་ན་རྟག་པ་ལྟ་བ་དང་ཆད་པ་ལྟ་བ་གཉིས་ཀྱི་ཁོངས་སུ་འདུ་སྟེ། དེ་ཉིད་ལས། མུ་སྟེགས་ལྟ་བ་བསྡུས་ན་རྣམ་པ་གཉིས།། ཞེས་དང་། མདོ་ལས། མཐའ་རྒྱ་ཡང་བསྡུས་རྣམ་པ་གཉིས།། འདིར་མ་འདུས་པ་གང་ཡང་མེད།། ཞེས་གསུངས་པས་སོ།། དེས་ན་ད་རེ་ཞུ་བྱ་གཙོ་བོ་ནི་ནང་པའི་གྲུབ་མཐའི་སྐོར་ནས་ཞུ་རྒྱུ་ཡིན། སྤྱིར་ན་ནང་པའི་གྲུབ་མཐའ་ཡང་གཉིས་སུ་འདུས་པ་སྟེ། དེ་ནི་རྫོགས་པའི་སངས་རྒྱས་གཤེན་རབ་མི་བོས་སྲོལ་འབྱེད་པ་གཡུང་དྲུང་བོན་གྱི་གྲུབ་མཐའ་དང་། སྟོན་པ་ཤཀྱ་ཐུབ་པའི་སྲོལ་འབྱེད་པ་དམ་པའི་ཆོས་ཀྱི་གྲུབ་མཐའ་གཉིས་ཡོད་པས། དེའང་ཕྱི་ནང་གི་ཁྱད་པར་འབྱེད་བྱེད་བོན་བན་གཉིས་ལ་མང་མོད་ཀྱང་། སྨྲ་བའི་སེང་གེ་ལས། བོན་གྱི་མདོ་བཞི་ཁས་ལེན་པ་གཤེན་རབ།། དེ་བཞི་ཁས་ལེན་མི་ནུས་པ་ནི་མུ་སྟེགས་པའོ།། ཞེས་གསུངས་པའོ།། བོན་གྱི་མདོ་བཞི་ནི། རིག་པ་རྩེ་འབུམ་ལས། འདུས་བྱས་ཐམས་ཅད་ཀྱི་མདོ་མི་རྟག་པ། ཟག་པ་དང་བཅས་པ་ཐམས་ཅད་ཀྱི་མདོ་སྡུག་བསྔལ་བ། མྱ་ངན་ལས་འདས་པ་ཐམས་ཅད་ཀྱི་མདོ་ཞི་བ། བོན་ཐམས་ཅད་ཀྱི་མདོ་བདག་མེད་པའོ།། ཞེས་གསུངས་སོ།། ཇོ་བོ་རྗེ་ཨ་ཏི་ཤ་ཡིས་གསུངས་པ་བྱང་ཆུབ་ལམ་གྱི་སྒྲོ་མ་ལས། ཕྱི་པ་ནང་པ་སྐྱབས་འགྲོའི་ཁྱད།། ཅེས་དང་། ཡར་འབྲོག་མེ་སྟོན་གྱིས་མཛད་པ་བྱང་ཆུབ་ལམ་རིམ་སུམ་བརྒྱ་ཉི་ཤུ་བ་ལས། སྐྱབས་གནས་སྟོན་པ་ལྟ་སྤྱོད་འབྲས་བུ་ཡིས།། ཕྱི་རོལ་ནང་བའི་ཁྱད་པར་འབྱེད་པར་བྱ།། ཞེས་གསུངས་པའི་ཕྱིར་རོ།། རྒྱལ་བའི་བཀའ་དྲི་མ་མེད་པ་སེམས་ལུང་གསལ་བའི་སྒྲོན་མ་ལས། གཡུང་དྲུང་གནས་བཞི་སྐྱབས་སུ་མ་སོང་ན།། བདུད་དང་མུ་སྟེགས་འཁོར་བའི་བསླུ་བྲིད་འབྱུང་།། ཞེས་གསུངས་སོ།། དེའང་ཐ་སྙད་སོ་སོར་ཙམ་ལས་ནང་དོན་གཅིག་སྟེ། ཤེས་ཕྱིན་སྐབས་དང་པོ་སོགས་ལས། གཡུང་དྲུང་བོན་གྱི་མཚན་ཉིད་ནི། སྤྱད་ཅིང་ཉམས་སུ་བླང་བ་ལ་བརྟེན་ལུས་ཅན་གྱི་སྡུག་བསྔལ་ལས་སྐྱོབ་པར་བྱེད་པའི་ཐབས་སུ་གྱུར་པའི་རྣམ་དཀར་གྱི་ཡོན་ཏན་ནོ།། གཡུང་དྲུང་གི་བོན་དང་། སངས་རྒྱས་བསྟན་པ་དོན་གཅིག་མིང་གི་རྣམས་གྲངས་སོ།། ཞེས་གསུངས་པ་དང་། གྲུབ་མཐའ་རིན་ཆེན་ཕྲེང་བའི་མཆན་འགྲེལ་སོགས་ལས། གང་ལ་དམིགས་ན་ལུས་ཅན་རྣམས་ཀྱི་སྒྲིབ་པ་ཟད་པའི་ཐབས་སུ་གྱུར་པའི་རྣམ་དཀར་གྱི་ཡོན་ཏན་ཞིག་ལ་དམ་པའི་ཆོས་ཀྱི་མཚན་ཉིད་ཅེས་གསུངས་པས་སོ།། སྟོན་པ་གཤེན་རབ་མི་བོ་ཆེའི་བསྟན་པ་དེ་ལ་གཤེན་བསྟན་ཟེར། གྲུབ་མཐའ་དེ་ལ་ཐེག་པ་རིམ་པ་དགུ་གསུངས་ཡོད་དེ། ཐེག་རིམ་ལས། ཐེག་པ་བསམ་ཡས་རྣམ་པ་དགུ་རུ་བསྡུས།། མ་ངེས་གཅིག་གཉིས་གནས་ཀྱང་དགུ་རུ་ཕྱེས།། ཞེས་དང་། བསྟན་པ་རྗེས་བཞག་གི་མདོ་ལས། དེ་ལྟར་གནས་ལྔ་ཐེག་པ་དགུ།། དང་པོར་གསུངས་པའི་བཀའ་ལུང་ངོ།། ཞེས་གསུངས་པས་སོ།། སྟོན་པ་ཤཀྱ་ཐུབ་པའི་བསྟན་པ་ལ་ཐུབ་བསྟན་ཟེར། གྲུབ་མཐའ་དེ་ལ་ཐེག་པ་བཞི་གསུངས་ཡོད་དེ། རྡོ་རྗེ་སྙིང་འགྲེལ་ལས། སངས་རྒྱས་པ་ལ་བཞི་པ་དང་།། ལྔ་པ་ཐུབ་པའི་དགོངས་པ་མིན།། ཞེས་གསུངས་པས་སོ།། སྟོན་པ་གཤེན་རབ་མི་བོ་འཁྲུངས་སའི་གནས་ནི་རྟག་གཟིགས་འོལ་མོ་ལུང་རིང་དང་འཁྲུངས་ནས་ད་ལོར་འབྱུང་ལྡན་སུམ་བརྒྱ་གཅིག་གི་ཉག་མ་སུམ་ཅུ་རྩ་གཅིག་རེད། སྤྱི་ལོའི་སྔོན་གྱི་མི་ལོ་༡༦༠༡༦ཤིང་བྱིའི་ལོ་སྐུ་འཁྲུངས་ཤིང་། ད་ལོ་༢༠༡༤་ལོར་མི་ལོ་༡༨༠༣༡ཟིན་ཡོད་པ་དང་། ཤཀྱ་ཐུབ་པ་འཁྲུངས་སའི་གནས་ནི་རྒྱ་གར་ཝ་ར་ཎ་སེ་དང་། བོན་ལུགས་དང་ཕུག་ལུགས་ལྟར་ན། སྤྱི་ལོའི་སྔོན་གྱི་མི་ལོ་༩༦༠ལྕགས་སྤྲེལ་ལོ་སྐུ་འཁྲུངས་ཤིང་། འཁྲུངས་ནས་ད་ལོར་༢༩༧༥ཟིན་ཡོད་པའོ།། བན་ལུགས་ལའང་འདོད་ཚུལ་མང་ཡང་གནས་རྟེན་སྡེ་བའི་ལུགས་ལྟར་ན། སྤྱི་ལོའི་སྔོན་གྱི་༦༢༣ལོར་འཁྲུངས་ཤིང་། དེས་ན་ད་ལོར་མི་ལོ་༢༦༣༧ཟིན་ཡོད་པའོ།། ད་ལྟའི་དུས་རབས་འདི་ནས་འཛམ་བུ་གླིང་དུ་གྲུབ་མཐའ་ཆེན་པོ་བཞི་ཡོད་པ་གོང་བཤད་དང་། ཡོངས་གྲགས་སུ་ནང་པའི་གྲུབ་མཐའ་དྲུག་གཙོ་བོར་བཤད་ཅིང་ཡོད། དེས་ན་ད་ལན་འདི་ནས་གྲུབ་མཐའ་དྲུག་གི་སྐོར་ནས་གོ་བདེའི་ཕྱིར་དུ་ཅུང་ཙམ་ཞུ་བ་ཡིན་ནོ།།
གཉིས་པ་བྱེ་བྲག་ཏུ་སྨྲ་བ་ལ་དྲུག་སྟེ།
༡ དང་པོ་ཐེག་ཆེན་གཡུང་དྲུང་བོན། གཡུང་དྲུང་བོན་གྱི་གྲུབ་མཐའ་སྲོལ་འབྱེད་པ་པོ་རྫོགས་པའི་སངས་རྒྱས་སྟོན་པ་གཤེན་རབ་མི་བོ་ཡིན་ཞིང་། ཐོག་མར་དར་སའི་གནས་ནི་རྟག་གཟིགས་འོལ་མོ་ལུང་རིང་དུ་རེད། གཡུང་དྲུང་བོན་ཞེས་པའི་མཚན་ནི་བརྗོད་བྱ་དང་བརྗོད་བྱེད་གཉིས་ཀའི་སྒོ་ནས་བཏགས་པ་རེད། དེ་ཉིད་ཞང་ཞུང་དང་བོད་དུ་དར་བ་མ་ཟད། རྒྱལ་བ་གཤེན་རབ་མི་བོ་གཤེན་ལོ་ཉི་ཤུའི་ཐོག་བོད་ཡུལ་དུ་ཞབས་བཅགས་ནས་ད་ལོར་མི་ལོ་༡༦༡༠༠ཟིན་ཡོད་པ་བཤད། དེ་དུས་ནས་ཞང་ཞུང་དུ་རྒྱུ་འབྲས་བླ་མེད་ཀྱི་བོན་དར་ཞིང་། བོད་དུ་རྒྱུ་བོན་རྣམས་དར་བ་དང་། བོད་རྒྱལ་ཐོག་མ་གཉའ་ཁྲི་བཙད་པོ་སྤྱི་ལོའི་སྔོན་གྱི་༡༡༣༦ཤིང་བྱི་ལོར་སྤུ་རྒྱལ་བོད་ཀྱི་རྒྱལ་སར་འཁོད། དེ་ནས་ད་ལོར་མི་ལོ་༣༡༥༡ཟིན། གཉའ་ཁྲིས་རྒྱལ་སར་བཟུང་ནས་རྒྱུ་འབྲས་བླ་མེད་ཀྱི་བོན་རྣམས་དར་བ་དང་། བོད་དུ་མཁར་ལ་སྔ་བ་བྱིང་བ་སྟག་རྩེ་དང་དགོན་ལ་སྔ་ཤོས་མདུན་གནས་སུམ་ཅུ་རྩ་བདུན་སོགས་ཡིན་པ་བོན་གྱི་ལོ་རྒྱུས་དག་ལས་གསལ། གཡུང་དྲུང་བོན་ཞེས་པའི་མཚན་དོན་ལ་འགྲེལ་བཤད་མང་ཡང་རྗོད་བྱ་དང་རྗོད་བྱེད་གཉིས་ཀྱི་སྒོ་ནས་བཏགས་པ་སྣང་མོད། གྲུབ་མཐའི་མིང་ནི་གཙོ་བོ་བརྗོད་བྱ་དོན་གྱི་སྒོ་ནས་བཏགས་པ་འདྲ། གཞན་ཡང་གཡུང་དྲུང་བོན་གྱི་གྲུབ་མཐའ་འདི་ནི་གཞུང་ལུགས་ཕུན་སུམ་ཚོགས་པ་དང་ཞང་བོད་ཡིག་རིགས་རིག་གཞུང་ཀུན་གྱི་བྱུང་ཁུངས་ཀྱི་ཕྱི་མོ་ཡིན་ཕྱིར་དང་། ནང་ཆོས་ཡོངས་ཀྱི་ཐོག་མ་ཡིན་པས་ན་གྲུབ་མཐའི་རྒྱལ་པོ་སངས་རྒྱས་གཡུང་དྲུང་བོན་ཞེས་ཀྱང་བརྗོད། ཞྭ་དཀར་གཡུང་དུང་བོན་ཀྱང་ཟེར། དེ་ལྟར་ཐོགས་ཚུལ་ནི་སྔར་གྲུབ་ཆེན་རིག་འཛིན་རྣམས་ཀྱིས་དབུ་ཞྭ་དཀར་མོ་རྩེ་རྒྱལ་ཞེས་པའི་ཞྭ་དེ་མནབས་པས་ཞྭ་དཀར་གཡུང་དྲུང་བོན་གྱི་མཚན་ཐོགས་པ་རེད། ལྟ་བའི་གཙོ་བོ་ནི་བླ་མེད་རྫོགས་པ་ཆེན་པོའི་ལྟ་བ་གཞི་ཇི་བཞིན་ཉིད་ཀྱི་སྐྱེ་མཆེད་ཞེས་པའི་ལྟ་བ་དེ་འདོད། དེའང་ཕྱིས་སུ་གྲུབ་མཐའ་ལུགས་སྲོལ་མང་པོའང་མ་གྱེས་སོ།།
༢ གཉིས་པ་སྔ་འགྱུར་རྙིང་མ་བ། སྔ་འགྱུར་རྙིང་མ་བའི་གྲུབ་མཐའ་ཐོག་མར་དར་སའི་གནས་ནི་དབུས་གཙང་གི་ལྷ་ས་བསམ་ཡས་ཡིན་ཞིང་། དུས་རབས་དྲུག་པའི་ནང་སྤྱི་ལོ་༥༦༩ལོར་དར་བ་ལ་ལས་བཞེད། དེའི་དུས་དབུ་བརྙེས་ཙམ་ཡིན་པ་ཡང་བཤད། དེས་ན་སྲོལ་འབྱེད་པ་པོ་ཐོན་མི་སོགས་ཡིན་པ་འདྲ། དེ་ནས་ད་ལོར་མི་ལོ་༡༤༤༦་ཟིན་ཡོད་ཅིང་། འདོད་ཚུལ་གཞན་ནི་དུས་རབས་བརྒྱད་པའི་ནང་སྤྱི་ལོ་༧༥༢ཙམ་ནས་དར་བ་དང་། ཡོངས་གྲགས་སུ་སྲོལ་འབྱེད་པ་པོ་སློབ་དཔོན་པདྨ་འབྱུང་གནས་བཞེད་དེ། ལྷོ་ཁ་གྲྭ་ནང་རྫོང་གི་བསམ་ཡས་དགོན་པ་བཏབ། དེ་ནས་ད་ལོར་མི་ལོ་༡༢༦༣ཟིན་ཡོད་པ་རེད། རྙིང་མ་ཞེས་པའི་མཚན་ཐོགས་ཚུལ་ནི་དར་སྔ་ཕྱི་སྒོ་ནས་ཐོགས་པ་དང་། དེའང་ཕལ་ཆེ་བས་གསང་བསྔགས་ཀྱི་གཞུང་ལུགས་དར་སྔ་ཕྱིའི་སྒོ་ནས་བཏགས་པ་བཤད། དེའང་གྲུབ་མཐའ་གཞན་ལ་ལྟོས་པ་མ་ཡིན་པ། རང་ཕྱོགས་ཀྱི་གྲུབ་མཐའ་ནང་ལ་ལྟོས་ནས་བཞག་པར་མངོན། གཞན་ཡང་ཞྭ་དམར་པའང་ཟེར། དེ་ནི་གྲུབ་མཐའ་འདིར་ཞུགས་པའི་དགེ་འདུན་པ་སྡེ་ཡིས་དབུ་ཞྭ་དམར་པོ་མནབས་པས་དེ་ལྟར་ཐོགས་པ་བཤད། ལྟ་བའི་ནི་གཙོ་བོ་རྫོགས་ཆེན་གྱི་ལྟ་བ་འདོད་དོ།།
༣ གསུམ་པ་རྒྱལ་བ་བཀའ་རྒྱུད་པ། བཀའ་རྒྱུད་པའི་གྲུབ་མཐའ་སྲོལ་གཏོད་པ་པོ་ནི་གཙོ་བོ་ལྷོ་བྲག་མར་པ་ལོ་ཙཱ་རེད། ཁོང་ནི་དུས་རབས་བཅུ་གཅིག་པའི་ནང་སྤྱི་ལོ་༡༠༡༢ཆུ་བྱི་ལོར་སྐུ་འཁྲུངས་པ་དང་། འཁྲུངས་ནས་ད་ལོར་མི་ལོ་༡༠༠༣ཟིན་ཡོད་ཅིང་། དགུང་ལོ་༨༦ཐོག་སྐུ་ཞི་བར་གཤེགས། དང་པོར་དར་སའི་གནས་ནི་བོད་རང་སྐྱོང་ལྗོངས་ཀྱི་ལྷོ་རྒྱུད་ལྷོ་བྲག་རྫོང་གི་ལྷོ་བྲག་གྲོ་བོ་ལུང་སོགས་རེད། གྲུབ་མཐའི་མཚན་ཐོགས་ཚུལ་ནི་གྲུབ་ཆེན་ཏེ་ལོ་པ་ནས་བཀའ་བབ་ཀྱི་གདམས་ངག་བཞི་རྒྱུད་འཛིན་མཛད་པས་བཀའ་རྒྱུད་པ་ཞེས་ཐོགས་པ་དང་།{ཕ་རྒྱུད་གསང་བ་འདུས་པའི་བཀའ་བབས་དང་། མ་རྒྱུད་འཁོར་ལོ་བདེ་མཆོག་གི་བཀའ་བབས། རྨི་ལམ་དང་བར་དོའི་གདམས་ངག་གི་བཀའ་བབས། འཕོ་བ་དང་གྲོང་འཇུག་གི་གདམས་ངག་གི་བཀའ་བབས།}བཀའ་རྒྱུད་པའི་གྲུབ་མཐའ་ལ་སྡེ་གཉིས་ཡོད་པ་རེད། གཅིག་ནི་བོན་གྱི་གྲུབ་ཆེན་ཁྱུང་པོ་རྣལ་འབྱོར་གྱིས་གཙང་པའི་ཡུལ་དུ་དགོན་པ་བཏབ་ནས་ཤངས་པ་བཀའ་རྒྱུད་བྱུང་། གཞན་ཡང་ཁྱུང་པོ་རྣལ་འབྱོར་བ་དེས་དགོན་པ་བརྒྱ་དང་བརྒྱད་བཏབ་ཅེས་པས། དུང་དཀར་བློ་བཟང་ཕྲིན་ལས། གྲུབ་མཐའི་སྐོར་གྱི་རྣམ་བཤད་ལས། དྭགས་པོ་བཀའ་རྒྱུད་ནི་དྭགས་པོ་ལྷ་རྗེ་ནས་བརྒྱུད་པ་དང་། དྭགས་པོ་བཀའ་རྒྱུད་ལ་བཀའ་རྒྱུད་ཆེ་བཞི་ཆུང་བརྒྱད་ཡོད་པ་བཤད་དོ།། ལྟ་བ་ནི་སྟོང་པ་ཉིད་ཀྱི་ལྟ་བ་ཕྱག་རྒྱ་ཆེན་པོ་འདོད་དོ།།
༤ བཞི་བ་དཔལ་ལྡན་ས་སྐྱ་བ། དཔལ་ལྡན་ས་སྐྱ་བའི་གྲུབ་མཐའ་སྲོལ་འབྱེད་པ་པོ་ནི་འཁོན་དཀོན་མཆོག་རྒྱལ་པོ་རེད། ཁོང་ནི་དུས་རབས་བཅུ་གཅིག་གི་ནང་སྤྱི་ལོ་༡༠༣༤ཤིང་ཁྱི་ལོར་སྐུ་འཁྲུངས་པ་དང། འཁྲུངས་ནས་ད་ལོར་མི་ལོ་༩༨༡་ཟིན་པ་དང། དགུང་ལོ་༦༨ཐོག་སྐུ་ཞི་བར་གཤེགས། གྲུབ་མཐའ་འདི་དགུང་ལོ་བཞི་བཅུའི་ཐོག་སྤྱི་ལོ་༡༠༧༣ཆུ་གླང་ལོར་ས་སྐྱ་དགོན་པ་བཏབ་ནས་དར་བ་སྟེ། དེ་ནས་ད་ལོར་མི་ལོ༩༤༢ཟིན་ཡོད་ཅིང་། དང་པོར་དར་སའི་གནས་ནི་བོད་རང་སྐྱོང་ལྗོངས་ཀྱི་གཞིས་ཀ་རྩེའི་ལྷོ་ནུབ་ངོས་སུ་ཡོད་ཅིང་། ས་སྐྱ་བ་ཞེས་པའི་མཚན་ཐོགས་ཚུལ་ནི་ས་སྐྱ་དགོན་པ་བཏབ་སའི་དབོན་པོ་རི་ལ་ས་དཀར་ཤས་ཆེ་བ་ཡོད་ས་དེར་དགོན་པ་བཏབ་པས་ས་མིང་དགོན་པར་ཐོགས་དེའི་མིང་ཆོས་ལུགས་ལ་ཐོགས་པ་སྣང་། ལྟ་བ་ནི་གསལ་སྟོང་འཛིན་མེད་ཀྱི་ལྟ་བ་དེ་འདོད། དེའང་ས་པཎ་གྱིས། ཕ་རོལ་ཕྱིན་པའི་ལྟ་བ་ལས།། ལྷག་པའི་ལྟ་བ་ཡོད་གྱུར་ན།། ལྟ་དེ་སྤྲོས་པ་ཅན་དུ་འགྱུར།། ཞེས་པའི་དགོངས་དོན་ལྟར་རོ།།
༥ ལྔ་བ་ཇོ་ནང་པའི་གྲུབ་མཐའ་ནི། ཇོ་ནང་པའི་གྲུབ་མཐའ་སྲོལ་འབྱེད་མཁན་ནི་ཀུན་སྤངས་ཐུགས་རྗེ་བརྩོན་འགྲུས་རེད། ཀུན་སྤངས་ཐུགས་རྗེ་བརྩོན་འགྲུས་ཁོང་ནི་དུས་རབས་བཅུ་གསུམ་པའི་ནང་སྤྱི་ལོ་༡༢༤༣ཆུ་ཡོས་ལོར་སྐུ་འཁྲུངས་པ་དང་། དེ་ནས་ད་ལོར་མི་ལོ་༧༧༢ཟིན་ཡོད་པ་རེད། དུས་རབས་བཅུ་བཞི་བའི་སྤྱི་ལོ་༡༣༡༣ཆུ་གླང་ལོར་དགུང་ལོ་༧༡ཐོག་སྐུ་ཞི་བར་གཤེགས་པ་དང་། དེ་ནས་ད་དབར་དུ་མི་ལོ༦༨༡ཟིན་ཡོད་པ་དང་། ཐོག་མར་དར་སའི་གནས་ནི་བོད་རང་སྐྱོང་ལྗོངས་ཀྱི་གཞིས་རྩེའི་ས་ཁུལ་གྱི་ལྷ་རྩེ་རྫོང་གི་ཁོངས་སུ་ཡོད་ཅིང་། ཇོ་ནང་ཞེས་གྲུབ་མཐའི་མཚན་ཐོགས་ཚུལ་ནི། ཇོ་མོ་ནང་ཞེས་ལུང་པ་ཞིག་ཡོད་པ་དེ་ན་དགོན་པ་དང་པོ་བཏབ་པས་དེ་ནས་ལུང་མིང་དགོན་པ་ལ་ཐོགས་དགོན་མིང་གྲུབ་མཐའ་ལ་ཐོག་པ་བཞེད། མདོར་ན་ཡུལ་གྱི་མིང་གྲུབ་མཐར་ཐོགས་པ་སྣང་། གཞན་ཡང་གྲུབ་མཐའ་འདི་ལ་སྦྱོར་དྲུག་པ་ཡང་ཟེར། དེའི་དོན་ནི་དཔལ་དུས་ཀྱི་འཁོར་ལོའི་སྦྱོར་དྲུག་གི་གདམས་པ་ཟབ་མོ་ཉམས་སུ་ལེན་པའི་ཆ་བཏགས་པའོ།། གྲུབ་མཐའ་འདི་ཡི་མཐར་ཐུག་གི་ལྟ་བ་ནི་གཞན་སྟོང་ཟེར་བ་དེ་འདོད་པ་རེད། དེ་ནི་ཆོས་ཐམས་ཅད་ཀྱི་གནས་ལུགས་དོན་དམ་ཡིན་པ་དེ་ཉིད་རྟག་པ་ཡིན་པ་དང་། དངོས་པོ་མིན་ཡང་དངོས་པོར་ཁྱབ་པའི་གནས་ལུགས་ཡོན་ཏན་ཀུན་ཚང་བ་ཞིག་ཡིན་པར་བཞེད་དོ།།
༦ དྲུག་པ་རི་བོ་དགའ་ལྡན་པའི་གྲུབ་མཐའ་ནི། དགེ་ལུགས་པའི་གྲུབ་མཐའ་འདི་སྲོལ་གཏོད་མཁན་ནི་རྗེ་བཙུན་བློ་བཟང་གྲགས་པ་ཡིན་ཞིང་། ཁོང་ནི་དུས་རབས་བཅུ་བཞི་བའི་ནང་སྤྱི་ལོ་༡༣༥༧ལོར་སྐུ་འཁྲུངས་ཤིང་༡༤༡༩ལོ་དགུང་ལོ་༦༢ཐོག་ནས་སྐུ་ཞི་བར་གཤེགས་པ་དང་། འཁྲུངས་ནས་ད་ལོ་དབར་དུ་མི་ལོ༦༥༨ཟིན་པ་དང་། དུས་རབས་བཅོ་ལྔ་པའི་ནང་སྤྱི་ལོ་༡༤༠༩ས་གླང་ལོར་གྲུབ་མཐའ་འདི་སྲོལ་འབྱེད་དེ་དགའ་ལྡན་དགོན་བཏབ་པ་དང་། དེ་ནས་ད་ལོར་མི་ལོ༦༠༦སོང་ཡོད་པ་རེད། ཐོག་མར་དར་སའི་གནས་ནི་དབུས་གཙང་ལྷ་སའི་ཤར་ཕྱོགས་སྟག་རྩེ་རྫོང་ཁོངས་གཙང་ཆུ་ལྷོ་རྒྱུད་དབང་བསྐུར་རིའི་ལྡེབས་ངོས་སུ་དགའ་ལྡན་དགོན་པའི་ཡོད་ཅིང་། དགེ་ལུགས་ཞེས་གྲུབ་མཐའི་མཚན་ཐོགས་ཚུལ་ནི་དགའ་ལྡན་པའི་མཚན་འགྱུར་བར་བཞེད། དེས་ན་དགའ་ལྡན་དགོན་པ་དང་གོ་དོན་གཅིག་པས་དེ་བཞིན་ཐོགས་པ་དང་། གཞན་ཡང་ཞྭ་སེར་པའང་ཟེར། དེའི་དོན་ནི་རྗེ་ཙོང་ཁ་པའི་སློབ་བུ་དགེ་ལེགས་དཔལ་བཟང་གི་རེ་འདོད་དང་བསྟུན་ཏེ་ཞྭ་སེར་པོ་གྱོན་པས་ཞྭ་སེར་པ་ཐོགས་ཚུལ་དང་། བོན་བླ་བླ་མུ་ཐུར་དགོངས་པ་རབ་གསལ་ནས་སྡོམ་པ་ཞུ་སྟེ་བླ་མ་མི་བརྗེད་པའི་རྟགས་སུ་བཞག་པ་དེ་འགྱུར་བ་བཤད་པ་སོགས་ཡོད་པ་དང་། གྲུབ་མཐའ་འདི་ཡི་ལྟ་བ་ནི་དབུ་མ་ཆེན ་པོ་འདོད་དོ།།
ཕན་ཐོབ་རེ་བཞག་བཟང་པོས་ཁམས་གང་ཕྱིར།།
ཕན་སེམས་དག་པའི་ཅུང་ཙམ་གླེང་བ་ཡིས།།
ཕན་ཚུན་བར་གྱི་ཡིན་ལུགས་ངེས་ནས་ཀྱང་།།
ཕན་བདེའི་ལེགས་ཚོགས་མ་ལུས་འབྱུང་གྱུར་ཅིག།
དྲང་བདེན་རྟ་བདུན་དབང་པོའི་ཚ་ཟེར་གྱིས།།
ཆགས་སྡང་དུག་ཆུའི་མཚོ་མོ་སྐེམས་ནས་ཀྱང་།།
རྫོགས་ལྡན་དབྱར་གྱི་དུས་བཟང་འཆར་བ་དང་།།
འགྲོ་ཁམས་ཀུན་ཏུ་བཟང་པོའི་བཀྲ་ཤིས་ཤོག།
ཅེས་པའང་༢༠༡༤/༥/༢/ཉིན་བློ་གསལ་སློབ་གཉེར་བགྲོ་གླེང་ཐོག་འཇམ་ཉིའམ་འཇམ་དབྱངས་ཚུལ་ཁྲིམས་ཀྱིས་གླེང་བའོ།།


text:
ཙོང་ཁ་རྒྱལ་པོ་དུས་སྐབས་ཀྱི་ཐུ་བྷོད་སྲིད་དབང་། ༡༽
བོད་བཙན་པོའི་གདུང་རྒྱུད་ཙོང་ཁ་རྒྱལ་པོ་དུས་སྐབས་ཀྱི་གྱི་ཐང་ཐུ་བྷོད་སྲིད་དབང་།
རྩོམ་པ་པོ་ཐང་ཁད་ཅན། བསྒྱུར་མཁན་གཅན་མུ་ཏིག
༄༅།།གྱི་ཐང་ཐུ་བྷོད་སྲིད་དབང་སྟེ། འདི་ནི་སུང་རྒྱལ་རབས་ཀྱི་སྐབས་སུ་མདོ་སྨད་བོད་ རིགས་ཀྱིས་བཙུགས་པའི་གྱི་ཐང་མཁར་ལྟེ་བ་བྱས་པའི་བོད་རིགས་ཀྱི་ས་གནས་སྲིད་དབང་ཞིག་ཡིན། འདི་སྤྱི་ལོ་ 1008 ལོའི་སུང་ཀྲིན་ཙུང་གི་སྐབས་སུ་ཐོག་མར་བྱུང་བའི་རྒྱལ་སྲས་ནས་རྩིས་ཏེ། སྤྱི་ལོ་1116 ལོའི་སུང་ཝེ་ཙུང་གི་དུས་རྒྱལ་སྲས་ཀྱི་མངའ་ཁོངས་ཡོངས་སུ་རྫོགས་པ་སུང་རྒྱལ་རབས་ཀྱི་རྫོང་ཁོངས་སུ་བཙུད་པའི་བར་ཁྱོན་བསྡོམས་ལོ་ངོ་108 འདས་ཤིང་སྲིང་སྐྱོང་གི་མངའ་བདག་སྔ་ཕྱིར་རྒྱལ་སྲས། ལྡོང་བཙན། ཨ་ལི་གོ བྱ་བཙན། ལུང་བཙན། ལུང་བཙན་གཞོན་པ་བཅས་རྒྱལ་པོ་དྲུག་བྱོན། དུས་རབས་དགུ་པ་ནས་བཅུ་གསུམ་གྱི་བར་ནི་བོད་སིལ་བུའི་སྐབས་དང་མདོ་སྨད་ཀྱི་ཙོང་ཁ་རྒྱལ་པོ་དང་མངའ་རིས་གུ་གེ་རྒྱལ་པོ་གཉིས་ནི་སྐབས་དེ་ཤེད་དུ་བོད་མི་རིགས་ཀྱིས་བཙུགས་པའི་ཆེས་སྟོབས་ཤུགས་ཅན་གྱི་སྲིད་དབང་གཉིས་རེད། ལྷག་པར་དུ་ཙོང་ཁའི་སྲིད་དབང་ནི་སྐབས་དེར་ཡུལ་དབུས་ (中原) རྒྱལ་རབས་དང་འབྲེལ་བ་དམ་ཟབ་ཡོད་པའི་སྲིད་དབང་ཞིག་རེད། དེ་བས་ཙོང་ཁའི་སྲིད་དབང་ལ་ཞིབ་འཇུག་གཏིང་ཟབ་ཅིག་བྱེད་པ་ནི་བོད་ཀྱི་ལོ་རྒྱུས་ཁྲོད་སྣང་ཆུང་བྱ་ཐབས་བྲལ་བ་ཞིག་ཡིན། རྕོམ་ཡིག་འདིས་རྒྱལ་སྲས་དབང་བསྒྱུར་དུས་སྐབས་ཀྱི་ཙོང་ཁའི་སྲིད་དབང་གི་ལོ་རྒྱུས་ལ་ཅུང་མ་ལག་ཚང་བའི་རྟོག་ཞིབ་བྱས་ཏེ། འཐུས་སྒོ་ཚང་བའི་སྒྲོམ་གཞི་ཞིག་བསྐྲུན་པར་འབད་བརྩོན་བྱེད་ཀྱིན་ཡོད།
གཅིག རྒྱལ་སྲས་སྲིད་དབང་མ་་བཙུགས་སྔོན་གྱི་ཧི་ལུང་河陇་ཀན་སུའུ་ཞིང་ཆེན་གྱི་ནུབ་རྒྱུད་ཁུལ་གྱི་གནས་བབ།
ཐང་མཇུག་གི་ལོ་རབས་ལྔའི་སྐབས་ཀྱི་ཀན་སུའུ་ནུབ་ཁུལ་གྱི་མི་རིགས་གནད་དོན་རྙོག་འཛིང་རང་བཞིན་དེ་ཀུན་གྱིས་ཤེས་གསལ་དུ་གྱུར་པའི་གནས་ཚུལ་ཞིག་རེད། སུང་རྒྱལ་རབས་བཙུགས་རྗེས་མི་རིགས་འདྲེས་མའི་རྣམ་པ་དེ་བས་ཀྱང་མངོན་གསལ་དོད་པོར་གྱུར། དཔེར་ན་ལུང་རིགས་龙族དང། ཐུང་ཅ通颊། ལྷོ་རི་南山། འ་ཞ་吐浑། ཐུ་ཇོ་突厥། བིན་མོ་塭末 སོགས་མི་རིགས་སུ་འབོད་པའི་ཚོ་ཁག་རྣམས་མེད་པར་གྱུར། དེ་རྣམས་མི་ཉག་党项 དང་། ཐུ་བྷོད་། གྲུ་གུ་回纥བཅས་མི་རིགས་ཆེན་པོ་གསུམ་གྱི་སྡེ་ཁག་ཏུ་འཐིམ་སྟེ། ཀན་སུའུ་ནུབ་རྒྱུད་ཧྲིལ་བོ་རྩ་བའི་ཆ་ནས་རིགས་ཆེན་པོ་འདི་གསུམ་གྱིས་ཕན་ཚུན་དཔུང་ཤུགས་ངོམ་ས་ཞིག་ཏུ་གྱུར། ཞ་ཀྲིག་夏州 སྲིད་དབང་སྲོག་ཤིང་བྱས་པའི་མི་ཉག་འཕེལ་རྒྱས་སུ་ཕྱིན་པ་ཧ་ཅང་མགྱོགས་པས་མི་ཉག་ཚོ་དཔོན་ལི་ཇུས་ཆེན་གྱིས་སྤྱི་ལོ་ 982 ལོའི་སུང་ཐའེ་ཙུང་ལ་ངོ་ལོག་ཅིང་སྤྱི་ལོ་1002 ལོའི་སུང་ཀྲིན་ཙུང་གི་དུས་ལིན་ཀྲུའུ་ 灵州་ འཕྲོག་པས་དེའི་སྟོབས་ཤུགས་དབྱར་གྱི་མཚོ་མོ་བཞིན་རྒྱས་ཏེ། མི་ཉག་ཚོ་བའི་རྒྱ་བསྐྱེད་ཀྱི་མིག་རྒྱང་ནུབ་ཕྱོགས་སུ་བསྲིངས་ཤིང་ནུབ་ཀྱི་བོད་དང་བྱང་གྲུ་གུའི་རྟ་རྒོད་བཅས་འཕྲོག་བཅོམ་བྱས་པས་ནུབ་བྱང་ཁུལ་གྱི་དབང་ཤེད་ཅན་དུ་གྱུར། སུང་ཀྲིན་ཙུང་གི་དུས་རོང་དྲུག་འཚོ་བའི་ཚོ་དཔོན་ཐོག་མ་འཕན་བློ་གྲོས་ལིས་ཇུས་ཆེན་གྱི་ཕྱོགས་གཏོགས་པའི་གཡོ་ཇུས་ཀྱིས་འཆི་ལམ་དུ་བརྫངས་རྗེས་མི་ཉག་ཚོ་དཔོན་ལིས་ཏིག་མིན་གྱིས་རོང་དྲུག་ཚོ་བ་ཟང་ཟིང་དུ་གྱུར་བའི་སྐབས་དང་བསྟུན་ནས་ལིང་ཀྲིག་ 凉州 མཁར་གཏོར་བས་མི་ཉག་ཚོ་ཁག་གི་གཟི་རྔམ་གྱི་བ་དན་དགུང་དུ་བསྒྲེངས། དེ་དུས་ཀྲིང་ཕོས་ 张浦 དེང་ལིང་ཀྲིག་མཁར་བླངས་པས་རྒྱལ་ཁའི་གཟི་རྔམ་དར་ཟིན་ཅེས་སྨྲས། འདིས་མི་ཉག་དང་། བོད། གྲུ་གུ་བཅས་རིགས་ཆེན་པོ་འདི་གསུམ་ཡུན་རིང་ལ་རྩ་བའི་སྟོབས་ཤུགས་མཉམ་གནས་བྱེད་པའི་གནས་བབ་རྨང་ནས་གཏོར་བས་བོད་དང་གྲུ་གུ་གཉིས་ཆགས་འཇིག་གི་གཡང་ལ་འཕངས།
ལིང་ཀྲིག་་་འཕན་བློ་གྲོས་འདས་རྗེས་རོང་དྲུག་ཚོ་བའི་སྲིད་དབང་གི་སྟོབས་ཤུགས་ཡོངས་སུ་ཟད་མེད་ལ་རོང་དྲུག་ཚོ་བའི་ཚོ་དཔོན་རྣམས་ཀྱིས་བསྐྱར་དུ་འཕན་བློ་གྲོས་ཀྱི་ནུ་བོ་བསེའུ་སྟོབས་རོང་དྲུག་ཚོ་བའི་མགོ་དཔོན་དུ་བསྐོས། བསེའུ་སྟོབས་ལ་བོད་ཀྱི་ཚོ་བ་རྣམས་ཀྱི་ཁྲོད་དུ་མཚན་སྙན་ཅུང་མཐོ་བར་སྣང་སྟེ། བཤད་སྲོལ་ལ་བསེའུ་སྟོབས་ནི་བརྟན་བརླིང་ཞི་འཇམ་ལྡན་པ་ཞིག་དང་། ཚོ་དཔོན་རྣམས་འདུ་ཐེངས་རེར་མཆོད་ཆང་གི་ཐོག་མ་ཁོང་ལ་འདྲེན་དགོས་ཤིང་དེའི་བཀའ་དང་འགལ་ཚེ་ཉེ་རིང་གི་དབྱེ་བ་མེད་པར་ཁྲིམས་ལ་སྦྱོར་བས་ཁུལ་དེའི་མི་རྣམས་ཀྱིས་ཁོང་ལ་བཀུར་བསྟི་བཟང་བོ་བྱེད་ཟེར། སུང་རྒྱལ་རབས་ཀྱིས་ཀྱང་ཁོང་ཉིད་དེ་མ་ཐག་ངོས་ལེན་མཛད་དེ་ 1004 ལོར་བསེའུ་སྟོབས་སའོ་ཧྥང་དམག་གི་བཀོད་འདོམ་པ་དང་། ལིན་ཀྲུའུ་ནུབ་མའི་ལྟ་ཞིབ་དཔོན། རོང་དྲུག་ཚོ་བའི་ཚོ་དཔོན་ཆེན་མོ་བཅས་སུ་བསྐོས་པར་མ་ཟད། ད་དུང་དཔལ་འབྱོར་དང་དམག་དོན་གཉིས་གྱི་ཐད་ནས་བསེའུ་སྟོབས་ཀྱི་སྲིད་དབང་ལ་རྒྱབ་སྐྱོར་ཤུགས་ཆེན་བྱས་ཤིང་སྤྱི་ལོ་1004 ལོའི་ལོ་མཇུག་ཙམ་ལ་བསེའུ་སྟོབས་ཀྱིས་ལིང་ཀྲིག་མཁར་ཕྱིར་བླངས་ཏེ། སུང་རྒྱལ་རབས་དང་འབྲེལ་བ་དམ་ཟབ་བྱུང་ཡང་བོད་ཀྱི་ཚོ་ཁག་རྣམས་ཀྱི་ཁྲོད་བསེའུ་སྟོབས་ཀྱི་དབང་ཤུགས་དང་མི་སྒེར་གྱི་འཇོན་ཐང་བཅས་འཕན་བློ་གྲོས་ཀྱི་དོ་ཟླར་མ་འོངས་ལ་ལིང་ཀྲིག་ 凉州 རོང་དྲུག་ཚོ་བའི་ནང་གི་མི་སྣ་གཉིས་པ་འབྲི་བོན་གཡུ་ལུང་འབུམ་རྩེས་རང་གི་མངའ་གཡོག་རྣམས་ཁྲིད་ནས་མི་ཉག་ཚོ་བར་མགོ་བཏགས་པས་བསེའུ་སྟོབས་ཀྱིས་དབང་བསྒྱུར་བའི་ཚོ་ཁག་གི་སྟོབས་ཤུགས་དེའང་འཕན་བློ་གྲོས་ཀྱི་དུས་སྐབས་ལས་དམན། སྐབས་དེ་ཤེད་དུ་སུང་རྒྱལ་རབས་ཀྱི་འཛིན་སྐྱོང་དཔོན་རིགས་ཤིག་གིས་འདི་ལྟར་བརྗོད་ཡོད་དེ། ཏིག་མིན་གྱིས་དུས་སྐབས་འདི་དམ་བཟུང་གིས་རོང་དྲུག་ཚོ་བར་རྒོལ་ན་སྙམ། འོན་ཏེ་འཕན་བློ་གྲོས་ད་དུང་བཞུགས་ཀྱང་ཏིག་མིན་འཛེམ་ཟོན་མི་དགོས། དེང་སང་འཕན་བློ་གྲོས་འདས་བཀྲོངས་སུ་ཕྱིན་པས་བསེའུ་སྟོབས་དེའི་དོ་ཡ་མིན་ཟེར། བསེའུ་སྟོབས་ཀྱི་སྣེ་ཁྲིད་འོག་མི་ཉག་ཚོ་ཁག་གི་ཚུར་རྒོལ་རྣམས་ལན་དུ་མར་ཕར་བསྐྲད་དེ་བསེའུ་སྟོབས་ཀྱིས་འགོ་ཁྲིད་པའི་ལིང་ཀྲིག་རོང་དྲུག་ཚོ་བ་མིང་ཐོག་ནས་ལོ་ངོ་བཅུ་ཙམ་ལ་གནས་ཀྱང་དོན་དངོས་ཐོག་ཀན་སུའུ་ནུབ་རྒྱུད་ཀྱི་བོད་ཀྱི་ཚོ་བ་རྣམས་སླར་ཡང་གཙོ་ཤུགས་དབེན་པའི་གནས་སུ་གྱར། བོད་མི་ཚོས་དཔའ་རིས་སུ་འབོད་པའི་རོང་དྲུག་ཚོ་དཔོན་བསེའུ་སྟོབས་ཀྱིས་ཀན་སུའུ་ནུབ་རྒྱུད་ཧྲིལ་པོའི་བོད་ཀྱི་ཚོ་ཁག་རྣམས་དབང་བསྒྱུར་བྱེད་མ་ཐུབ་པས་རྨ་ཆུ་དང་ཙོང་ཆུའི་བཞུར་རྒྱུད་ཀྱི་ཙོང་ཁའི་ཚོ་བ་རྣམས་ཐོག་མར་ལིང་ཀྲིག་རོང་དྲུག་ཚོ་བ་ལས་བུད། ཅིན་ཏིག་ཁྲི་ལོ་དང་པོའི་སྐབས་སུ་ཙོང་ཁའི་ཚོ་བ་ནི་ད་དུང་ལིང་ཀྲིག་སྲིང་དབང་དུ་གཏོགས་པའི་ཚོ་བ་ཞིག་རེད། ཅིན་ཏིག་ཁྲི་ལོ་གསུམ་པ་སྤྱི་ལོ་ 1006 ལོར་ཙོང་ཁ་ཚོ་བས་རང་གི་ཚོ་བའི་མིང་ཐོག་ནས་ཐད་ཀར་དབང་ཤུགས་ཚད་མགོ་ཚུགས། སུང་གི་འདུ་ཚོགས་《宋会要.方域》 ལས་ཅིན་ཏིག་ཁྲི་ལོ་གསུམ་པར་མི་ཉག་དང་། ཅའོ་ཀྲུའུ་交州། ནུབ་བོད། ལའོ་ནུབ་མ།大石། ལི་ཡུལ་龟兹། ཡི་ཐན་于阗། ཀན་ཀྲུའུ་甘州 ཙོང་ཁ་བཅས་ཀྱིས་བཏེགས་པའི་སྐྱེས་འབུལ་བཞེས་ཞེས་བཀོད་ཅིང་འདིས་ཅིན་ཏིག་ཁྲི་ལོ་གསུམ་པའི་སྐབས་ཀྱི་ཙོང་ཁ་ཚོ་བས་རང་མགོ་ཐོན་ཏེ། སུང་གོང་མར་ལེགས་སྐྱེས་ཕུལ་པར་མ་ཟད། ད་དུང་སུང་གོང་མས་མཐོང་ཆེན་བྱས་ཏེ། ཙོང་ཁ་དེ་ཡི་ཐན་དང་ཀན་ཀྲིག གྲུ་གུ་སྲིད་དབང་བཅས་གོ་གནས་གཅིག་ཏུ་སླེབས་པ་མཚོན་ཡོད། དེ་མིན་རྨ་ཆུ་དང་ཙོང་ཆུ་བཞུར་རྒྱུད་ཀྱི་བོད་མི་སྟེ། ཙོང་ཁའི་ཚོ་བ་རྣམས་ལིང་ཀྲིག་རོང་དྲུག་ཚོ་བ་ལས་གྱེས་ཏེ། རང་ཉིད་དར་རྒྱས་ཀྱི་ལམ་སྣེར་ཞུགས་མགོ་ཚུགས། སྐབས་འདིའི་ཤེད་དུ་བོད་ཀྱི་ཚོ་ཁག་མི་ཉུང་བ་ཞིག་ཀྱང་རོང་དྲུག་ཚོ་བའི་སྲིད་དབང་དང་བྲལ། བསྡུ་བསྒྲིགས་རིང་མོ་། > ལས་སྤྱི་ལོ་1010 ལོར་ཝེ་ཀྲིག་渭州 བོད་ཀྱི་ཚོ་དཔོན་ཁྲོ་ཁུག་ཙོང་ 绰克宗 སུང་ལ་རྟ་འབུལ་བར་སླེབས། གྲོ་ཁུག་ཙོང་གིས་སྔར་ཁོང་ཞི་ལིང་གཞུང་ 西凉府 གི་མངའ་གཏོགས་ཡིན་ལ་མི་ཉག་ཇུས་ཆེན་གྱིས་གཏོར་རྗེས་ཁན་ཀའོའི་ 龛谷 ཕྱོགས་སུ་སྤར་ཞེས་བརྗོད། དེ་མིན་དེང་སང་མཚོ་སྔོན་རྨ་ཆུའི་ལྷོ་རྒྱུད་རྣམས་ཀྱང་ལིང་ཀྲིག་རོང་དྲུག་ཚོ་བའི་སྲིད་དབང་དང་གྱེས་འདུག། ། > ་ལེའུ་ལྔ་བརྒྱ་བཅུ་མེད་བདུན་གྱི་གྱི་ཐང་ཟིན་ཐོ་ཞེས་པ་ལས། ཐོག་མར་རྒྱལ་སྲས་ཀྱི་སྤུན་བཀྲ་ཤིས་གཡུ་ལུང་གིས་རྨ་ཆུའི་ལྷོ་ཕྱོགས་ཀྱི་ཚོ་བ་རྣམས་བསྡུས་ནས་རྒྱལ་སྲས་དང་མངའ་ཁུལ་ཁག་བགོས་ཏེ་དབང་བསྒྱུར་བས་ཕན་ཚུན་ལ་ཐེ་གཏོགས་མི་བྱེད་ཟེར། སྔོན་གྱི་ཚོ་བ་རྣམས་རྨང་ནས་མ་ཉིལ་ཡང་དོན་དངོས་ཐོག་ཧི་ལུང་ཁུལ་ཧྲིལ་པོའི་བོད་ཀྱི་ཚོ་བར་དབང་བསྒྱུར་ཡང་དག་ཅིག་བྱེད་པའི་སྟོབས་ཤུགས་མེད་པ་བདེན་དཔང་བྱས། དེ་བས་དམག་ཤུགས་ཆེ་ཆེར་ལྡན་པའི་མི་ཉག་ཚོ་ཁག་གིས་རིམ་གྱིས་དབང་ཤུགས་བསྐྱེད་འོངས་དུས་གཅིག་གྱུར་མེད་པར་རང་ས་རང་བཟུང་དང་རང་དཔོན་རང་གིས་བྱེད་པའི་ཧི་ལུང་ཁུལ་གྱི་བོད་ཀྱི་ཚོ་ཁག་རྣམས་ངེས་པར་དུ་གཅིག་གྱུར་བྱས་ཏེ་སྟོབས་ཤུགས་ཡོད་རྒུས་གྲུབ་པའི་སྲིད་དབང་ཅིག་ཏུ་གྱུར་ཏེ་མི་ཉག་ལ་རྒོལ་དགོས། དེ་མིན་ཚེ་མི་ཉག་ཚོ་ཁག་གིས་ཁྱུར་མིད་གཏོང་བའི་ལས་དབང་དེ་ལྡོག་དཀའ་བས་རྒྱལ་སྲས་ཀྱི་སྲིད་དབང་ནི་འདི་ལྟ་བུའི་གནས་བབས་འོག་བྱུང་བ་རེད།
གཉིས། ཙོང་ཁ་ཚོ་བའི་འཕེལ་རྒྱས་དང་རྒྱལ་སྲས་སྲིད་དབང་འཛུགས་སྐྲུན།
ཙོང་ཁ་ཚོ་བ་ལིང་ཀྲིག་རོང་དྲུག་ཚོ་བ་ལས་བུད་རྗེས་དེའི་སྟོབས་ཤུགས་ཉིན་རེ་བཞིན་འཕེལ་རྒྱས་བྱུང་། སྔར་རོང་དྲུག་ཚོ་བའི་ཁོངས་གཏོགས་སུ་གྱུར་པའི་དམེ་ནོ་ཚོ་ཆེན་ཡང་མ་པོ་ཚོ་བ་དང་མཉམ་དུ་ཙོང་ཁ་ཚོ་བའི་ནང་ཞུགས། འདི་ལྟར་ཚོ་ཁག་རྣམས་གཅིག་རྗེས་གཉིས་མཐུད་ངང་ཙོང་ཁ་ཚོ་བའི་ནང་ཞུགས་པས་དེའི་སྟོབས་ཤུགས་གློ་བུར་དུ་རྒྱ་བསྐྱེད་བྱུང་། སུང་ཀྲིན་ཙུང་ཀྲུང་ཞང་ཁྲི་ལོ་སྟེ། སྤྱི་ལོ་1008 ནང་1016 བར་ཙོང་ཁ་ཚོ་བ་རྨ་ཆུ་དང་ཙོང་ཆུ་རྒྱུད་ཀྱི་ཆེས་སྟོབས་ཤུགས་ལྡན་པའི་བོད་ཀྱི་ཚོ་ཆེན་ཞིག་ཏུ་གྱུར། རོང་དྲུག་ཚོ་བའི་ཀན་སུའུ་ལྷོ་རྒྱུད་ཀྱི་གོ་གནས་དེ་ཙོང་ཁའི་ཡུལ་ཁམས་ཀྱི་ཙོང་ཁ་ཚོ་བས་བཟུང་བ་འདི་ནི་ཟློག་དཀའ་བའི་ལོ་རྒྱུས་ཀྱི་འཕེལ་རྒྱས་རེད།
ཙོང་ཁ་ཚོ་བ་དེ་ཧ་ལམ་ཕྱོགས་ཁག་ཆེན་པོ་གཉིས་སུ་དབྱེ་ཆོག་སྟེ། གཅིག་ནི་ཙོང་ཁའི་མཁར་ 平安 གྱི་ཀླུ་ལུ་བཙན་ཕྱོགས་ཁག་དང་། གཞན་ཞིག་ནི་མའོ་ཁྲོན་མཁར་ 乐都 གྱི་བོན་པོ་ཆིས་ཕྱོགས་ཁག་རེད། ལིང་ཀྲིག་རོང་དྲུག་ཚོ་བ་རྨང་ནས་ཁ་འཐོར་དུ་མ་ཕྱིན་སྔོན་ལ་ཕྱོགས་ཁག་འདི་གཉིས་ལ་སྟོབས་ཤུགས་ཅི་ཙམ་ཡོད་དམ། དེ་ཡང་སུང་གི་འདུ་ཚོགས་《宋会要.蕃夷》ལས་སྐབས་ཤིག་ལ་ཙོང་ཁའི་ཀླུ་ལུ་བཙུན་དང་། རྒྱལ་སྲས། བོན་པོ་ཆིས་བཅས་ཀྱི་ས་ཁོངས་སུ་རུ་ཁྱིམ་རབ་ཏུ་འཕེལ་ཏེ། ཧྲག་དམག་ཁྲི་དྲུག་བདུན་ཙམ་བྱུང་ཞེས་བཀོད། འདིར་ཧྲག་དམག་ཅེས་བཀོད་པ་ནི་རྩལ་སྟོབས་ཀྱི་ཁོ་ལག་རྫོགས་པའི་དཔའ་རྟུལ་ཁོ་ན་ལས་ཙོང་ཁའི་དཔུང་དམག་ཡོངས་སུ་རྫོགས་པ་འདུས་མེད། 《宋会要.蕃夷》ནང་བོན་པོ་ཆིས་ཀྱི་ཚ་བོ་བོན་ནག་གྲི་ཡུམ་ཁྲི་སིས་ 温讷支郢成四 ཀྱིས་མའོ་ཁྲོན་ཚོ་དཔོན་གྱི་འགན་འཁུར་དུས་དེའི་མངའ་ཞབས་སུ་གྱུར་པའི་ཚོ་ཁག་ཉེར་བརྒྱད་ལ་ཕལ་ཆེར་རུ་དམག་ཁྲི་དྲུག་དང་བཞི་སྟོང་ཡོད་པར་འདོད། དེ་ནི་ཕྱིས་ཀྱི་ཀླུ་ལུ་བཙན་ཕྱོགས་ཁག་ཉམས་རྒུད་དང་འབྲེལ་བ་སྨོས་ག་ལ་དགོས། བསྡུ་བསྒྲིགས་རིང་མོ《长编》་ལེའུ་བརྒྱད་པའི་རྒྱལ་སྲས་དང་། ཀླུ་ལུ་བཙུན་གྱི་སྐབས་ཝང་ཏན་གྱིས་ཀྲུང་ཞང་ཁྲི་ལོ་དགུ་པར་རྒྱལ་སྲས་ཀྱིས་ཁྲིམས་ལུགས་གཏན་འབེལ་བྱས་ཏེ། རྒྱལ་ཁྲིམས་བཙུགས་པས་འབངས་མི་ཁྲི་གསུམ་ཙམ་གཅིག་གྱུར་བྱས་ཟེར། འདི་ནི་ཕལ་ཆེར་ཀླུ་ལུ་བཙུན་ཕྱོགས་ཁག་ལ་མངའ་ཞབས་འབངས་མི་ཁྲི་སུམ་ཅུ་ཙམ་དབང་པའི་མངའ་ཐང་ཆེས་དར་བའི་སྐབས་དང་བོན་པོ་ཆིས་ཕྱོགས་ཁག་གི་སྟོབས་ཤུགས་ཀྱང་ཕལ་ཆེར་དེ་དང་འདྲ་མཉམ་རེད། དུད་ཁྱིམ་རེ་ནས་དམག་རེ་དང་། དུད་ཁྱིམ་རེར་མི་ལྔ་རྩིས་ན་དེར་ཡང་མི་འབོར་ཁྲི་སུམ་ཅུ་ཙམ་དང་དམག་མི་ཁྲི་དྲུག་ལྷག་ཡོད་པ་རེད།
ད་དུང་ངེས་པར་དུ་གསལ་བཤད་ཅིག་བྱེད་དགོས་པ་ནི་ཙོང་ཁ་ཚོ་བའི་ནང་དབང་ཤུགས་ཆེས་ཆེ་བའི་ཕྱོགས་ཁག་རྣམ་གཉིས་ནི་རྩ་བ་ནས་ཐ་དད་པའི་ཆོས་ལུགས་ཀྱི་ཕྱོགས་ཁག་གཉིས་རེད། ཀླུ་ལུ་བཙན་ཕྱོགས་ཁག་ནི་ནང་པའི་བླ་དཔོན་ཚོས་དབུ་ཁྲིད་པའི་ཕྱོགས་ཁག་ཅིག་སྟེ། ཀླུ་ལུ་བཙུན་ལ་ཀླུ་བཙུན་ནམ་ཡང་ན་རིན་པོ་ཆེའང་ཟེར། བསྡུ་བསྒྲིགས་རིང་མོ་《长编》་ལེའུ་བརྒྱད་པར་ཀླུ་ལུ་བཙུན་ཐོག་མར་རབ་ཏུ་བྱུང་བ་དང་། ཕྱིས་སུ་ཁྱིམ་དུ་ལོག་ཅེས་བཀོད་འདུག སུང་གི་འདུ་ཚོགས་《宋会要.蕃夷》་བདུན་ཆའི་བཞིའི་ནང་དུ་ཀླུ་བཙུན་རབ་བྱུང་ནས་ཁྱིམ་པར་བབས་ཏེ། བོད་ཀྱི་ཚོ་བ་རྣམས་སུ་བཙུན་མོ་བཅོ་བརྒྱད་བླངས་པར་བཤད། འདི་ནི་སུང་གི་ཕོ་ཉའི་གོ་ནོར་ཡིན་པ་སྨོས་ག་ལ་དགོས། ཀླུ་ལུ་བཙུན་རབ་བྱུང་ནས་ཁྱིམ་པར་གྱུར་མེད་ལ་ཁོང་གིས་བོད་ཚོ་ཁག་རྣམས་ལས་བཙུན་མོ་བཅོ་བརྒྱད་བླངས་བས་ཁོང་ཁྱིམ་པ་བར་གྱུར་མེད་དེ། དེ་ནི་སྐབས་དེ་ཤེད་ཀྱི་བོད་ནང་བསྟན་གྱི་ཁྱད་ཆོས་ཤིག་རེད། ལྷོ་བྱང་སུང་གཉིས་ཀྱི་སྐབས་སུ་བོད་ཀྱི་ནང་ཆོས་དེ་བསྟན་པ་ཕྱི་དར་གྱི་སྐབས་ཏག་ཏག་ལ་འཁེལ་ཡོད་པས་སྐབས་དེར་གསང་སྔགས་ཀྱི་བསྟན་པ་ས་དར་རྡོ་དར་ལ་འགྲོ་བའི་དུས་རེད། གསང་སྔགས་ཀྱི་བསྟན་པས་སྡོམ་ཁྲིམས་ལ་གཙིགས་ཆེན་མི་བྱེད་པས་རབ་བྱུང་བ་ཚོས་ཆུང་མ་བསུས་ནས་བུ་ཕྲུག་སྐྱེས་ཆོག གནས་བབ་འདི་སུང་གི་མིན་ཀྲིག་ཀོན་རིན་བསམ་གཏན་གླིང་གི་རྡོ་རིང་ 《岷州广仁禅院碑》སྟེང་དངོས་སུ་བཀོད་འདུག་ལ་དེར་ཀླུ་བཙུན་སྟོན་པར་རྒྱུས་ཆེ་བ་ལས་སྡོམ་ཁྲིམས་མི་ཤེས་ཤིང་ཁོང་ལ་ཆུང་མ་མང་བས་གཡེམ་སྦྱོར་དང་སྲོག་གཅོད་བྱེད་ཅིང་ཤ་ཆང་བག་མེད་དུ་སྤྱོད་ཟེར། སུང་གི་མི་རྣམས་ཀྱིས་ཀླུ་ལུ་བཙུན་གྱིས་ཆུང་མ་བླངས་བས་ཁྱིམ་པར་གྱུར་སྙམ་ཡང་། དོན་དམ་ཐོག་ཀླུ་ལུ་བཙུན་ཕྱོགས་ཁག་ནི་ཐོག་མཐའ་ཀུན་ཏུ་ནང་བའི་བླ་དཔོན་ཚོས་སྣེ་ཁྲིད་པའི་ཕྱོགས་ཁག་ཅིག་རེད། དེ་ལས་ལྡོག་སྟེ །བོན་པོ་ཆིས་ནི་བོན་ཀྱི་ཕྱོགས་ཁག་ཅིག་དང་། ཨ་མདོའི་སྐད་དུ་ 温逋 དང་བོན་པོ་ཤིན་ཏུ་ཉེ་བས་ཆིན་རྒྱལ་རབས་སྐབས་ཀྱི་མིས་ཀྱང་བོན་པོ་ཞེས་བསྒྱུར་འདུག ཙོང་ཁའི་ཡུལ་རྒྱུད་ནི་བོན་ཅུང་དར་ཁྱབ་ཆེ་བའི་ས་ཁུལ་ཞིག་སྟེ། ལྷག་པར་དུ་གླང་དར་གྱིས་བསྟན་པ་བསྣུབས་རྗེས་བོན་གྱི་བསྟན་པ་རབ་ཏུ་རྒྱས་ཤིང་ཤུགས་རྐྱེན་དེ་ད་ལྟའི་བར་ཁུངས་འདེད་ཐུབ་པ་ཞིག་ཆགས་ཡོད། མཚོ་ཤར་དང་། མཚོ་ལྷོ། རྨ་ལྷོ་སོགས་ས་ཁུལ་དུ་བོན་ལ་སྤྱི་ཚོགས་ཀྱི་རྨང་གཞི་ངེས་ཅན་ཞིག་ད་དུང་ཡང་གསོན་པོར་གནས་ཡོད། བོན་པོ་ཆིས་ཀྱི་བོན་པོ་ནི་ཀླུ་ལུ་བཙུན་གྱི་བཙུན་དང་འདྲ་བར་མི་སོ་སོའི་མཚན་གྱིས་ཕྱོགས་གཏོགས་སུ་གྱུར་པའི་ཁོ་ཚོའི་ཆོས་ལུགས་དེ་མཚོན་ཡོད། སྐབས་འདིར་མཐོང་ཐུབ་པ་ནི་ཙོང་ཁ་ཚོ་བའི་ནང་ཁུལ་གྱི་ཆགས་གྲུབ་དེ་ཀླུ་ལུ་བཙུན་གཙོ་བྱས་པའི་ནང་པའི་ཕྱོགས་ཁག་དང་། བོན་པོ་ཆིས་མགོ་ཁྲིད་པའི་བོན་ཆོས་ཕྱོགས་ཁག་གཉིས་རེད། མི་ཉག་ཚོ་ཁག་གི་བཙན་འཛུལ་ལ་རྒོལ་ཕྱིར་དད་ཡུལ་མི་གཅིག་པའི་བོད་ཀྱི་ཆོས་ལུགས་ཕྱོགས་ཁག་འདི་གཉིས་ཀྱི་ཐུན་མོང་གི་ཚོ་བ་ནི་ཙོང་ཁའི་ཚོ་ཆེན་རེད། ཚོ་ཁག་གཅིག་གི་ནང་དུ་སྟོབས་ཤུགས་མཉམ་གནས་བྱེད་པའི་ཕྱོགས་ཁག་གཉིས་བྱུང་བས་ཕྱོགས་གཅིག་གི་སྣེ་ཁྲིད་འོངས་ནས་ཚོ་བའི་དཔོན་བྱེད་པ་ནི་འོས་འཚམ་ཞིག་ག་ལ་ཡིན། འདི་ལྟར་ཕྱོགས་ཁག་གཉིས་པོའི་སྟོབས་ཤུགས་དོ་མཉམ་འོང་ཕྱིར་གཟུ་བོར་གནས་མཁན་ཞིག་མཁོ་བའི་སྐབས་ཏག་ཏག་ལ་བོད་བཙན་པོའི་གདུང་རྒྱུད་དུ་གྲགས་པའི་རྒྱལ་སྲས་ཧི་ཀྲིག་ཁུལ་ལ་འབྱོར་བས་འདིས་དར་ཞིང་རྒྱས་བཞིན་པའི་ཙོང་ཁ་ཚོ་བའི་འཕེལ་རྒྱས་ཀྱི་སྒོ་གླེགས་ཕྱེ།
རྒྱལ་སྲས་ཀྱི་སྐྱེས་ཁུངས་དང་འབྲེལ་བའི་གནད་དོན་ལ་བདག་གིས་སྡོམ་ཚིག་ཡེ་ནས་བཀོད་མ་མྱོངས་ལ་མིག་སྔར་ལག་སོན་བྱུང་བའི་རྒྱུ་ཆར་གཞིགས་ཚེ་རྒྱལ་སྲས་ནུབ་ཡུལ་ལམ་རྨ་ཙོང་ཆུ་བོའི་རྒྱུད་དུ་འཁྲུངས་མིན་དངོས་ནས་ཐག་གཅོད་བྱ་དཀའ་བར་སྣང་། ལོ་རྒྱུས་ཡིག་ཆར་བཀོད་པ་རྣམས་རྙོག་འཛིང་ཆེ་ལ་ཕན་ཚུན་འགལ་བ་ལྟག་སྤྲོད་དུ་གྱུར་པས་ལོ་རྒྱུས་དང་རིགས་ལམ་གཉིས་གཞི་གཅིག་ཏུ་སྦྲེལ་ཐབས་བྲལ་བར་འདུག སུང་གི་ལོ་རྒྱུས་དང་། བསྡུ་བསྒྲིགས་རིམ་མོ 《长编》 ལུང་ཕིན་ཕྱོགས་བསྡུས 《隆瓶集》 སོགས་སུ་རྒྱལ་སྲས་མང་ཡུལ་དུ་སྐྱེས་པར་བརྗོད་པ་དང་ལིག་ཆིན་ཕྱོགས་བསྡུས་ 《乐全集》 ་གཙོས་རྒྱལ་སྲས་བསམ་ཡས་སུ་སྐྱེས་ཞེས་བཀོད། དེ་ལས་ཧྥང་ཀྲིག་ཕྱོགས་བསྡུས་ཀྲའོ་ཇིན་ཝང་གི་དུར་བྱང་ 《方舟集.赵郡王墓志铭》 ནང་རྒྱལ་སྲས་ཆུང་དུས་ནས་ཉིན་ཀྲིག་ཏུ་འཚར་ཞིང་སྐབས་དེའི་རྗེ་བོར་རང་ཅག་སུང་གིས་བོན་གཤིན་རྗེ་ 温希结 ཟེར་ཞིང་བུ་གཉིས་བྱུང་ཞིང་དེ་ལ་བུན་ཞི་ 温希 དང་། ཞི་ལེ་锡勒 བཅས་སུ་བཏགས།《长编》 གྱི་ཐང་ཟིན་ཐོར་ཐོག་མར་ཇ་ལུག་སི་ལེད་ 嘉勒斯赉 ཀྱི་སྤུན་བཀྲ་ཤིས་གཡུ་ལུང་འབུམ་ནི་ཙོང་ཁའི་ལྷོ་རྒྱུད་ཀྱི་ཚོ་དཔོན་དུ་བསྐོས་ཏེ། ཇ་ལུག་སི་ལེད་ 嘉勒斯赉 དང་ལོགས་སུ་མངའ་ཁུལ་ལ་དབང་བསྒྱུར་བྱས་ཟེར། མཇུག་གི་བཤད་ཚུལ་འདི་གཉིས་ནི་གོང་གི་ཡིག་ཆའི་བཤད་སྒྲོས་དང་ཡོངས་སུ་འགལ་བར་མ་ཟད། ད་དུང་ཡིག་ཆ་འདི་དག་གཅིག་ལས་གཅིག་བཙུན་པས་གཅིག་དོར་གཉིས་ལེན་བྱ་དཀའ་བར་གྱུར། དེ་བས་ངས་སྔོན་ཆད་བྲིས་པའི་རྩོམ་ཡིག་འགའི་ནང་མཐའ་གཅིག་ཏུ་རྒྱལ་སྲས་དོན་དམ་ཐོག་ནུབ་ཡུལ་ལམ་རྨ་ཙོང་ཆུ་བོའི་ཕྱོགས་སུ་འཁྲུངས་མིན་ནི་ད་དུང་ཐག་གཅོད་དཀའ་བའི་གནས་རེད་ཅེས་ནན་བཤད་བྱས་མྱོང།
འོན་ཏེ་ཅུང་ཟད་ཡིད་རྟོན་འཕེལ་བ་ནི་སྤྱི་ལོ་ 1008 ལོར་རྒྱལ་སྲས་དགུང་ལོ་བཅུ་གཉིས་སྟེང་ཀན་ལྷོ་ཁུལ་དུ་འབྱོར། དེ་ཡང་སུང་བོད་ཀྱི་ལོ་རྒྱུས་སུ་རྒྱལ་སྲས་དགུང་ལོ་བཅུ་གཉིས་སྟེང་ཀན་ལྷོ་བསོད་ནམས་སྙིང་བྱམས་གུང་ཐང་དུ་སྡོད་ཅིང་དེ་དུས་ཁོས་རྒྱལ་སྲས་ཀྱི་བྱད་བཞིན་སོགས་ཁྱད་པར་ཅན་དུ་མཐོང་བས་ཕྱིར་ཁྲིད་ནས་ཙིག་ཞིན་མཁར་དུ་བཞག་ཀྱང་རྒྱལ་སྲས་ཀྱིས་ཧི་ཀྲིག་ཏུ་རྒྱལ་ཁྲིམས་འཛུགས་འདོད་པས་ཀོ་མཁར 公城 དུ་གནས་སྤར་ཟེར། ལིག་ཆིན་ཕྱོགས་བསྡུས་ 《乐全集》 ཀྱི་ས་བཅད་ཉེར་གཉིས་ཀྱི་ཆིན་ཀྲིག་རྒྱལ་སྲས་ཀྱི་བྱ་བ་སྙན་ཞུ་ཞེས་པ་ལས་ནུབ་བོད་མགོན་མེད་དུ་གྱུར་ཞིང་བོད་ཚོ་བའི་སུང་ཁྲང་སེའུ་ཡུམ་བསམ་ཡས་སུ་ལྷགས་ཏེ། རྒྱལ་སྲས་གདན་དྲངས་ཤིང་ཡུལ་ཁམས་དེར་མངའ་དབང་བསྒྱུར་ཏུ་བཅུག་ཅིང་དགུང་ལོ་བཅུ་གཉིས་སྟེང་ཧི་ཀྲིག་ཏུ་རྒྱལ་ཁྲིམས་འཛུགས་འདོད་སྐྱེས་ཞེས་བཀོད་འདུག
ཙིག་ཞིན་མཁར་ནི་དེང་སང་ཀན་སུའུ་བསང་ཆུ་རྫོང་གི་བྱང་ངོས་དང་། དེར་ཡུས་ཀོང་མཁར 公城་ཟེར་ཞིང་དེ་ནི་དེང་སང་བསང་ཆུ་རྫོང་རྒན་རྒྱ་ས་ཁུལ་གྱི་སྲས་ལོ་ཁུང་ 斯柔城 ཡིན་པ་དང་དེའི་རྗེས་ཤུལ་དེ་ད་ལྟའང་ལྷག་འདུག སྲས་ལོ་ཁུང་ནི་རྒྱལ་སྲས་ཀྱི་སྒྲ་འགྱུར་དང་ང་ཚོས་མཐོང་ཐུབ་པ་ནི་རྒྱལ་སྲས་ཀྱི་ཧི་ཀྲིག་ཏུ་རྒྱལ་ཁྲིམས་འཛུགས་དུས་དེ་ནི་རྒྱལ་སྲས་སྲིད་དབང་འཛུགས་པའི་ཆེས་ཐོག་མའི་དུས་སྐབས་ཡིན་འོས་ལ་དེ་བས་རྒྱལ་སྲས་ཧི་ཀྲིག་ཁུལ་དུ་ཡུན་རིང་མ་བསྡད་པར་ལོ་དེ་ག་རང་ལ་ཙོང་ཁ་ཚོ་བའི་ཕྱོགས་ཁག་ཆེན་པོ་གཉིས་ཀྱི་མགོ་གཙོ་ཀླུ་ལུ་བཙུན་དང་བོན་པོ་ཆིས་གཉིས་ཀྱིས་བཙན་ཤེད་ཀྱིས་ཡར་གཟུར་མཁར་ཕྱོགས་སུ་བསྐྱལ་ཟེར།
དེ་ཡང་སུང་བོད་ཀྱི་ལོ་རྒྱུས་ལས་ཙོང་ཁའི་བཙུན་པ་ཀླུ་ལུ་བཙུན་དང་མའོ་ཁྲོན་གྱི་ཚོ་དཔོན་བུན་པོ་ཆིས་གཉིས་ཀྱིས་རྒྱལ་སྲས་འཕྲོག་སྟེ། ཀོ་ཀྲིག་ཏུ་བཞག་ཟེར། འོ་ན་ཡིག་ཆ་ཅི་ཞིག་གིས་རྒྱལ་སྲས་ཀོ་ཀྲིག་ཏུ་འབྱོར་བའི་དུས་ནི་ཀྲུང་ཞང་ཁྲི་ལོ་ཡིན་པ་བདེན་དཔང་བྱེད་ཐུབ་བམ་ཞེ་ན། ཧྲན་ཐང་རྟོག་དཔྱོད་ཕྱོགས་བསྡུས་ཕྱི་མ 《山堂考索后集》 ་ས་བཅད་ཞེ་བཞི་རུ་འདི་ལ་ཚད་མའི་རྒྱབ་རྟེན་ཅུང་ཙམ་རྙེད་ཐུབ། དེ་ནི་ཀྲུང་ཞང་ཁྲི་ལོའི་ཟླ་བཅུ་གཅིག་པར་ཙོང་ཁའི་རྒྱལ་སྲས་ཀྱིས་རྟ་ཕུལ་ཞེས་པ་དེ་རེད།
རྒྱལ་སྲས་ཙོང་ཁ་ཚོ་བའི་གྲས་སུ་བཞག་པ་མ་ཟད། ད་དུང་ཚོ་བའི་ཚོ་དཔོན་བྱས་ཏེ་སུང་རྒྱལ་ཁབ་ལ་སྐྱེས་འབུལ་བཏེགས་པ་འདིས་ཙོང་ཁའི་རྒྱལ་སྲས་སྲིད་དབང་དེ་སྤྱི་ལོ་ 1008་ དེ། སུང་ཀྲིན་ཙུང་ཀྲུང་ཞང་ཁྲི་ལོར་དངོས་སུ་བཙུགས་པ་མཚོན། རྒྱལ་སྲས་དང་། ཀླུ་ལུ་བཙུན། བུན་པོ་ཆིས་བཅས་ཀྱིས་བཙུགས་པའི་དཔུང་ཁག་འདི་ནི་གཅིག་སྟོབས་གཉིས་ཀྱིས་ནོན་པའི་མགོ་ཁྲིད་རྣམས་འདུས་ནས་ཧི་ལུང་ཙོང་ཁ་ཚོ་བའི་ཁྲོད་བྱུང་བ་དང་རྒྱལ་སྲས་ཀྱི་མཚན་ལ་གཞུག་སྐྱོང་བོད་བཙན་པོ་ཞེས་སུ་བཏགས།
ཀླུ་ལུ་བཙུན་དང་བུན་པོ་ཆིས་གཉིས་ཀྱིས་དགུང་ལོ་བཅུ་གཉིས་ཅན་གྱི་རྒྱལ་སྲས་བཙན་པོར་བསྐོས་པ་ནི་ཕྱོགས་གཉིས་ཀའི་དགོས་མཁོར་དམིགས་པ་ཞིག་སྟེ།
གཅིག
ཙོང་ཁ་ཚོ་བའི་ནང་ཀླུ་བཙུན་དང་བོན་ཆིས་ཕྱོགས་ཁག་གཉིས་ཀྱི་སྟོབས་ཤུགས་མཉམ་གནས་བྱེད་དགོས་ཤིང་གོང་དུ་བརྗོད་པ་བཞིན་ཀླུ་བཙུན་དང་བོན་ཆིས་ཕྱོགས་ཁག་ནི་ཙོང་ཁ་ཚོ་བའི་ནང་སྟོབས་ཤུགས་མཉམ་པའི་ཕྱོགས་ཁག་ཆེན་པོ་གཉིས་ཡིན་པར་མ་ཟད། ད་དུང་ཕྱོགས་ཁག་སོ་སོས་དད་ཀྱིན་པའི་ཆོས་ལུགས་ཀྱང་ཐ་དད་པ་གཉིས་རེད། གལ་ཏེ་ཕྱི་དགྲ་མི་ཉག་ཚོགས་ཁག་གིས་བོད་ལ་བཙན་འཛུལ་དང་འཇིགས་སྐུལ་མ་བྱས་ཚེ་ཕྱོགས་ཁག་འདི་གཉིས་ཀྱིས་ཕན་ཚུན་དགྲར་འཛིན་པ་ནི་སྨོས་མེད་རེད། དེ་མིན་ད་སོ་མ་བཙུགས་མ་ཐག་པའི་ཙོང་ཁ་ཚོ་ཆེན་ནི་མགྱོགས་མྱུར་ངང་འཕེལ་རྒྱས་སུ་འགྲོ་དགོས་པས་སུ་ཞིག་ཚོ་དཔོན་བྱེད་དགོས་པ་ནི་ངོ་མས་ཐག་གཅོད་བྱ་དཀའ་བ་ཞིག་རེད།འོན་ཏེ་བོད་བཙན་པོའི་གདུང་རྒྱུད་ཅིག་ཚོ་བའི་ཚོ་དཔོན་བསྐོས་ཚེ་གནད་དོན་འདི་ཐག་གཅོད་བྱེད་ཐུབ་པ་དང་། དེ་ནི་གཉིས་ཀས་དང་ལེན་བྱེད་ནུས་ལ་གཉིས་ཀས་བློ་ཡང་འབབ་ངེས། ཅིའི་ཕྱིར་ཅེ་ན། གཅིག་རྒྱལ་སྲས་ནི་བཙན་པོའི་གདུང་རྒྱུད་ཡིན་པ་དང་། ཙོང་ཁ་ཚོ་བའི་ཚོ་དཔོན་གྱི་གོ་གནས་ཁ་དོན་གཉིས་ནས་ཁོ་ལ་རན་འདུག གཉིས་རྒྱལ་སྲས་ནི་ད་དུང་དགུང་ལོ་བཅུ་གཉིས་ལོན་པའི་བྱིས་པ་ཞིག་ཡིན་པས་ཁོ་ཚོ་རང་རང་གི་སྟོབས་ཤུགས་དང་དབང་ཆ་འཕྲོག་ངེས་སྙམ་པའི་སེམས་ཁྲལ་མེད།
གཉིས།
ཙོང་ཁ་ཚོ་བ་ཕྱི་ཕྱོགས་སུ་རྒྱ་བསྐྱེད་པའི་དགོས་མཁོ། ཐུ་བྷོད་ཀྱི་སྲོལ་ནི་རིགས་གཙོ་བོར་འཛིན་ཞིང་དེར་ཀྲང་ཧྥང་ཕིན་གྱིས་ཏ་ཀྲུང་ཁྲི་ལོའི་རྗེས་སུ་ཐུ་བྷོད་ཀྱི་ཚོ་ཁག་རྣམས་ཉམས་དམས་སུ་སོང་ནའང་རིགས་ཀྱི་གཙོ་བོ་དེ་མཐའ་ཁུལ་གྱི་སྤྱང་རིགས་རྣམས་ཀྱི་ཁྲོད་སྔར་བཞིན་བརྩི་འཇོག་བྱེད་ཟེར་ལ་དེ་མིན་ཝང་ཡིན་གྱིས་ཀྱང་ནུབ་བོད་ཀྱི་རིགས་ཐམས་ཅད་མཆོག་ཏུ་བརྩི་ལ་དེ་ལས་བཙན་པོའི་རྒྱུད་དེ་བས་ཀྱང་མཆོག་ཏུ་བརྩི། བོད་བཙན་པོའི་གདུང་རྒྱུད་རྒྱལ་སྲས་ཚོ་དཔོན་དུ་བསྐོས་པ་ནི་སིལ་བུར་ཕྱིན་པའི་བོད་ཀྱི་ཚོ་བ་རྣམས་གཅིག་སྒྲིལ་གྱི་ནུས་པ་ཞིག་ཏུ་གྱུར་ཏེ། སྔར་ཡོད་ཀྱི་ཙོང་ཁའི་འོག་གི་ཚོ་བ་རྣམས་སྟོབས་ཤུགས་གཅིག་སྒྲིལ་དང་མཐུན་སྒྲིལ་མཉམ་གནས་འོང་བར་སྐུལ་འདེད་བྱས་པར་མ་ཟད། དར་གྱིན་པའི་ཙོང་ཁའི་ཚོ་བ་འཕེལ་རྒྱས་དང་རྒྱ་བསྐྱེད་བཏང་བས་རྒྱལ་སྲས་ཙོང་ཁའི་ཚོ་དཔོན་དུ་གྱུར་པའི་རྗེས་སུ་ལོ་རྒྱུས་ཐོག་བོད་ཀྱི་ཚོ་བ་རྣམས་གཅིག་གྱུར་བྱུང་སྟེ། དཔུང་སྟོབས་རྒྱས་པས་རོང་དྲུག་ཚོ་བའི་བསེའུ་སྟོབས་ཀྱིས་ཀྱང་རང་གི་མངའ་ཞབས་རྣམས་ཁྲིད་ནས་རྒྱལ་སྲས་ལ་མགོ་བཏགས་ཟེར།
སུང་གི་འདུ་ཚོགས་ 《宋会要.蕃夷》 ་ལས་ཀྲུང་ཞང་ཁྲི་ལོ་བརྒྱད་པའི་ཟླ་བཅུ་བར་ཙོང་ཁ་ཚོ་བའི་བསེའུ་སྟོབས་ཀྱིས་ཕོ་ཉ་མངགས་ཏེ། སྐྱེས་འབུལ་བཏེགས་ཞེས་བཀོད་ཅིང་བསེའུ་སྟོབས་སྔར་རོང་དྲུག་ཚོ་བའི་ཁོངས་ཡིན་ལ་ད་ནི་ཙོང་ཁའི་ཁོངས་གཏོགས་སུ་གྱུར། མངོན་གསལ་ལྡན་པ་ནི་ཀྲུང་ཞང་ཁྲི་ལོ་བརྒྱད་པར་བསེའུ་སྟོབས་ཀྱིས་རོང་དྲུག་བོད་མི་རྣམས་ཁྲིད་ན་རྒྱལ་སྲས་ཀྱིས་དབུ་ཁྲིད་པའི་ཙོང་ཁའི་ཚོ་བར་ཞུགས། ཡང་བསྡུ་བསྒྲིགས་རིང་མོ་《长编》ལས་ཀྲུང་ཞང་ཁྲི་ལོ་བརྒྱད་པའི་ཟླ་བ་བརྒྱད་པ་ལ་རྒྱལ་སྲས་ཀྱི་ཕྱོགས་གཏོགས་ལིག་ཝང་ཧྲིས་ 刘王叔 ཅིན་པོ་ཅིས་ 青波吉 མངགས་ཏེ། རྒྱལ་སྲས་ལ་ཉེ་ཆར་ཞི་ལིང་གཞུང་གི་བསེའུ་སྟོབས་ཀྱི་དཔུང་དམག་ཁྲི་བཅུས་བྱང་རྒྱུད་ཚོ་བ་བཅོམ་ཟེར། གང་ལྟར་བསེའུ་སྟོབས་ཀྱིས་རོང་དྲུག་ཁུལ་གྱི་བོད་མི་ཁྲི་བཅུ་ལྷག་ཁྲིད་དེ་ཙོང་ཁའི་ཚོ་བར་ཞུགས་པས་དེས་རྒྱལ་སྲས་སྲིད་དབང་དེ་སྐད་ཅིག་ཉིད་ལ་འཕེལ་རྒྱས་སུ་སོང་།
མུ་འགོད།
ཡོང་ཁུངས་དྲ་བ་གཞན།


text:
ཉེ་ལམ། མཚོ་ནུབ་ཁུལ་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས《གངས་རྒྱན་མེ་ཏོག》རྩོམ་སྒྲིག་ཁང་དང་ཐེམ་ཆེན་རྫོང་མི་རིགས་སློབ་འབྲིང་གཉིས་པས་མཉམ་ཏུ་སྒྲུབ་པའི་གངས་རྒྱན་མེ་ཏོག་རྟགས་མའི་གཏེར་ལེན་ཁ་ས་ཁུལ་གྱི་བོད་ཀྱི་སློབ་གྲྭ་ཆུང་འབྲིང་གི་རྩོམ་ཡིག་འགྲན་སྡུར་སྐབས་དང་པོ་ཐེམ་ཆེན་རྫོང་མི་རིགས་སློབ་འབྲིང་གཉིས་པ་ནས་སྤེལ།
སློབ་མས་རྩོམ་ཡིག་འབྲི་སྦྱོང་བྱེད་པ་ནི་སྐད་ཡིག་སློབ་ཁྲིད་ཀྱི་ནང་དོན་གལ་ཆེན་ཞིག་ཡིན་ལ། སློབ་མའི་སྐད་ཡིག་སློབ་སྦྱོང་གི་ཆུ་ཚད་ག་འདྲ་ཡིན་པའི་ཚད་འཇལ་བྱེད་ཅིག་ཀྱང་ཡིན་པས། ཐེངས་འདིའི་བྱ་འགུལ་གྱིས་སློབ་མ་རྣམས་ཀྱི་རྩོམ་ཡིག་འབྲི་བའི་ནུས་རྩལ་དང་བསམ་བློའི་བྱང་ཚད་ཇེ་མཐོར་གཏོང་བ་དང་། གཏེར་ལེན་ཁ་ས་ཁུལ་གྱི་བོད་ཀྱི་རིག་གནས་དང་སློབ་གསོའི་བྱ་བའི་ཐད་ཀྱི་འདས་སོང་གི་གྲུབ་འབྲས་མངོན་པ། བོད་ཀྱི་རིག་གནས་དང་སློབ་གསོའི་མ་འོངས་འཕེལ་རྒྱས་ཐད་ལ་སྟ་གོན་ལེགས་པོ་བྱེད་པ་དམིགས་སུ་བཟུང་ནས་སྤེལ་བ་ཡིན་ལ། འདི་འདྲའི་སློབ་རའི་རིག་གནས་ཁོར་ཡུག་གི་རྣམ་པ་བཟང་བོ་ཞིག་བརྒྱུད་ནས་སློབ་མ་རྣམས་ཀྱིས་རང་གི་སྐད་ཡིག་ལ་སློབ་སྦྱོང་དང་བརྩོན་ལེན། འབད་པ་དང་འཕེལ་རྒྱས། སྐུལ་འདེད་དང་དུངས་ཞེན་གྱི་སྒོ་ནས། རང་མི་རིགས་ཀྱི་རིག་གནས་དར་སྤེལ་དང་རྩོམ་རིག་འཕེལ་རྒྱས་ལ་རང་ནུས་ཅི་ལྕོག་གིས་འབད་བརྩོན་བྱེད་དགོས་པའི་འབོད་སྐུལ་བཏང་།
ཐེམ་ཆེན་རྫོང་མི་རིགས་སློབ་འབྲིང་གཉིས་པའི་ལོ་རིམ་མི་འདྲ་བའི་སློབ་མ36ཐེངས་འདིའི་འགྲན་བསྡུར་ལ་ཞུགས་ནས། བརྗོད་བྱ་གསལ་ཞིང་རྗོད་བྱེད་ཀྱི་ནང་དོན་ཕུན་སུམ་ཚོགས་པའི་སྒོ་ནས་རང་ལ་ཆེས་ཉེ་བར་བཅར་བའི་མི་སྣ་དང་བྱ་བ། དེ་མིན་སྲོལ་རྒྱུན་གྱི་གོམས་གཤིས་སོགས་ཡིད་ཀྱི་རི་མོ་དང་སེམས་ཀྱི་འདུན་མ་ཚིག་རྒྱན་གྱིས་སྤྲས་ནས་ཤོག་ངོས་སུ་ཕབ། དཔྱད་འདེམས་པ་རྣམས་ཀྱིས་དཔྱད་འདེམས་རིམ་པ་གསུམ་བརྒྱུད་དེ། རྩོམ་ཡིག་གི་བརྗོད་བྱ་དང་རྗོད་བྱེད། ཁ་བྱང་། རྒྱུ་ཆ་འཚོལ་སྡུད་སོགས་ཕྱོགས་སོ་སོ་ནས་སེམས་ཞིབ་མོའི་སྒོ་ནས་དྲང་བཞག་དང་དྲང་བདེན་གྱིས་ཐེངས་འདིའི་འགྲན་བསྡུར་ལ་འབྱོར་བའི་རྩོམ་ཡིག་ལ་རིམ་པ་བཀར། མཐར་སློབ་གྲོགས་བཟང་མོ་ལ་བྱ་དགའ་ཨང་དང་པོ་ཐོབ་པ་དང་། སློབ་གྲོགས་ཕུན་ཚོགས་བཀྲ་ཤིས་དང་གནམ་སྐྱིད་རྒྱ་ལ་བྱ་དགའ་ཨང་གཉིས་པ་ཐོབ། སློབ་གྲོགས་ཡུམ་སྐྱབས་རྒྱལ་དང་བདེ་ཆེན་མི་འགྱུར་རྡོ་རྗེ། ཤེས་རབ་སྒྲོལ་མ་ལ་བྱ་དགའ་ཨང་གསུམ་པ་ཐོབ་པ་དང་། དེ་མིན་སློབ་གྲོགས་གཡང་འབུམ་རྒྱལ་སོགས་སློབ་གྲོགས10ལ་རྟིང་སྐུལ་གྱི་བྱ་དགའ་ཐོབ།
ཛ
བྱ་དགའ་སྟེར་བའི་མཛད་སྒོའི་སྟེང་། བྱ་དགའ་ཐོབ་པའི་སློབ་གྲོགས་ཀྱི་འཐུས་ཚབ་བཟང་མོ་དང་། ཕུན་ཚོགས་བཀྲ་ཤིས། བདེ་ཆེན་མི་འགྱུར་རྡོ་རྗེ་ཡིས་རང་གི་རྩོམ་ཡིག་ཀློག་འདོན་བྱས་ཏེ། ཁོ་ཚོས་རྗེས་ཕྱོགས་ཀྱི་སློབ་སྦྱོང་ཁྲོད་མི་རིགས་ཀྱི་སྲོལ་རྒྱུན་རིག་གནས་ལ་གསོན་ཤུགས་རྒྱས་པར་བྱས་ནས། མི་རིགས་རང་གི་སྐད་ཡིག་དང་རྩོམ་རིག་ལག་ཆར་སྤྲས་ཐོག་མཛེས་ཤིང་སྡུག་པའི་མེས་རྒྱལ་ལ་ལེགས་སྐྱེས་འབུད་པ་དང་། ཕ་ཡུལ་སྔར་ལས་འཛུགས་སྐྲུན་བཟང་བོ་བྱེད་པའི་ཆོད་སེམས་བསྟན།


text:
ཕྱི་ལོ་ ༢༠༡༨ ཟླ་ ༥ ཚེས་ ༡༨ རེས་གཟའ་པ་སངས།
༄༅། །བོད་མིའི་སྒྲིག་འཛུགས་ཕྱི་དྲིལ་འགྲེམས་སྟོན་ཚན་པས་ཕྱི་ལོ་ ༢༠༡༨ ཟླ་ ༥ ཚེས་ ༡༢ ནས་ཚེས་ ༡༣ ཉིན་གཉིས་རིང་བྷོ་སི་ཊོན་གྲོང་ཁྱེར་གྱི་ Massachusetts ཁུལ་དུ་རྟེན་གཞི་བྱས་པའི་བྷོ་སོ་ཊོན་བོད་རིགས་ཚོགས་པའི་ཚོགས་ཁང་དུ་བྱང་ཨ་རིའི་གྲོང་ཁྱེར་ཁག་གཅིག་ནང་སྐོར་སྐྱོད་ཀྱི་པར་རིས་འགྲེམས་སྟོན་ལས་གཞི་མཐའ་མ་ལེགས་གྲུབ་བྱུང་འདུག
བཞུགས་སྒར་གངས་ཅན་སྐྱིད་གཤོང་དུ་བོད་ཀྱི་འགྲེམས་སྟོན་ཁང་གསར་རྒྱག་ལས་གཞི་འགྲོ་མུས་ཡིན་སྟབས་དེར་དམིགས་ནས་དཔལ་འབྱོར་འདུ་འགོད་ཀྱི་ལས་གཞི་སྤེལ་ཆེད་ཐེངས་འདིར་པར་རིས་འགྲེམས་སྟོན་གནང་བ་ཞིག་ཡིན་འདུག བྷོ་སི་ཊོན་གྲོང་ཁྱེར་ནང་གནས་སྡོད་བོད་མི་རྒན་གཞོན་ཕོ་མོ་དབྱེར་མེད་སོགས་ཁྱོན་མི་གྲངས་ ༣༠༠ ཙམ་འགྲེམས་སྟོན་གཟིགས་ཆེད་ཕེབས་འདུག
དེ་ཡང་ཉིན་དང་པོར་ “སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཛད་རྣམ་” དང་། ཉིན་གཉིས་པར་ “ཕ་ཡུལ་ཕྱོགས་སུ་རྒྱང་བལྟ་བྱས་པ་” ཞེས་རྒྱ་ནག་གཞུང་གིས་བོད་ནང་བཙན་འཛུལ་མ་བྱས་གོང་གི་པར་རིས་དང་། བཙན་འཛུལ་བྱས་རྗེས་བོད་ནང་གི་གནས་སྟངས། ད་ལྟའི་བོད་ཀྱི་གནས་སྟངས། ལོ་རྒྱུས་ཀྱི་གནས་བབ་གཞི་ལ་བཞག་ནས་མ་འོངས་བོད་ཀྱི་གནས་སྟངས་སོགས་པར་རིས་འགྲེམས་སྟོན་གནང་འདུག
གཞན་ཡང་སྐབས་དེར་དོངས་བྱུང་གློག་བརྙན་ “Out of this world- A Journey into Forbidden Tibet” ཞེས་པ་བསྟན་གནང་ཡོད། གློག་བརྙན་དེ་ནི་ཕྱི་ལོ་ ༡༩༤༩ ལོར་ཨ་རིའི་གསར་འགོད་པ་དང་རླུང་འཕྲིན་ལས་རིམ་རྒྱང་སྲིང་བ་སྐུ་ཞབས་ལོ་ཝེལ་ཐོ་མ་སི་Lowell Thomas ལགས་དང་ཁོང་གི་བུ་གཉིས་བོད་དུ་སྐྱོད་སྐབས་ས་གནས་སུ་མཐོང་ཐོས་མྱོང་གསུམ་གྱི་གནས་ཚུལ་ཕྱོགས་སྒྲིག་གནང་བའི་དངོས་བྱུང་གློག་བརྙན་ཞིག་ཡིན་འདུག’
ཐེངས་འདིར་པར་རིས་འགྲེམས་སྟོན་དེ་བཞིན་བྷོ་སི་ཊོན་བོད་རིགས་ཚོགས་པ་དང་། ཕྱི་དྲིལ་འགྲེམས་སྟོན་ཚན་པ་བཅས་མཉམ་འབྲེལ་གྱི་གོ་སྒྲིག་ཞུས་པ་ཞིག་ཡིན་ཞིང་། འགྲེམས་སྟོན་སྐབས་ཨ་རི་དོན་ཁང་ནས་མཐུན་འགྱུར་རོགས་རམ་གནང་ཡོད།
དེ་རྗེས་ཟླ་འདིའི་ཕྱི་ཚེས་ ༢༠ ཉིན་གྲོང་ཁྱེར་པོཊ་ལེཌ་ Portland དང་། ཕྱི་ཚེས་ ༢༧ ཉིན་གྲོང་ཁྱེར་ Francisco ནང་པར་རིས་འགྲེམས་སྟོན་དང་དཔལ་འབྱོར་འདུ་འགོད་ལས་གཞི་མུ་མཐུད་སྤེལ་རྒྱུ་ཡིན་འདུག་བཅས།


text:
རྒྱ་ནག་དམར་ཤོག་ཚོགས་པ་མགོ་རྟིང་སློག་པར་ངན་སྐུལ་བྱས་པའི་ཉེས་མིང་འོག་འགྲོ་བ་མིའི་ཐོབ་ཐང་ཁྲིམས་རྩོད་པ་ཅང་ཐེན་ཡོང་ལ་ལོ་གཉིས་ཀྱི་ཁྲིམས་ཐག་བཅད་འདུག
རྒྱ་རིགས་འགྲོ་བ་མིའི་ཐོབ་ཐང་དོན་གཉེར་བ་དང་ཁྲིམས་རྩོད་པ་ཅང་ཐེན་ཡོང་ (Jiang Tianyong) ལགས་རྒྱ་ནག་གཞུང་གིས་ལོ་གཅིག་ལྷག་ལ་བཀག་ཉར་འོག་བཞག་རྗེས། དེ་རིང་རྒྱ་ནག་དབུས་རྒྱུད་ཧུའུ་ནན་ཞིང་ཆེན་ཁྲང་ཧྲ་ (Changsha) གྲོང་ཁྱེར་གྱི་འབྲིང་རིམ་མི་མང་ཁྲིམས་ཁང་ཟེར་བ་དེས། སྐུ་ཞབས་ཅང་གིས་སྤྱི་ཚོགས་བརྒྱུད་ལམ་ཁག་ཏུ་མི་མང་ལ་དམར་ཤོག་ཚོགས་པ་མགོ་རྟིང་སློག་པར་ངན་སྐུལ་བྱས་པའི་ཉེས་མིང་གཡོགས་ཏེ་ལོ་ ༢ ཀྱི་ཁྲིམས་ཐག་བཅད་ཡོད་འདུག
རྒྱ་ནག་ནང་གི་འགྲོ་བ་མིའི་ཐོབ་ཐང་ཁྲིམས་རྩོད་ཚོགས་པ་ (CHRLCG) ཡིས། པེ་ཅིན་གཞུང་ནས་སྐུ་ཞབས་ཅང་གིས་དམར་ཤོག་ཚོགས་པ་མགོ་རྟིང་སློག་པར་ངན་སྐུལ་བྱས་པའི་ནག་ཉེས་བཙུགས་ཏེ་ཞིབ་བཤེར་ཁྲིམས་ཐག་བཅད་པ་དེ་ནི་རྒྱ་ནག་གི་ངོ་ཚ་ཞིག་ཡིན་པ་དང་། ཕྱི་ལོ་ ༢༠༡༥ ཟླ་ ༧ ཚེས་ ༩ ཉིན་རྒྱ་ནག་གཞུང་གིས་རྒྱ་ནག་རྒྱལ་ཡོངས་ནང་དོགས་ཡོད་ཉེས་ཅན་པ་ ༧༠༩ འཛིན་བཟུང་དང་ཞིབ་བཤེར་བྱ་རྒྱུ་ཡིན་པའི་བཀའ་རྒྱ་བསྒྲགས་རྗེས། ད་ལྟའི་བར་འགྲོ་བ་མིའི་ཐོབ་ཐང་དོན་གཉེར་བ་དང་ཁྲིམས་རྩོད་པ། འབྲེལ་ཡོད་མི་སྣ་ ༣༠༠ ལྷག་འཛིན་བཟུང་དང་ཞིབ་བཤེར་བྱས་པར་མ་ཟད། ཁག་ཅིག་ལ་ཁྲིམས་ཐག་ཀྱང་མ་བཅད་པར་བཙོན་ཁང་དུ་བཀག་ཉར་འོག་བཞག་ཡོད་པ་དང་། ཁག་ཅིག་བཙོན་འཇུག་གི་དུས་ཡུན་ཚང་ནས་ཀློད་གྲོལ་བཏང་ཚར་བ་རེད། ཅེས་བརྗོད་འདུག
སྐུ་ཞབས་ཅང་ཐེན་ཡོང་གི་བཟའ་ཟླ་ཅིན་པིན་ལིན་ (Jin Bianling) གྱིས་ཁ་པར་བརྒྱུད་ལོ་སི་ཨན་ཇི་ལི་སི་དུས་བབ་ (Los Angeles Times) གསར་ཁང་གི་གསར་འགོད་པར། དེ་རིང་ཞོགས་པའི་ཆུ་ཚོད་ ༩།༣༠ སྟེང་སྲིད་གཞུང་གིས་གོ་སྒྲིག་བྱས་པའི་ཅང་ཐེན་ཡོང་གི་ཁྲིམས་རྩོད་པས། ཁྲང་ཧྲ་ཁྲོང་ཁྱེར་འབྲིང་རིམ་མི་མང་ཁྲིམས་ཁང་ནས་ཅང་ཐེན་ཡོང་ལ་ཁྲིམས་བཤེར་བྱ་རྒྱུ་ཡིན་པར་མ་ཟད། ཁོའི་སྲིང་མོ་ལའང་ཁྲིམས་བཤེར་བྱ་འཆར་ཡོད་སྟབས། ཁྱེད་རང་ཁྲིམས་རའི་ནང་མཉམ་ཞུགས་བྱེད་ཆོག་གི་རེད་ཅེས་ངའི་པ་ལགས་ལ་བཤད་འདུག ངའི་བཟའ་ཟླ་ཁོང་སྲིད་གཞུང་གིས་དྲག་གནོན་དང་འཛིན་བཟུང་བྱེད་བཞིན་པའི་འགྲོ་བ་མིའི་ཐོབ་ཐང་དོན་གཉེར་བ་དང་ཁྲིམས་རྩོད་པ་ ༧༠༩ ཡི་གྲས་སུ་མིང་འདོན་བྱས་ཡོད་པ་རེད། ངའི་བཟའ་ཟླ་འཛིན་བཟུང་བྱས་རྗེས། ཁོ་ལ་ཐུག་འཕྲད་བྱེད་དུ་བཅུག་མ་སོང་། ངས་བཙལ་བའི་ཁྲིམས་རྩོད་པར་སྲིད་གཞུང་གིས་ངོས་ལེན་བྱས་མ་སོང་། ད་ལོའི་ཕྱི་ཟླ་དང་པོར་ངའི་བཟའ་ཟླར་ཁྲིམས་བཤེར་ཐེངས་དང་པོ་བྱེད་རག་བར་དུ། ངས་བཟའ་ཟླའི་ཁྲིམས་རྩོད་པ་སུ་ཞིག་ཡིན་མིན་ཡང་ཤེས་མ་སོང་། འདས་པའི་ངོ་ལོ་ ༤ རིང་བུ་མོ་དང་ངེད་གཉིས་ཀྱིས་ཁོ་མཐོང་ཐུབ་ཡོད་པ་མ་རེད། ད་ལྟ་ངས་བཟའ་ཟླ་བདེ་ལེགས་ནང་ཨ་རིར་ཡོང་ནས་ང་ཚོ་ནང་མི་ལྷན་འཛོམས་ཡོང་བའི་རེ་བ་བྱེད་ཀྱི་ཡོད། ཕྱི་ལོ་ ༢༠༡༥ ལོར་ངའི་བཟའ་ཟླ་ཨ་རིར་ཡོང་བའི་ཕྱི་སྐྱོད་ཡིག་ཆ་གྲ་སྒྲིག་བྱས་་ཡོད་ཀྱང་། ཁོས་རྒྱ་ནག་ནང་གི་འགྲོ་བ་མིའི་ཐོབ་ཐང་དོན་གཉེར་བ་དང་ཁྲིམས་རྩོད་པ་ཚོར་རོགས་རམ་བྱས་རྐྱེན་འཛིན་བཟུང་བྱས་པ་རེད། ཅེས་བརྗོད་འདུག
ཕྱི་ལོ་ ༢༠༡༤ ལོར་ཁོའི་བཟའ་ཟླ་ཅིན་པིན་ལིན་དང་ཁོའི་བུ་མོ་གཉིས་ཨ་རིར་བྲོས་བྱོལ་དུ་ཕྱིན་ཡོད་པ་དང་། ཕྱི་ལོ་ ༢༠༡༥ ལོར་ཁོ་ཡང་ཨ་རིར་འགྲོ་བའི་ཕྱི་སྐྱོད་ཡིག་ཆ་གྲ་སྒྲིག་བྱས་ཡོད་ཀྱང་། ཕྱི་ལོ་ ༢༠༡༦ ཟླ་ ༡༡ པའི་ནང་ཁོ་མེ་འཁོར་ནང་འགྲོ་བཞིན་པའི་ལམ་བར་ནས་གར་སོང་ཆ་མེད་དུ་གྱུར་ཡོད་པ་དང་། ཕྱིས་སུ་ཉེན་རྟོག་པས་འཛིན་བཟུང་བཀག་བསྐྱིལ་བྱས་ཡོད་པ་ཤེས་རྟོགས་བྱུང་ཡོད་པ་རེད། དེ་སྔོན་ཕྱི་ལོ་ ༢༠༡༢ དང་། ༢༠༡༤ ལོ་ལའང་རྒྱ་ནག་གཞུང་གིས་ཁོང་སྔ་རྗེས་ཐེངས་གཉིས་ལ་འཛིན་བཟུང་བྱས་ཏེ། གཅར་རྡུང་ཚད་མེད་བཏང་ནས་ནད་པར་གྱུར་ཡོད་འདུག
ད་ལྟ་རང་ལོ་ ༤༦ ཡིན་པའི་ཅང་ཐེན་ཡོང་ལགས་ཧུའུ་ནན་ཞིང་ཆེན་ལུའུ་ཧྲན་ (Luoshan) གྲོང་ཁྱེར་ནས་ཡིན་པ་དང་། ཕྱི་ལོ་ ༡༩༩༥ ནས་ ༢༠༠༤ བར་ཁྲིམས་ལུགས་དགེ་རྒན་བྱས་པ་དང་། ༢༠༠༥ ལོར་ཡིག་རྒྱུགས་ཀྱི་ལམ་ནས་པེ་ཅིན་གྲོང་ཁྱེར་ནང་ཡོད་པའི་གོ་ལའི་ཁྲིམས་རྩོད་ཞབས་ཞུ་ཁང་ (Global Lawfirm) དུ་ཁྲིམས་རྩོད་པའི་ལས་ཀ་བྱས་ཏེ། སྔ་རྗེས་སུ་ཁྲིམས་རྩོད་པ་ལི་ཧྥང་པིན་ (Li Fangping) དང་མཉམ་དུ་རྒྱ་རིགས་མི་མང་གི་ཁྲིམས་རྩོད་ཐོབ་ཐང་གཙོས་པའི་གྲངས་ཉུང་མི་རིགས་ཁག་གི་ཁྲིམས་རྩོད་ཐོབ་ཐང་དང་། ཆོས་དད་རང་དབང་གི་ཁྲིམས་རྩོད་ཐོབ་ཐང་། གྱོད་དོན་ཞུ་གཏུགས་ཀྱི་ཐོབ་ཐང་སོགས་བརྩོན་ལེན་བྱས་ཡོད་པར་མ་ཟད། ཕྱི་ལོ་ ༢༠༠༨ ལོར་བོད་ནང་བྱུང་བའི་ཞི་རྒོལ་ཆེན་མོའི་སྐབས་འཛིན་བཟུང་བཀག་བསྐྱིལ་བྱས་པའི་བོད་མི་ཁག་ཅིག་ལའང་ཁྲིམས་རྩོད་ཀྱི་རོགས་རམ་གནང་ཡོད་པ་དང་། ཕྱི་ལོ་ ༢༠༠༨ ནས་ ༢༠༠༩ བར་ཁོས་རྒྱ་ནག་གཞུང་གིས་བཀག་བསྐྱིལ་བྱས་པའི་འགྲོ་བ་མིའི་ཐོབ་ཐང་དོན་གཉེར་བ་དང་ཁྲིམས་རྩོད་པ་ ༢༠ ལྷག་གི་ཁྲིམས་རྩོད་ཐོབ་ཐང་བརྩོན་ལེན་དང་ཁྲིམས་ཀྱི་ཁེ་དབང་སྲུང་སྐྱོབ་བྱས་ཡོད་འདུག
གསར་འགོད་པ། པདྨ་རྒྱལ།


text:
ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༤པ་མཆོག་ནི། གཤེན་གྱི་འབྱུང་ལྡན་སུམ་བརྒྱ་དང་གཅིག་གི་བོད་ཆུ་ཕོ་བྱི་བའི་ལོ་སྟེ། ཕྱི་ལོ་ ༡༩༧༢ ཟླ་བ་ ༡༡ ཚེས་ ༢༩ ཉིན་བོད་མདོ་སྨད་ཟིང་ཆུ་རྫོང་དགའ་མལ་གཡུང་དྲུང་དར་རྒྱས་གླིང་གི་ལྷ་སྡེ་མ་ཡོན་སྡེ་བའི་ཕྱུག་ཕྲུག་ཚང་ཞེས་པ་རུ་ཡབ་དཔལ་ཡོན་འབུམ་གསལ་དང་ཡུམ་ཀླུ་གཡང་ཕྱུག་མོ་གཉིས་ཀྱི་སྲས་སུ་འཁྲུངས་ཤིང་སྐུ་ན་གཞོན་དུས་ཀྱི་མཚན་ལ་ནོར་བུ་བསམ་འཕེལ་ཞེས་ཞུ། རྩོམ་ཡིག་འདིའི་འཕྲོ་ཀློག » »
2,662 total views, no views today
༧འཛམ་གླིང་བོན་གྱི་གཙུག་རྒྱན་ཞྭ་དཀར་བསྟན་པའི་དབུ་འཁྲིད་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཚན་བརྗོད་པར་དཀའ་བ་དོན་གྱི་སླད་དུ་ཞུས་ན་༧ལུང་རྟོགས་བསྟན་པའི་ཉི་མ་དཔལ་བཟང་པོ་རིན་པོ་ཆེ་མཆོག་ནི། རྒྱལ་བ་གཤེན་གྱི་འབྱུང་ལྡན་ ༣༠༡ བོད་ས་མོ་སྦྲུལ་གྱི་ལོ་སྟེ། ཕྱི་ལོ་ ༡༩༢༩ ཧོར་ཟླ་ལྔ་པའི་ཚེས་བཅོ་ལྔ་ཉིན་མདོ་སྨད་ཤར་ཁོག་ཏུ་ལྗོངས་ལྡོང་ཚང་ཞེས་པའི་དུད་ཁྱིམ་ཆེན་པོ་དེར་ཡབ་ལྗོངས་ལྡོང་རྒྱལ་ལོ་དང་ཡུམ་བར་རོང་བཟའ་མཚོ་མོ་གཉིས་ཀྱི་སྲས་སུ་འཁྲུངས་ཤིང་མཚན་ལ་བླ་མ་ཐར་ཞེས་གསོལ།
རྩོམ་ཡིག་འདིའི་འཕྲོ་ཀློག » »
5,376 total views, 5 views today
དེ་རིང་ཕྱི་ལོ་༢༠༡༧ཟླ་༩ཚེས་༡༤ཕྱི་དྲོའི་ཆུ་ཚོད་དྲུག་དང་སྐར་མ་༢༥སྟེང་འཛམ་གླིང་བོན་འབངས་ཡོངས་རྫོགས་ཀྱི་དབུ་ཁྲིད་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཆོག་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་བླ་བྲང་དུ་ཐུགས་དམ་གཡོ་བ་མེད་པའི་ངང་ནས་དགོངས་པ་བོན་དབྱིངས་སུ་ཐིམ་སོང་བའི་ཡིད་སྐྱོ་བའི་གནས་ཚུལ་འདི་བཞིན་རྒྱ་ཆེའི་དད་འབངས་ཡོངས་ལ་མ་ཞུ་ཐབས་མེད་ལགས་ན། རྩོམ་ཡིག་འདིའི་འཕྲོ་ཀློག » »
29,293 total views, 2 views today
བོན་གྱི་འབྱུང་ལྡན་༣༠༡སྟེ་ཕྱི་ལོ་༡༩༦༡ལོར་བོད་ལྗོངས་ནག་ཆུ་ས་ཁུལ་གཉན་རོང་རྫོང་ཁོངས་ཀྱི་འབྲོག་པ་དཀྱུས་མ་ཞིག་གི་ཁྱིམ་དུ་འཁྲུངས་ཤིང་། དགུང་ལོ་༡༡བར་དུ་འབྲོག་པའི་ཞོ་མར་ཐུད་གསུམ་གྱི་ཁྲོད་འཚོ་བ་སྐྱེལ། དེ་ནས་སློབ་གྲྭར་འགྲིམས་འགོ་བཙུགས།
ཕྱི་ལོ་༡༩༨༢ལོར་པེ་ཅིང་མི་རིགས་སློབ་གྲྭ་ཆེན་མོར་རྒྱུགས་འཕྲོད་ནས་ལོ་བཞིར་་སློབ་སྦྱོང་གནང་། སློབ་ཆེན་མཐར་ཕྱིན་ནས་བོད་ལྗོངས་སྤྱི་ཚོགས་ཚན་རིག་ཁང་ལ་བོད་ཀྱི་རིག་གཞུང་ལོ་རྒྱུས་ཞིབ་འཇུག་གི་ཕྱག་ལས་གནང་། ལྷག་པར་དུ་བོན་གྱི་ཤེས་རིག་ལོ་རྒྱུས་ལ་ཞིབ་འཇུག་གི་ངལ་བ་དང་དུ་བླངས་ནས་གྲུབ་འབྲས་ཆེན་པོ་ཐོབ་ཡོད་པ་དང་། རྩོམ་ཡིག་འདིའི་འཕྲོ་ཀློག » »
1,100 total views, 2 views today
ཞྭ་དཀར་བསྟན་པའི་གཙུག་རྒྱན་གསང་གསུམ་བོན་གྱི་མཛོད་འཛིན་གཡུང་དྲུང་བོན་གྱི་བླ་ཆེན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་རིན་པོ་ཆེ་མཆོག་བོད་མེ་སྤྲེལ་ལོའི་ཟླ་བ་དྲུག་པའི་ཚེས་ལྔ་རེས་གཟའ་ཉི་མ་ཉིན་སྟེ། ཕྱི་ལོ་༢༠༡༦ཟླ་བ་༠༨ཚེས་༠༧ཉིན་རྒྱ་གར་བྱང་ཕྱོགས་ཧི་མ་ཅལ་དུ་གཞིས་ཆགས་པའི་བོན་གཞིས་ཐོབ་རྒྱལ་གསར་པ། ༧གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་དུ་བདེ་འཚམས་ངང་ཆིབས་ཕེབས་གནང་བ། རྩོམ་ཡིག་འདིའི་འཕྲོ་ཀློག » »
5,205 total views, no views today
འབུམ་རམས་པ་ངག་དབང་རྒྱ་མཚོ་ནི་ཕྱི་ལོ་༡༩༧༠ལོར་མདོ་སྨད་སྟག་ཁམས་སྡེ་སྐོར་བཅོ་བརྒྱད་ཀྱི་ནང་ཚན་གངས་ལེན་དུ་སྐྱེས། ད་ལྟ་སི་ཁྲོན་སློབ་ཆེན་དུ་ཆོས་ལུགས་ཆེད་ལས་ཀྱི་འབུམ་རམས་པའི་ཐོབ་ཐང་གཉེར་བཞིན་ཡོད། (Institute of religion research of Sichuan university ph.d candidate)ཞིབ་འཇུག་གི་ཁ་ཕྱོགས་གཙོ་བོ་ནི་སྲིད་པའི་རྒྱུད་བོན་དང་རྒྱ་ནག་གི་ཆོས་ལུགས་སྐོར་ཡིན། ཁོང་ནི་ཕྱི་ལོ་༡༩༧༩ལོ་ནས་༡༩༨༥ལོའི་བར་དུ་ཀན་སུའུ་ཞིང་ཆེན་ཐེ་བོ་རྫོང་སྟག་ཁམས་སློབ་ཆུང་དུ་སློབ་གཉེར་བྱས། རྩོམ་ཡིག་འདིའི་འཕྲོ་ཀློག » »
2,202 total views, 3 views today
ཕྱི་ལོ་༢༠༡༥ཟླ་༡༠ཚེས་༩ཉིན་གྱི་ཕྱི་དྲོར་རྫོགས་པ་ཆེན་མོའི་སློབ་སྟོན་མཁན་ནམ་དབྱི་ཐ་ལའི་ན་པའེ་ལི་སི་སློབ་ཆེན་གྱི་དགེ་རྒན་ཆེ་མོ་ནམ་མཁའ་ནོར་བུ་ལགས་ཀྱིས་པེ་ཅིང་སློབ་ཆེན་དུ་ཨ་ཏི་ཡོ་གའི་ལུས་ངག་ཡིད་གསུམ་ལྷོད་དུ་གཏོང་ཐབས་སྐོར་(阿底瑜伽–身语意放松之道)གྱི་འཆད་འཁྲིད་གནང་། འཆད་འཁྲིད་སྟེང་མཁས་དབང་ཁོང་གིས་ཨ་ཏི་ཡོ་གའི་སྐོར་གསུངས་གནང་རྗེས་ཚོགས་ཞུགས་ཀྱི་དགེ་སློབ་ཚོ་དང་མཉམ་དུ་དྲི་བ་དྲིས་ལན་འདེབས་པའི་ངང་སྤེལ་རེས་བྱས་པ་རེད། ཚོགས་འདུ་ཐོག་པེ་ཅིང་སློབ་ཆེན་གྱི་དགེ་སློབ་དང་། ཀྲུང་དབྱང་མི་རིགས་སློབ་ཆེན་གྱི་བོད་རིགས་སློབ་མ། གཞན་པེ་ཅིང་དུ་ལས་གཉེར་བྱེད་པའི་བོད་རིགས་དང་རྒྱ་རིགས་སོགས་མི་༢༠༠ལྷག་ཙམ་འཛོམས་ཡོད་པ་རེད། རྩོམ་ཡིག་འདིའི་འཕྲོ་ཀློག » »
2,557 total views, no views today
རྒྱལ་སྤྱིའི་བོད་རིག་པ་གཞོན་ནུ་གྲོས་ཚོགས་ཀྱི་ཚོགས་གཙོ་དང་འཇར་མེན་Bonnམཐོ་སློབ་ཀྱི་དགེ་རྒན་བོད་རིག་པའི་ན་གཞོན་མཁས་པ་སྐལ་བཟང་ནོར་བུ་Kalsang Norbu Gurungལགས་ཀྱི་མཚམས་སྦྱོར་གནད་བསྡུས། ཁོང་ནི་ཡུལ་གློ་བོའི་མངའ་ཁོངས་ས་གནས་རྫོང་གསར་པར་བོན་དགོན་གཡུང་དྲུང་ཀུན་གྲགས་གླིང་བླ་བྲང་གི་ནང་མིར་སྐུ་འཁྲུངས། ཆུང་བྱིས་པའི་དུས་ནས་རྒྱ་གར་ཧི་མཱ་ཅཱལ་གི་མངའ་ཁོངས་ས་གནས་བོན་གཞིས་ཌོ་ལན་ཇིའི་ཉིན་སློབ་དུ་འཛིན་གྲྭ་བརྒྱད་པ་ཐོན་རྗེས་ཝཱ་རཱ་ཎ་སི་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་དུ་གཡུང་དྲུང་བོན་གྱི་སྡེ་ཚན་ནང་སློབ་སྦྱོང་གནང་ནས་ཕྱི་ལོ་༡༩༩༩་ལོར་ཨཱ་ཅཱརྱ་སློབ་མཐར་ཕྱིན། རྩོམ་ཡིག་འདིའི་འཕྲོ་ཀློག » »
1,548 total views, no views today
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་ཚོགས་གཙོ་ཟུར་བ་སྟེ་དབྱིན་ཇི་རྒྱལ་ཁབ་ཀྱི་ཨོ་ཁི་སི་ཧྥོར་རྡི་སློབ་གྲྭ་ཆེན་མོའི་སློབ་དཔོན་Charles Albert Edward Rambleཆའར་སི་རམ་བྷོ་༼ གཡུང་དྲུང་ཚེ་དབང་ ༽གི་མཚམས་སྦྱོར་གནད་བསྡུས།
Charles Albert Edward Rambleཆའར་སི་རམ་བྷོ་ལགས་ནི་རྒྱལ་སྤྱིའི་མིང་དུ་གྲགས་པའི་མིའི་རིགས་རིག་པ་བ་དང་བོད་རིག་པའི་ཞིབ་འཇུག་པ་ཡིན་ལ། ད་ལྟ་དབྱིན་ཇིའི་ཨོ་ཁེ་སི་ཧྥོ་སྒྲི་སློབ་ཆེན་གྱི་ཤར་ཕྱོགས་ཞིབ་འཇུག་ཁང་དུ་བོད་དང་ཧི་མ་ལ་ཡའི་མིའི་རིགས་རིག་པ་ཞེས་པའི་སློབ་ཁྲིད་གནང་བཞིན་ཡོད། ཁོང་གི་ཞིབ་འཇུག་གི་ཁ་ཕྱོགས་ནི་ཧི་མ་ལ་ཡའི་དམངས་ཀྱི་སྤྱི་ཚོགས་དང་ཆོས་ལུགས། བོན་ཆོས། མཇལ་སྐོར། གནས་འགངས་ཆེན་གྱི་ས་རྒྱུས་ཞིབ་འཇུག་བཅས་ཡིན། རྩོམ་ཡིག་འདིའི་འཕྲོ་ཀློག » »
1,263 total views, 2 views today
ད་ལོའི་ཀྲུང་གོའི་བོད་རིག་པ་ཞིབ་འཇུག་གི་ཇོ་མོ་གླང་མའི་གཟེངས་རྟགས་ཐོབ་ མཁན་གྱི་གྲས་སུ་ལན་གྲུ་སློབ་ཆེན་མི་རིགས་རིག་པ་ཞིབ་འཇུག་གླིང་གི་དགེ་རྒན་ ཆེན་མོ་གཞོན་པ་ངག་དབང་རྒྱ་མཚོ་ལགས་བདམས་ཐོན་བྱུང་ཡོད་ཅིང་། ཁོང་གི་དཔྱད་རྩོམ 《 བོན་པོའི་ལེ་གུ༼ལེའུ༽ཞེས་པའི་མིང་གི་བྱུང་ཁུངས་ཀྱི་མཐའ་དཔྱོད》 ཅེས་པར་བོད་ཡིག་གི་རིག་གཞུང་དཔྱད་རྩོམ་གྱི་བྱ་དགའ་ཨང་དང་པོ་ཐོབ། འདིའི་ཡར་སྔོན་ལ་བྱ་དགའི་རྣམ་གྲངས་འདི་སྟོང་པར་ལུས་ཡོད། ཁོང་གི་འབུམ་རམས་པའི་དཔྱད་རྩོམ རྩོམ་ཡིག་འདིའི་འཕྲོ་ཀློག » »
1,648 total views, no views today


text:
བོད་བཙན་པོའི་ལོ་རྒྱུས་ཀྱི་སྡིངས་ཆ་ནས་ཆ་ཤས་ཙམ་བཟུང་བའི་མགར་ཚང་ནི་བོད་བཙན་པོ་རྒྱལ་རབས་ཀྱི་དུས་སྐབས་སུ་མི་རབས་འགས་བློན་ཆེན་དང་དམག་དཔོན། མཐའ་སྲུང་དམག་དཔོན་གྱི་འགན་དབང་ཁུར་མྱོང་བའི་ཁྱིམ་རྒྱུད་ཆེན་པོ་ཞིག་ཡིན་ཞིང་། སྤུ་རྒྱལ་ཉེར་དྲུག་པ་ཁྲི་སྒྲ་དཔུང་བཙན་གྱི་སྐབས་སུ་མགར་སྒྲ་རྫི་མུ་དང་། སྤུ་རྒྱལ་ཉེར་བདུན་པ་ཁྲི་ཐོག་རྗེ་བཙན་གྱི་སྐབས་སུ་མགར་གཉའ་བཙན་ལྡེམ་བུ། སྤུ་རྒྱལ་ཉེར་དགུ་པ་ཁྲི་གཉན་གཟུང་བཙན་གྱི་སྐབས་སུ་མགར་ཁྲི་འབྲིང་། སྲོང་བཙན་དང་མང་སྲོང་གི་སྐབས་སུ་མགར་སྟོང་བཙན་ཡུལ་བཟུང་། འདུས་སྲོང་མང་པོ་རྗེའི་བློན་པོ་མགར་བཙན་སྙ་ལྡོམ་བུ། མགར་ཁྲི་འབྲིང་སོགས་མགར་རུས་ཅན་རྣམས་ཀྱིས་སྤུ་རྒྱལ་བོད་ཀྱི་ཆབ་སྲིད་དང་། ཕྱི་འབྲེལ། དམག་དོན། མཐའ་མཚམས་བརྟན་སྲུང་། མངའ་ཁོངས་རྒྱ་བསྐྱེད་དང་གོང་སྤེལ་གཏོང་བར་ཕྱག་རྗེས་བླ་ན་མེད་པ་བཞག་ཡོད། ལྷག་པར་དུ་མགར་རུས་ཁྱིམ་རྒྱུད་ཀྱི་ཚབ་མཚོན་མི་སྣ་བོད་བློན་རིག་པ་ཅན་ཞེས་སྙན་པའི་གྲགས་པ་སྲིད་ན་འབར་བའི་བཙན་པོ་སྲོང་བཙན་སྒམ་པོའི་མེད་ཐབས་མེད་པའི་བློན་ཆེན་བཞིའི་གྲས་ཀྱི་བོད་བློན་མགར་སྟོང་བཙན་ཡུལ་བཟུང་བྱ་བ་དེ་ཉིད་ཀྱིས་སྲོང་བཙན་གྱིས་སྲིད་སྐྱོང་བར་རམ་འདེགས་དང་བོད་ཆེན་པོའི་རྒྱལ་ཁམས་འཛུགས་པ། དམག་ཤུགས་ཀྱིས་མངའ་ཁོངས་རྒྱ་བསྐྱེད། རྒྱ་བལ་མི་རིགས་བར་དུ་འབྲེལ་བ་བཙུགས་པ་སོགས་ཕྱི་སྲིད་ནང་སྲིད་ཀུན་ལ་བྱས་རྗེས་ཆེན་པོ་བཞག་ཡོད་པར་མ་ཟད། སྲོང་བཙན་སྐུ་འདས་རྗེས་མང་སྲོང་ན་ཚོད་མ་སྨིན་པའི་བར་དུ་བོད་ཆེན་པོའི་ཆབ་སྲིད་བགྲང་ལོ་བཅུ་ཕྲག་ལྷག་ལ་ལེགས་པར་བསྐྱངས་ཏེ་མགར་ཚང་གི་ཆབ་སྲིད་ཁྱད་དབང་དང་ཚོགས་ཁག་སྟོབས་ཤུགས་འཕེལ་རྒྱས་ཀྱི་རྩེ་མོར་སོན། དེ་དུས་བོད་ཀྱི་བྱ་བ་ཆེ་ཆུང་ཐམས་ཅད་མགར་ཚང་ལ་མ་བརྟེན་པར་ཐག་མི་ཆོད་པའམ། མགར་ཚང་གིས་སྲིད་དབང་གི་ཚབ་བྱེད་པའི་སྣང་ཚུལ་ཡང་མངོན་ཏེ་མཐའ་བཞིའི་རྒྱལ་ཁབ་ཀུན་ལས་དབང་བཙན་ཞིང་ཤུགས་ཆེ་བས་བོད་ཆེན་པོ་ཞེས་མཚན་གྱི་སྙན་པ་འཛམ་གླིང་དུ་གྲགས་པ་བྱུང་། ལོ་རྒྱུས་ཀྱི་གླེགས་བམ་ཁྲོད་ནས་སྙན་པ་བླ་ན་མཐོ་བའི་མགར་གྱི་རུས་སམ་ཁྱིམ་རྒྱུད་ཀྱི་འབྱུང་ཡུལ་དངོས་གང་ཡིན་སྐོར་ལ་དེང་དུས་ཞིབ་འཇུག་དང་མཐོང་ཆེན་གནང་མཁན་ཧ་ཅང་ཉུང་ཞིང་།བརྒྱ་ལ་འཆད་པ་པོ་རྣམས་ཀྱིས་ཕྱོགས་རེ་སྤུ་ཟིན་ཙམ་མ་གཏོགས་དམིགས་ཕུག་པའི་བཤད་པ་མ་མཐོང་། དུས་ཀྱི་འགྱུར་འགྲོས་དང་བསྟུན་ནས་མགར་རུས་ཀྱི་འབྱུང་གཞི་དངོས་དེ་ཉིད་མཁྱེན་གསལ་ཡོད་མཁན་སྲིད་མཐའ་ཙམ་དུ་ཟད། སི་ཁྲོན་ཞིང་ཆེན་དཀར་མཛེས་ཁུལ་རྟའུ་རྫོང་གི་ཁོངས་སུ་གཏོགས་པའི་མདོ་ཁམས་མི་ཉག་མགར་ཐར་ཞེས་པའི་ཡུལ་འདི་ནི་མགར་རུས་ཀྱི་འབྱུང་གཞི་དངོས་ཡིན་ཞིང་། ཡུལ་འདི་ལ་ཚལ་པའི《དེབ་དམར།》ནང་དུ་གྷ་ཐག་ལ་སོགས་མི་ཉག་གི་ཡུལ་ཐམས་ཅད་ཅེས་པ་དང་། 《ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད།》ལས་མི་ཉག་གྷ་ལ་སོགས་ཞེས་པ། 《མཁས་པའི་དགའ་སྟོན།》དུ། དེ་ཡང་ཤར་ནི་རྒྱ་ནག ལྷོ་ན་འཇང་། ནུབ་ན་བོད། བྱང་ཧོར་གྱིས་བཅད་པའི་དབུས་ནི་མི་ཉག་གི་རྒྱལ་ཁམས་ཏེ་ཕྱིས་གོ་དན་གྱིས་བཟུང་བ་གྷ་དང་བྱང་ངོས་སོགས་ནི་ཡུལ་གྱི་དངོས་གཞི་ཡིན་ལ། རབ་སྒང་དང་ཚར་སྒང་རྣམས་ཀྱང་མི་ཉག་ལ་གཏོགས་སོ་ཞེས་པ་ལས་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་དུ་མི་ཉག་འགའ་དང་། མི་ཉག་གྷ། གྷ་ཐག འགའ་ཐག སྒོ་གདོང་སྒོ་མོ། ཕྱིས་སུ་མགར་ཐར་ཞེས་པར་འགྱུར་བས་ཡུལ་གྱི་མིང་འབྲི་སྲོལ་མང་ཙམ་བྱུང་ཡོད་འདུག
ལོ་རྒྱུས་ཡིག་ཚང་ཁག་ལས་མགར་རུས་ཀྱི་ཁུངས་བཤད་པ།
དེའང《གུ་བཀྲའི་ཆོས་འབྱུང་།》ལས། ཐོག་མར་བོད་འདིར་མི་ཡི་འགྲོ་བ་ཆགས་ནས་རིང་ཞིག་ན། ཤར་མི་ཉག་བཞག་ར་དཀར་པོའི་རི་རྩེ་ལ་སྟེང་འོད་གསལ་གྱི་ལྷ་ཞིག་གནམ་ནས་བབས་པ་ལས་མི་རྣམས་ཀྱིས་གནམ་ནས་བབས་པས་མཚན་མགར་གནམ་ཚ་འབྲུག་ཅེས་བཏགས་པས། དེའི་བརྒྱུད་པ་མགར་བླ་མཁྱེན་ཆེན་པོ། དེའི་སྲས་མགར་སྟོང་མེས་ཁྲི་ཆགས། དེའི་སྲས་མགར་སྟོང་བཙན་ཡུལ་བཟུང་ངམ་ཆོས་བློན་རིག་པ་ཅན་དུ་གྲགས་པ་སྟེ། འཕགས་པ་སྤྱན་རས་གཟིགས་རྒྱལ་པོའི་ཚུལ་དུ་སྤྲུལ་པ་སྲོང་བཙན་སྒམ་པོའི་དུས་སུ་མེད་ཐབས་མེད་པའི་བློན་ཆེན་བཞིའི་ཡ་གྱལ་ཕྱག་ན་རྡོ་རྗེའི་སྤྲུལ་པ་འཕྲུལ་བློན་རིག་པ་ཅན་འདི་དང་ཞེས་དང་། འགར་ཁྲི་ཆོས་འཕེལ་ལགས་ཀྱིས《ཆོས་སྲིད་ཉི་ཟླའི་འོད་རླབས།》ལས། འཆི་མེད་ལྷའི་བུ་བཞག་ར་ལྷ་རྩེར་བབས།། གནམ་ཚ་འབྲུག་ཅེས་སྙན་ཡང་ཕྱོགས་སུ་ཁྱབ།། ཅེས་གསུངས་ཡོད་ལ། དེང་རབས་ཀྱི་ལོ་རྒྱུས་སྨྲ་བ་ཆེན་མོ། ལྷོ་ནུབ་མི་རིགས་སློབ་ཆེན་གྱི་སློབ་དཔོན་ཆེན་མོ་ཐུབ་བསྟན་ཕུན་ཚོགས་ལགས་ཀྱིས《སྡེ་དགེའི་ལོ་རྒྱུས།》ལས་དེང་དུས་ཡོངས་གྲགས་ཀྱི་བཤད་སྲོལ་ལྟར་ན་སྡེ་དགེའི་རྒྱལ་རབས་དང་པོ་ནི་བོ་ཐར་བཀྲ་ཤིས་སེང་གེ་ཡིན་ཞིང་། བོ་ཐར་བཀྲ་ཤིས་སེང་གེའི་གོང་གི་མི་རབས་རྣམས་ཀྱི་གནས་ཚུལ་མདོར་བསྡུས་ན། འདིའི་མི་རབས་ཀྱི་ཐོག་མ་ནི། ཤར་བཞག་ར་ལྷ་རྩེའི་རྩེ་ལ་ནམ་མཁའ་ནས་མི་ཞིག་བབས་པར་དེ་ལ་མགར་གནམ་ཚ་འབྲུག་ཅེས་བཏགས། དེ་ནས་མི་རབས་བཞི་པ་མགར་སྟོང་བཙན་ཡུལ་སྲུངས་ཞེས་པ་ཆོས་རྒྱལ་སྲོང་བཙན་སྒམ་པོའི་ནང་བློན་རྒྱལ་སྲིད་ཀྱི་ཀ་བ་ལྟ་བུ་དེ་ཡིན་ཞེས་གསུངས་ཡོད། བོད་རབ་བྱུང་བཅུ་གསུམ་པའི་ལྕགས་ཕག(སྤྱི་ལོ་1791)ལོར་སྡེ་དགེའི་རྒྱལ་མོ་ཚེ་དབང་ལྷ་མོས་བཀས་བཀོད་ལྟར་དྲུང་ཡིག་གུ་རུ་འཕེལ་གྱིས་བརྩམས་པའི་དཔེ་རྙིང་གསེར་བྲིས་མ་སྡེ་དགེ་རྒྱལ་རབས་ཀྱི་ལོ་རྒྱུས་ལས། སྨོན་ལམ་མཐུ་ཡིས་དག་པ་ལྷ་གནས་ནས།། འཇའ་འོད་དམུ་ཐག་བརྒྱུད་ནས་རྒྱ་བོད་མཚམས།། ལྷ་གཉེན་མི་ཉག་བཞག་ར་ལྷ་རྩེ་དེར།། སྡེ་དགེའི་གདུང་རབས་དང་པོ་ལྷ་ལས་བྱོན།། ཞེས་དང་། དེང་དུས་མི་ཉག་གི་མཁས་དབང་ཉན་ཤུལ་འཇམ་དབྱངས་གྲགས་པས་མཛད་པའི་《མདོ་ཁམས་མི་ཉག་རབ་སྒང་གི་བྱུང་བ་རགས་བསྡུས།》ལས་བློན་པོ་མགར་གྱི་རྒྱུད་པའི་ཁུངས་བཤད་སྐབས། མགར་སྟོང་བཙན་རུས་རྒྱུད་ཀྱི་འབྱུང་ཁུངས་ནི་མི་ཉག་རབ་སྒང་ཡིན་པར་བཤད་དེ་ཞེས་དང་། མགར་གྱི་རུས་རྒྱུད་ནི་མི་ཉག་བཞག་བྲའི་རྒྱུད་ཡིན་པར་གྲགས་ཤིང་། ཉིན་གཅིག་བཞག་བྲ་མི་དཀར་རྟ་དཀར་ཅན་ཞིག་བྱས་ནས་འོངས་ཏེ། མི་ཉག་གི་བུ་མོ་ཞིག་དང་ལུས་འབྲེལ་བྱས་པས་བུ་ཞིག་སྐྱེས་པ་དེ་ལས་མགར་གྱི་རུས་རྒྱུད་ཐོག་མར་བྱུང་ཞེས་གསུངས་འདུག དེ་ལ་བལྟས་ན་མགར་གྱི་རུས་རྒྱུད་ཀྱི་འབྱུང་ཁུངས་དངོས་དེ་ཉིད་ནི་ད་སྐབས་ཀྱི་མི་ཉག་མགར་ཐར་ཡིན་པ་གསལ་མོར་རྟོགས་ཐུབ།
བཞག་བྲག་དཀར་པོ།
གོང་དུ་ལོ་རྒྱུས་ཡིག་ཚང་ཁག་ཏུ་བཀོད་ཡོད་པའི་མི་ཉག་བཞག་བྲག་ཅེས་པ་དེ་ནི་ལྕང་སྐྱ་རོལ་པའི་རྡོ་རྗེས་མཛད་པའི་རྒྱལ་མཆོག་བདུན་པའི་རྣམ་ཐར《དཔག་བསམ་སྙེ་མ།》ལས་ཤར་ཕྱོགས(མི་ཉག་མགར་ཐར་གྱི་ཤར་ཕྱོགས།)བཞག་བྲ་དཀར་པོའི་མདུན་དུ་སྒོམ་གྲྭ་ཆེན་མོ་བཙུགས་པའི་ཤུལ་དང་ཞེས་དང་། རྒྱལ་མཆོག་བདུན་པ་ཆེན་མོས་གྲུབ་དབང་རིག་འཛིན་དམ་ཚིག་རྡོ་རྗེའི་རྒྱ།། སྤྱི་བོར་འཆང་བའི་ལྷ་ཆེན་མཐུ་རྩལ་ཅན།། བཞག་བྲག་ལྷ་རྩེ་སྲས་གསུམ་བཀའ་གཉན་པ། འཁོར་ཚོགས་དཔུང་དང་བཅས་པ་གནས་འདིར་གཤེགས་ཞེས་གསོལ་མཆོད་མཛད་ཡོད་པའི་བཞག་བྲག་ལྷ་རྩེ་འདི་ཉིད་ཡིན། རྒྱའི་ཡིག་ཚང་དུ་叶扎噶布ཞེས་བྲིས་འདུག སྤྱིར་བཞག་རག་དང་བཞག་བྲག བཞག་བྲ། བཞག་ར་སོགས་འབྲི་ཚུལ་མང་པོ་མཆིས་གཤིས་འགྲེལ་ཚུལ་ཡང་འདྲ་མིན་འདུག་ལ་འདི་ནི་སྲིད་པའི་ལྷ་གཉན་རྨ་རྒྱལ་སྤོམ་རའི་སྲས་ཆུང་བ་ཡིན་པར་གྲགས། ཉན་ཤུལ་འཇམ་དབྱངས་གྲགས་པའི་མི་ཉག་གི་ལོ་རྒྱུས་རགས་བསྡུས་སུ། དེའི་མཚན་ཐོགས་ཚུལ་དང་། འཕེན་ཡུལ་སོགས་སུ་ལྷ་རྩིས་ཕེབས་རྒྱུ་ཡོད་པ་ཞིག་ཡིན་པ་སོགས་ནི། མཁས་གྲུབ་ཆགས་མེད་རིན་པོ་ཆེས་བརྩམས་པའི་ངོམ་པ་གདོང་གི་ལོ་རྒྱུས་སོགས་སུ་གསལ་བ་ལྟར་དང་ཞེས་བྱུང་། རྒྱལ་མཆོག་བསྐལ་བཟང་རྒྱ་མཚོའི་རྣམ་ཐར་དུ། རྒྱལ་ཡབ་ནས། རྨ་ཆེན་སྤོམ་རའི་སྲས་མཆོག་བཞག་བྲ་ལྷ་རྩེ་འདི་ལ་གསོལ་མཆོད་ཅིག་བརྩམས་ན་སྐུ་ཁམས་ལ་ཕན་པ་ཨེ་ཡོང་ཞུས་པས་བསང་ཡིག་དང་གསོལ་མཆོད་བརྩམས་སོ།། ད་དུང་ལོ་ཆེན་བེེ་རོ་ཙཱ་ནས་བརྩམས་པའི་བསང་ཡིག་ཡིག་རྙིང་བཅས་མི་ཉག་ཕྱོགས་སུ་དགོན་སྡེ་འགའ་ཡིས་རྒྱུན་འདོན་བྱེད་བཞིན་ཡོད། གངས་རི་འདིའི་རི་རྒྱུད་ནགས་ཚལ་དང་བཅས་པ་མགར་ཐར་སྡེ་དགོན་གཉིས་ཀྱིས་གནའ་ནས་ད་བར་སྲུང་སྐྱོབ་ལེགས་པར་བྱས་པ་ལོ་རྒྱུས་རང་བཞིན་ཅན་དངོས་ཡོད་གནས་ཚུལ་དུ་གྱུར་ཡོད་ལ་ཁོར་ཡུག་འདི་ལ་འཕེལ་འགྲིབ་འགྲོ་ན་དེ་ལ་བརྟེན་འཆའ་བའི་མི་ཕྱུགས་དང་། ཆུ་རྒྱུད་རི་རྒྱུད་དུ་གནས་པའི་ལྟོས་བཅས་སྣོད་བཅུད་ཀུན་གྱི་ཚེ་སྲོག་ལ་འབྱུང་བ་འཁྲུགས་པ་སོགས་ཕན་གནོད་ཀྱི་འབྲེལ་བ་ངེས་ཅན་ཡོད་པར་འདོད། ད་ལྟ་དཀར་མཛེས་ཁུལ་རྟའུ་རྫོང་གི་ཞི་སྡེ་ཡུལ་ཤོག(协德乡)གི་ཁོངས་སུ་གངས་ཀྱི་ཀ་བ་མཁའ་ལ་ཟུག་པའི་དཀར་གསལ་འོད་དུ་འཚེར་བའི་བརྗིད་ཉམས་ཀྱིས་འགྱིང་ངེར་གནས་ཤིང་། གངས་རི་ཆེན་པོའི་རི་རྒྱུད་ཀྱི་རི་རྩེ་ཨང་གཉིས་པ་ཡིན།
མགར་རུས་ཁྱིམ་རྒྱུད་ཀྱི་གནའ་ཤུལ་སྐོར་བཤད་པ།
སྤྱིར་མགར་ཐར་ཕྱོགས་སུ་མགར་རུས་དང་འབྲེལ་བའི་གནའ་ཤུལ་མང་པོ་ཡོད་སྐད། བགྲང་ལོ་སྟོང་གི་ལོ་ཟླའི་རླུང་འཚུབ་ཁྲོད་ལོ་རྒྱུས་ཀྱི་དབྱིངས་སུ་ཡལ་ཟིན་པས་ཕ་ཤུལ་བུ་ཡིས་ངོས་མི་ཟིན་པ་ཞིག་ཏུ་འགྱུར་ཡོད། གནའ་རབས་ཀྱི་རྗེས་ཤུལ་དག་ལས་དཔོག་ན་མགར་རུས་ཀྱི་ཁྱིམ་རྒྱུད་ཐོག་མ་དེ་ཉིད་སྲིད་པའི་གངས་རྒན་བཞག་བྲག་ལྷ་རྩེའི་གཡས་ཟུར་དུ་ཡོད་ངེས་ཤིང་། ད་སྐབས་མགར་ལུང་ཞེས་པའི་ལུང་པ་དེར་མགར་རུས་ཁྱིམ་རྒྱུད་ཀྱི་ཁང་ཤུལ་ཡིན་པར་གྲགས་པའི་ཞིག་རལ་དུ་སོང་བའི་རྩིག་རོ་མང་པོ་འདུག་ལ།མགར་ལུང(ཡུལ་སྐད་དུ་གར་ལུང་དང་གར་ཁོག་ཅེས་འབོད་བཞིན་ཡོད།)ཞེས་པའི་མིང་ཐོགས་དོན་དེའང་མགར་གྱི་ཁྱིམ་རྒྱུད་དེ་ན་ཡོད་པའི་རྒྱུ་མཚན་གྱིས་ཡིན་པར་བཤད། མགར་ལུང་གི་གཤམ་ཕྱོགས་སུ་མགར་ཕུག་ཟེར་བའི་ལུང་པ་ཞིག་གི་ནང་དུའང་གནའ་བོའི་ཁང་ཤུལ་གྱང་རོ་མང་པོ་ཡོད་ཅིང་། ས་གནས་དེ་གའི་ངག་རྒྱུན་དུ་སྔོན་ཆད་ཉེ་འཁོར་ཐམས་ཅད་དུ་མགར་རུས་ཀྱིས་ཁྱིམ་གཞིས་བཟུང་ཡོད་ཅིང་། རྗེས་སོར་ད་སྐབས་ཀྱི་མགར་ཐར་ཡུལ་སྡེ་ཆགས་ཡོད་པའི་ཕྱོགས་སུ་གནས་སྤོ་བའི་ངག་སྒྲོས་ཀྱང་འདུག་པས་བཞག་བྲག་ལྷ་རྩེའི་གཡས་ཕྱོགས་ཀྱི་མགར་ལུང་དང་མགར་ཕུག་སོགས་ནི་མགར་རུས་ཁྱིམ་རྒྱུད་ཀྱི་གདོད་མའི་ཕ་གཞིས་ཡིན་པ་བསྙོན་དུ་མེད། བཞག་བྲག་དཀར་པོའི་གཡས་མདུན་ངོས་སུ་མགར་ཚང་གི་ལྷ་གསོལ་བྱ་བའི་ལ་བཙས་མཆིས་ཤིང་། ད་སྐབས་ཀྱང་མགར་ལ་བཙས་ཞེས་མིང་མ་ཉམས་པར་གནའ་བོའི་ལོ་རྒྱུས་ཀྱི་འགྱུར་རྡོ་གསོན་པོའམ་དཔང་པོ་ཞིག་ཏུ་གནས་ཡོད། དེ་ན་ཤོད་སྲོལ་ལ་མགར་སྟོང་བཙན་རྒྱའི་ཡུལ་ནས་བྲོས་སྐབས་རྗེས་འདེད་པ་ཚོར་འཁྲུལ་བའི་ཕྱིར་དུ་བྱས་པ་ཡིན་ཟེར་བའི་རྡོ་བརྩིགས་དང་ཐོ་ཡོར་བཙུགས་པའི་རྗེས་ཤུལ་འདྲ་མིན་ད་ལྟའང་དངོས་སུ་མཇལ་རྒྱུ་ཡོད་ཅིང་། མགར་མཚོ་ཟེར་བའི་མཚོ་མོ་ཆུང་ཆུང་དེ་ནི་མགར་གྱི་ཁྱིམ་རྒྱུད་ཀྱི་བླ་མཚོ་ཡིན་པར་བཤད་ལ། འདི་ནི་མགར་ལ་བཙས་དང་ཕན་ཚུན་ཞལ་གཟིགས་ཀྱི་ཚུལ་དུ་ཡོད་ཅིང་། མཚོ་མོ་དེ་ཉིད་ཧ་ཅང་གཉན་པོ་ཡིན་ཞིང་ས་གནས་དེ་གའི་ཡུལ་དགོན་གྱིས་གནའ་ནས་དབྱར་གསོལ་དང་དགུན་གསོལ་ཞེས་ལོ་རེའི་ལོ་འགོ་དང་དབྱར་དུས་སུ་མགར་ལ་བཙས་དང་མགར་མཚོ་གསོལ་མཆོད་བྱེད་པའི་ལུགས་སྲོལ་མ་ཉམས་རྒྱུན་ཆགས་སུ་ད་ལྟའི་བར་དུ་གནས་ཡོད།
གྷ་ཐག་ལ་མགོ་ཞེས་པའི་ཉག་ག་དེ་ནི་ད་སྐབས་མགར་ལུང་དང་མགར་ཐར་ཡུལ་སྡེ་གཉིས་བར་འཕྲེད་བཅད་དེ་ལ་ཕར་རྒྱབ་དང་ཚུར་རྒྱབ་ཀྱི་དབྱེ་བ་འབྱེད་བྱེད་དེ་ཡིན་ལ། ཚོང་དཔོན་ནོར་བཟང་གི་རྟ་སྒ་གནས་འདི་ན་ཆག་སོང་བ་དང་དེའི་འགབ་ན་དྲེལ་གྱི་རྨིག་རྗེས་རྡོ་ལ་དོད་པའི་དྲེལ་རྨིག་རྗེས་ཟེར་བ་ཞིག་ཀྱང་ཡོད་པས་གཏམ་རྒྱུད་ངོ་མཚར་ཅན་ཞིག་བཤད་རྒྱུ་ཡོད་། འོན་ཀྱང་དེ་ནི་གྷ་ཐག་ལ་མགོ་སྒྲ་ཟུར་ཉམས་ནས་གྷ་ཆག་ལ་མགོ་ཞེས་ཟུར་ཆགས་པ་ཡིན་ངེས་ལ། རྒྱའི་ཡིག་ཚང་དུ་格达梁子ཞེས་བྲིས་འདུག 格达ནི་དུས་སྐབས་ཤིག་གི་རིང་མགར་ཐར་གྱི་རྒྱ་ཡིག་གི་འབྲི་ཚུལ་ཞིག་རེད་འདུག གཡས་ཕྱོགས་སུ་འཕྲེད་དུ་བཅད་དེ་བརྒྱུད་ན་མགར་གདོང་མགོ་ཟེར་བའི་རི་བོ་ཞིག་ཡོད་ཅིང་། དུང་དཀར་ཚིག་མཛོད་དུ་སྒོ་གདོང་སྒོ་མོ་ཞེས་པ་དེ་མི་ཉག་མགར་ཐར་ལ་གོ་ཚུལ་གསུངས་ཡོད་པ་དེའང་མགར་གདོང་མགོ་དེ་སྒྲ་ཟུར་ཉམས་ནས་སྒོ་གདོང་སྒོ་མོ་ཞེས་པར་ཟུར་ཆགས་པ་མིན་ནམ་སྙམ། གང་ལྟར་འདི་ནའང་མགར་ལ་བཙས་དང་མཚུངས་པར་ལ་བཙས་དང་ཐོ་ཡོར་བཙུགས་ཤུལ་མང་པོ་མཐོང་རྒྱུ་ཡོད། མགར་སྟོང་བཙན་མཆོག་རྒྱ་ཡུལ་ནས་བྲོས་ཏེ་རང་གི་ཕ་ཡུལ་དུ་བདེ་བླག་ངང་ཐར་པས་རྗེས་སུ་དྲན་གསོ་ཞུ་ཆེད་དུ་མགར་ཐར་ཞེས་པའི་མིང་ལ་འགྱུར།
གྷ་ཐག་ལ་མགོ་ནས་མགར་ཐར་ཡུལ་སྡེ་ཕྱོགས་སུ་ཐུར་དུ་རིམ་པར་སོང་ན་མགར་ཆུ་སྒང( མགར་སྐྱིད་སྒང་ཡང་ཟེར)ཟེར་བའི་རི་བོ་ཞིག་ཡོད་ཅིང་། རི་བོ་དེའི་ལུང་པ་ཞིག་ལ་མགར་ཆུ་ལུང་པའམ་མགར་ཆུ་ཁུག་དང་དེ་ནས་མར་གཤམ་དུ་མགར་ཆུ་ལྟག་སྒོ་ཟེར་བའི་མིང་འབོད་ཚུལ་འདུག གནས་འདི་ནི་མགར་ཚང་གི་ཆུ་མིག་མཆོད་གནས་དང་བཏུང་ཆུ་ལེན་སའི་གནས་ཡིན་པར་བཤད་ཅིང་། སྔོན་ཆད་དུད་འགྲོའི་རིགས་སོགས་ཀྱིས་ཆུ་མགོ་མི་བརྫིས་པའི་ཆེད་དུ་སྒོ་ར་བྱས་པས་འོག་ནས་སྒོ་ཆེན་ཞིག་ཡོད་པར་མགར་ཆུ་ལྟག་སྒོ་ཟེར་བའི་མིང་འབོད་ཚུལ་དེ་བྱུང་འདུག་སྙམ་མོ།།
ད་སྐབས་མི་ཉག་མགར་ཐར་དུ་ཡོད་པའི་མགར་རུས་སྐོར་བཤད་པ།
སྤྱིར་སྔོན་གྱི་ལོ་རྒྱུས་ཡིག་ཚང་དང་ལྷག་པར་དུ་ཏུན་ཧོང་གཏེར་ཡིག་སོགས་སུ་འགར་ཚང་ཞེས་སྔོན་འཇུག་འ་ཡིག་ཅན་བྲིས་ཡོད་པ་མང་ཞིང་། དུས་སྐབས་ནམ་ཞིག་ནས་སྔོན་འཇུག་མ་ཡིག་ཏུ་འགྱུར་སོང་བའི་ཁུངས་ལུང་གསལ་པོ་མ་རྙེད། སྡེ་དགེའི་རྒྱལ་མོ་ཚེ་དབང་ལྷ་མོའི་སྐུ་དུས་སུ་དྲུང་ཡིག་གུ་རུ་འཕེལ་གྱིས་བརྩམས་པའི་དཔེ་རྙིང་གསེར་བྲིས་མ་སྡེ་དགེ་རྒྱལ་རབས་ཀྱི་ལོ་རྒྱུས་ལས་འགར་གྱི་རུས་ནི་རྔུ་བར་ཚོ་ཆེན་བཅོ་བརྒྱད་ཅེས་པའི་གྲས་སུ་བགྲངས་འདུག་ལ།ཡང་འགར་ལ་རིགས་བཞི་ལྷ་རྗེའི་ཆོས་བརྒྱུད་ནི། །ཡངས་པ་ཅན་དང་དོལ་པོ་ལི་ཡུལ་འབྱུང་།། སྲོང་བཙན་ཡུལ་བཟུང་ཞེས་པའི་འཕྲུལ་རྒྱུད་ནི།། དབུས་གཙང་མོན་གསུམ་ཕྱོགས་ནས་བྱུང་བ་དང་།། བཙན་ལ་དྲེགས་པའི་དཔའ་བརྒྱུད་ཅེས་པ་ནི། །རྒྱ་ནག་འཇང་ལ་སོགས་པའི་ས་མཐར་བྱུང་།། སྙེ་རང་ཕག་འཇུའི་བཀའ་བརྒྱུད་ཅེས་པ་ནི།།བྲག་ར་གླིང་ཆེན་མི་ཉག་ཡུལ་ནས་བྱུང་ཞེས་གསུངས་འདུག་པར་གཞིགས་ན་མགར་ཚང་ཞེས་པའི་རུས་རྒྱུད་ཆེན་པོ་འདི་ཉིད་མི་ཉག་མགར་ཐར་ནས་རིམ་པར་མཆེད་དེ་བོད་ཀྱི་མདོ་དབུས་ཁམས་གསུམ་དང་རྒྱ་དང་འཇང་། ལི་ཡུལ་སོགས་ཡུལ་ཀུན་ཏུ་ཁྱབ་པ་དང་། ས་སྐྱའི་མཁས་ཆེན་རྗེ་བཙུན་རེད་མདའ་བ་མཆོག་དང་ཚལ་པ་ཀུན་དགའ་རྡོ་རྗེ་གཉིས་ཀྱང་མགར་གྱི་རུས་ཡིན་པར་བཤད་ལ། སྡེ་དགེ་རྒྱལ་རབས་ཀྱི་རུས་རྒྱུད་ཀྱང་མགར་གྱི་རུས་ཁུངས་ལས་མཆེད་པ་ཡིན་པ་ལོ་རྒྱུས་ཡིག་ཚང་མང་པོ་ན་བཀོད་འདུག་པ་དེ་བཞིན་ནོ།།
ད་སྐབས་མགར་རུས་གྱི་འབྱུང་གཞིའི་ཡུལ་དངོས་ཏེ་མི་ཉག་མགར་ཐར་ཕྱོགས་སུ་མགར་ཚང་ཞེས་མིང་ནས་འབོད་པའི་ཁྱིམ་ཚང་དང་། ཉེ་འཁོར་གྱི་མི་ཉག་དཔལ་ལྷ་སྒང་དང་། མི་ཉག་སྐྱ་གད། ས་སྡེ་སོགས་སུ་མགར་རུས་ཀྱི་ཁྱིམ་ཚང་མང་པོ་འདུག་གཤིས། ཡུལ་དེར་མགར་རུས་ཡིན་པའི་བགྲེས་སོང་རྒན་རབས་པ་རེ་འགས་བཤད་ཚུལ་ལྟར་ན། རང་ཉིད་ཀྱི་མེས་པོ་གོང་མ་ནི་བཞག་བྲག་ལྷ་རྩེའི་སྟེང་ནས་གནམ་གྱི་འཇུ་ཐག་ལས་མར་བབས་པས་འོད་གསལ་ལྷ་ཡི་གདུང་རྒྱུད་ལས་མཆེད་རབས་དང་། བློན་པོ་མགར་སྟོང་བཙན་ནི་རང་ཉིད་ཀྱི་མེས་པོ་གོང་མ་ཡིན་ཚུལ་སྐོར་གླེང་རྒྱུ་འདུག ད་དུང་བོད་ཡུལ་གཞན་ན་ཕལ་ཆེར་མཐོང་ལམ་དུ་མེད་པའི་མགར་སྟོང་བཙན་གྱི་རྣམ་ཐར་འཁྲབ་སྟོན་བྱེད་པའི་ཚུལ་ལ་བརྟགས་ན་མགར་སྟོང་བཙན་ཚང་དང་ཐུན་མིན་གྱི་འབྲེལ་བ་ཡོད་དཔག་ཐུབ་ལ་སྔོན་བྱུང་ལོ་རྒྱུས་ཡིག་ཚང་ཁག་ཏུ་བཀོད་པ་ཇི་བཞིན་ཡུལ་འདི་ནི་མགར་རུས་ཀྱི་འབྱུང་གཞི་དངོས་ཡིན་པར་ཁུངས་ལུང་དེ་བས་བཙུན་པ་དང་བདེན་པ་ར་སྤྲོད་བྱས་ཐུབ་བོ།། མགར་ལུང་དང་མགར་ཕུག་ཏུ་ཞིག་རལ་དུ་སོང་བའི་ཁང་ཤུལ་དང་རྩྭ་ལྡུམ་གྱིས་ཁེངས་པའི་རྗེས་ཤུལ་རེ་རེས་སྤུ་རྒྱལ་བོད་ཀྱི་དུས་སྐབས་སུ་དཔའ་མཛངས་དང་དཔྱོད་ཤེས། སྙིང་སྟོབས་བཅས་ལྡན་པའི་མགར་རུས་ཚང་ཞེས་སྙན་གྲགས་གཡུ་འབྲུག་སྔོན་མོའི་ང་རོ་བཞིན་དུ་ས་ཆེན་པོའི་ཁྱོན་ན་ཁྱབ་པར་བྱས་པའི་ཁྱིམ་རྒྱུད་འདིས་གངས་ལ་བཞག་པའི་ཞབས་རྗེས་ཟབ་མོ་རྙེད་ཐུབ་ཅིང། གངས་འཁྱགས་ཤེལ་དཀར་སྤུངས་བའི་མཆོད་རྟེན་གྱི་གཟུགས་སུ་ཐོན་པའི་མི་ཉག་བཞག་བྲག་ལྷ་རྩེ་དང་མགར་ལ་བཙས། དེ་བཞིན་མགར་མཚོ་བཅས་ལ་དད་འདུན་གྱི་བསངས་མཆོད་དང་གསོལ་འདེབས་ཀྱི་རླུང་རྟ་དགུང་ནས་འཐོར་བར་སྔོན་བྱོན་མེས་པོ་མགར་རུས་ཚང་སྟེ་བཞག་བྲག་དཀར་པོའི་བུ་རྒྱུད་ཀྱི་བརྟན་ཅིང་བརླིང་པའི་ཞལ་རས་དྲོན་མོ་སྙིང་ལ་འཁོར་ཡོང་། མགར་ཚང་གི་མི་རབས་རིམ་བྱོན་རྣམ་པས་བོད་ཆེན་པོའི་དབང་ཐང་སྲིད་ན་འཕྱར་བར་རླབས་ཆེ་བའི་མཛད་རྗེས་དག་ནི་ལོ་ཟླའི་རི་མོའི་བསུབ་ཐབས་མེད་ལ་དུས་ཀྱི་ཆར་ཆུས་འཇིག་ཐབས་དབེན་ནོ།། འདི་ནི་མི་ཉག་མགར་ཐར་གྱི་མཁས་པ་འོད་ཟེར་གྱིས་བྲིས་པའི་མགར་སྟོང་བཙན་ཁྱིམ་རྒྱུད་ཀྱི་རྗེས་ཤུལ་འཚོལ་བ་ཞེས་པ་དེ་གཞིར་བྱས་ནས་བསྒྲིགས་པའོ།།
《ཁམས་པའི་འཛུམ་རིས》སྟེང་བདམས་བཀོད་བྱས།
རྩོམ་སྒྲིག་པ། ཀླུ་མོ་མཚོ།


text:
ཚེ་རིང་ལྷ་སྒྲོན།
ལོ་ཙཱའི་མཐའ་དཔྱོད་ནི་ལོ་ཙཱའི་གཞུང་ལུགས་དང་ལོ་ཙཱའི་མཐའ་དཔྱོད་ཀྱི་གཞུང་ལུགས་ངེས་ཅན་ཞིག་རྒྱབ་ལྗོངས་དང་རྨང་གཞི་བྱས་ནས་ལོ་ཙཱའི་སྣང་ཚུལ་སྣ་ཚོགས་དང་ལོ་ཙཱའི་བརྩམས་ཆོས། ལོ་ཙཱའི་བསམ་བློའི་འཁྱེར་སོ་སོགས་ལ་དབྱེ་ཞིབ་དང་མཐའ་དཔྱོད་བྱེད་པ་ཉིད་ལ་ངོས་འཛིན་བྱེད། འདིར་བསོད་ནམས་དཔལ་འབྱོར་དང་ངག་དབང་ཆོས་དར་ལགས་གཉིས་ཀྱི་བོད་འགྱུར་མའི་ 《 ཁང་ཆེན་དམར་པོའི་རྨི་ལམ།》གྱི་ལེའུ་བཞི་པ་དམིགས་སུ་བཀར་ནས་གཤིབ་བསྡུར་བྱེད་པར་བྱ།
གཅིག ཁ་བྱང་འགྱུར་མའི་དཔྱད་བསྡུར།
སྤྱིར་ལོ་ཙཱ་བ་གཉིས་ཀྱིས་བརྩམས་ཆོས་དེའི་ཁ་བྱང་གི་འགྱུར་ནི་གཅིག་གྱུར་ཏུ་ཐོན་མེད། གཅིག་གིས་《ཁང་ཆེན་དམར་པོའི་རྨི་ལམ།》དང་། གཅིག་ཤོས་ཀྱིས་《ཐོག་ཁང་དམར་པོའི་རྨི་ལམ།》 ཞེས་བསྒྱུར་འདུག དེ་ནི་སྐབས་བབ་ཀྱི་བརྗོད་བྱ་མ་ཡིན་པས་རེ་ཞིག་བཏང་སྙོམས་སུ་བཞག་ནས་སྐབས་སུ་བབ་པའི་བརྗོད་བྱ་ནི་ལེའུ་བཞི་པའི་ཁ་བྱང་དེ་རྒྱ་ཡིག་ཏུ་薄命女偏逢薄命郎,葫芦僧乱判葫芦案ཞེས་པ་དེ་བསོད་ནམས་དཔལ་འབྱོར་ལགས་ཀྱིས་བསོད་དམན་བུ་མོར་བསོད་དམན་ཁྱོ་བོ་ཕྲད། །ཀ་བེད་བཙུན་པས་ཀ་བེད་གྱོད་དོན་བཅད་ཅེས་བསྒྱུར་འདུག་ལ། ངག་དབང་ཆོས་དར་ལགས་ཀྱིས་སྐལ་བ་ངན་པའི་བུ་མོ་བཟའ་སྐལ་མེད་པའི་མག་པ་དང་ཕྲད། །ལྐོག་སྦེད་སྨུག་བན་གྱིས་ལྐོག་སྦེད་ལྷ་ཁང་གི་གྱོད་གཞི་ཞལ་ལྕེ་གཅོད་ཅེས་བསྒྱུར་ཡོད། 薄命女དང་ 薄命郎གཉིས་སོ་སོའི་བསོད་དམན་བུ་མོ་དང་ཁྱོ་བོ། སྐལ་བ་ངན་པའི་བུ་མོ་དང་སྐལ་མེད་མག་པ་ཞེས་བསྒྱུར་བ་ལས་ཁོ་མོས་བསོད་དམན་ཞེས་བསྒྱུར་བ་དེ་འཐད་པར་སེམས། རྒྱུ་མཚན་ནི་སྐལ་བ་ངན་པའམ་སྐལ་མེད་ཅེས་བསྒྱུར་དུས་གོ་བ་ལེན་དཀའ་ཞིང་སྐབས་ཐོབ་ཀྱི་བརྗོད་གཞི་ལ་འཚམ་པོ་མི་འདུག་སྙམ། 葫芦ནི་ཀ་བེད་ཅེས་པའི་སིལ་ཏོག་དེ་ཡིན་མོད། འོན་ཀྱང་གནའ་བོའི་རྒྱ་ཡིག་ཁྲོད་དུ་དེར་མགོ་འཐོམ་པའམ་མགོ་རྨོངས་བའི་糊涂དོན་ལའང་འཇུག ཡིན་ནའང་ལོ་ཙཱ་བ་གཉིས་ཀྱིས་དེ་མགོ་རྨོངས་བའི་དོན་ལ་འཇུག་པ་ཁ་བྱང་ལས་བསྟན་མེད། ཁོ་མོས་བསོད་དམན་བུ་མོར་བསོད་དམན་བུ་ཆུང་ཕྲད། མགོ་ཐོམ་བཙུན་པས་མགོ་རྨོངས་གྱོད་དོན་བཅད་ཅེས་བསྒྱུར་ན་དོན་ལ་འབྱོར་ཤས་ཆེ་བར་བསམ།
གཉིས། མིང་ཚིག་འགྱུར་མའི་དཔྱད་བསྡུར།
སྤྱིའི་ཆ་ནས་བསྒྱུར་བྱའི་མ་ཡིག་གི་རྩོམ་ལས་མི་འདྲ་བར་དམིགས་ནས་དེ་དང་དེ་མཚམས་ཀྱི་བེད་སྤྱོད་བྱེད་པའི་ཐབས་ཀྱང་རྒྱ་ཆེ་ལ། བྱེ་བྲག་ཏུ་མིང་དང་ཚིག བརྗོད་པ་སོགས་ཀྱི་ཆ་ནས་ཀྱང་སྒྱུར་ཐབས་བཀོལ་སྤྱོད་བྱེད་པར་ཁྱད་པར་ཡོད། དེ་ཡང་མཐར་གཏུགས་ནས་བཤད་ན་དོན་སྒྱུར་དང་ཐད་སྒྱུར། སྒྲ་སོར་འཇོག་གི་ཐབས་སོགས་བཀོལ་ནས་རིག་གནས་ཕན་ཚུན་འབྲེལ་བའི་ཟམ་ཆེན་ལྟ་བུ་ཞིག་འཛུགས་དགོས་པ་རེད། མ་ཡིག་གི་ནང་དོན་དང་མ་ཡིག་དེ་ལས་བསྟན་པའི་སྤྱི་ཚོགས་ཀྱི་རྒྱབ་ལྗོངས། བསམ་བློའི་འཁྱེར་སོ། ཐུན་མིན་གྱི་རིག་གནས་སོགས་ཇི་མ་ཇི་བཞིན་ཏུ་བུ་ཡིག་ཏུ་སྟོན་དགོས་པ་མ་ཟད། བུ་ཡིག་ཏུའང་མི་རིགས་དེའི་སྐད་ཆའི་འགྲོས་ལུགས་དང་བསྟུན་ཅི་ཐུབ་བྱ་རྒྱུ་ནི་གལ་ཆེན་ནང་གི་འགངས་ཆེན་ཡིན་པར་གདོན་མི་ཟ། མ་ཡིག་ནང་གི་མི་མིང་དང་ས་མིང་སོགས་བསྒྱུར་བར་དུས་རྒྱུན་དུ་ང་ཚོས་སྒྲ་སོར་འཇོག་གི་ཐབས་བཀོལ་བ་ནི་ཀུན་གྱིས་མཁྱེན་པ་ལྟར་རེད། སྒྲ་སོར་འཇོག་དེའང་རང་སྣང་གང་ཤར་དང་ལག་ནང་ཅི་ཡོང་དུ་སོར་འཇོག་བྱས་ན་ང་ཚོར་མཁོ་བའི་ཐུན་མོང་གི་མིང་ཚིག་གམ་མིང་ཚིག་གཅིག་གྱུར་ཡོང་བར་བཀག་རྡོ་ལྟ་བུར་མི་འགྱུར་བའི་ངེས་པ་མེད། དཔེར་ན། 林黛玉 ལྟ་བུར་མཚོན་ན་བསོད་ནམས་དཔལ་འབྱོར་ལགས་ཀྱི་འགྱུར་ནང་དུ་ལེན་ཏའེ་ཡུད་དང་ངག་དབང་ཆོས་དར་ལགས་ཀྱི་འགྱུར་གྱི་ནང་དུ་ལིན་ཏེ་གཡུ་ཞེས་བསྒྱུར་འདུག་ལ། ཡང་薛宝钗བསོད་ནམས་དཔལ་འབྱོར་ལགས་ཀྱིས་ཤོའི་རྦ་དྲའེ་ཞེས་བསྒྱུར་ཞིང་ངག་དབང་ཆོས་དར་ལགས་ཀྱིས་ཞའོ་པོ་ཕྲེ་ཞེས་བསྒྱུར་འདུག ཁོ་མོས་བལྟས་ན་མཁས་དབང་རྣམ་པ་གཉིས་ཀྱིས་མི་མིང་དེ་འདྲ་བར་སྒྱུར་བར་ཅུང་མི་མཚམས་སྙམ། རྒྱུ་མཚན་ནི་ཁོང་རྣམ་པ་གཉིས་ཀྱིས་རྒྱ་བོད་ཤན་སྦྱར་གྱི་ཚིག་མཇོད་དང་ཕལ་ཆེར་བསྟུན་མེད་ལ་རང་སྣང་གང་ཤར་གྱིས་སྒྲ་སྒྱུུར་གནང་ཡོད། རྒྱ་བོད་ཤན་སྦྱར་གྱི་ཚིག་མཛོད་ནི་མཁས་དབང་དུ་མའི་ངལ་བ་དང་དུ་བླངས་ནས་བོད་མདོ་དབུས་ཁམས་གསུམ་དུ་སྐད་དང་ཡི་གེ་གཅིག་གྱུར་ཡོང་བར་རྨང་གཞི་གཏིངས་པ་ཡིན་པས་དེར་ངེས་པར་ཏུ་ཚད་གཞི་འཛིན་དགོས་སོ། །ཚིག་མཛོད་དང་བསྟུན་ནས་བསྒྱུར་ན་ལིན་ཏའེ་ཡུས་དང་ཞུའེ་པའོ་ཁྲའེ་ཞེས་སྒྱུར་དགོས། དེ་ལྟར་བསྒྱུར་ན་རྒྱུད་འབྱམས་སུ་འགྲོ་བས་འགྱུར་ཡིག་གཅིག་འགྱུར་ཡོང་བར་དགོས་གལ་ཤིན་ཏུ་ཆེ་བས་དེ་མཐོང་ཆེན་བྱེད་པར་ཁ་ཚ་དགོས་གཏུགས་ཀྱི་གནད་དོན་ཞིག་ཡིན།
གསུམ། བརྗོད་པ་འགྱུར་མའི་དཔྱད་བསྡུར།
བརྗོད་པ་ནི་ཚིག་མང་པོ་སྦྲེལ་ནས་གྲུབ་པའི་དོན་ལྡན་གྱི་ངག་གི་ཕྲེང་བ་ལ་ཟེར། མི་རིགས་གང་ཞིག་ཡིན་རུང་དེར་སྐད་ཆའི་སྦྱོར་ལུགས་དང་འགྲོས་ཤིག་ཡོད་པ་ནི་སྨོས་མ་དགོས་པ་རེད། ལོ་ཙཱ་བྱེད་དུས་ཀྱང་ཐོག་མར་མིང་དང་ཚིག་དེ་ཡིག་སྒྱུར་བྱས་རྗེས་མིང་ཚིག་དེ་དག་རང་མི་རིགས་ཀྱི་སྐད་ཆའི་འགྲོས་དང་བསྟུན་ནས་གུང་བསྒྲིགས་པ་ནི་ཆེས་རྩ་བའི་རྣམ་བཞག་ཅིག་ཡིན། དེ་ལས་འགྱུར་མར་ཡུལ་སྐད་ཀྱིས་ཕྱུག་པ་ནི་དེ་ནས་ཀྱང་སྤང་དགོས་པའི་གནས་ཤིག་ཏུ་གྱུར་འདུག
གཤམ་དུ་ལེའུ་བཞི་པའི་ཁྲོད་ཀྱི་བརྗོད་པ་འགྱུར་མ་འགའ་དཔྱད་བསྡུར་བྱས་ན། དཔེར་ན།逐趁年纪蓄了发,充了门子ཞེས་པ་དེ་བསོད་ནམས་དཔལ་འབྱོར་ལགས་ཀྱིས་རང་ཉིད་ན་ཚོད་ཕྲ་ཐོག་ཏུ་མགོ་སྐྲ་བསགས་ནས་སྒོ་སྲུང་བའི་ཁྲལ་ཞབས་བྱུང་དང་ངག་དབང་ཆོས་དར་ལགས་ཀྱིས་ཁོ་རང་ན་ཚོད་གཞོན་པར་བསྙེམས་ནས་མགོ་ལ་རལ་པ་བཞག་སྟེ་འདིར་བརྡ་རྒྱག་བྱས་པ་རེད་ཅེས་བསྒྱུར་འདུག དེ་ལས་མགོ་སྐྲ་བསགས་ཞེས་པ་དེ་མ་ཡིག་ལས་བཙན་སྒྱུར་བྱས་པ་རེད། བོད་ཀྱི་སྐད་ཆའི་འགྲོས་དང་བསྟུན་ན་མགོར་སྐྲ་བསགས་ཅེས་པའི་སྦྱོར་ལུགས་མེད། ཁོ་མོས་ངག་དབང་ཆོས་དར་ལགས་ཀྱི་འགྱུར་དེ་འོས་པར་སྙམ། ལོ་ཙཱ་བྱེད་པའི་བརྒྱུད་རིམ་ཁྲོད་དུ་བཙན་སྒྱུར་དང་འཁྱོག་སྒྱུར། ལོག་སྒྱུར་སོགས་སྤོངས་ཅི་ཐུབ་བྱས་ནས་རང་གཞན་གཉིས་ཀྱི་སྐད་ཀྱི་འགྲོས་དང་བསྟུན་ཅི་ཐུབ་བྱེད་དགོས། ལོ་ཙཱའི་མཐའ་དཔྱོད་ཀྱི་དམིགས་ཡུལ་ནི་ལོ་ཙཱའི་རྒྱུ་སྤུས་མཐོར་འདེགས་དང་ལོ་ཙཱའི་བྱ་བ་འཕེལ་རྒྱས་གཏོང་བ་དེ་ཡིན་ཕྱིར། ལོ་ཙཱའི་མཐའ་དཔྱོད་བྱེད་དུས་ཀྱང་ལོ་ཙཱ་བ་ཞིག་ལ་ཕོག་ཐུག་འགྲོ་བ་སྨོས་མ་དགོས་པས། ལོ་ཙཱ་བ་ཚོས་ཀྱང་རང་རེའི་བོད་ཀྱི་ལོ་ཙཱའི་བྱ་བཞག་གོང་འཕེལ་འགྲོ་ཕྱིར་ཆེད་དུ་སེམས་རྒྱ་བསྐྱེད་པར་འཚལ། །


text:
ཁཱ་ནཱ་ཌའི་བུད་མེད་རྐང་རྩེད་སྤོ་ལོའི་རྟིང་རྩོད་ཕྱེད་ཀ[2]འི་སྐབས། འཛམ་གླིང་ཨང་རིམ་དང་པོ་ཡིན་པའི་ཇེར་མཱ་ནེ་ཨང་རིམ་གཉིས་པ་ཡིན་པའི་ཨ་མེ་རི་ཀས་ཕམ་པར་བརྒྱབས་པ་དང་། རྩ་བའི་ཆ་ནས་ཨ་རི་དང་ཇེར་མཱ་ནེའི་རུ་ཁག་གཉིས་ལ་བཟང་ངན་འབྱེད་དཀའ་ཡང་། ཉེས་ཆད་རྡོག་འཕུལ་གཉིས་ཀྱིས་རྒྱལ་ཕམ་གྱི་དབྱེ་བ་འབྱེད།
ཇེར་མཱ་ནེའི་པྲོག་རབ་ཀྱི་རྨི་ལམ་ཨ་རིས་དཀྲོགས། རུ་གཙོ་སིལ་ཝེ་ཡ ནའི་ཌིས (Silvia Neid) སྣེ་ཁྲིད་པའི་ཇེར་མཱ་ནེའི་བུད་མེད་རྐང་རྩེད་སྤོ་ལོ་རུ་ཁག་དེ་ཕྱི་ཟླ ༦ ཚེས ༣༠ ཉིན། ལོན་ཌོན་ཨོ་ལམ་ཕེ་ཁི་རྩེད་འགྲན་ཚོགས་ཆེན་གྱི་པྲོག་རབ་རུ་ཁག་ཏེ་ཨ་རི་བུད་མེད་རྐང་རྩེད་སྤོ་ལོ་རུ་ཁག་གིས་ཕམ་པར་བརྒྱབས་པས། ད་ལྟ་པྲོག་མཐའ་རྩོད་རྒྱུའི་གོ་སྐབས་ལས་ལྷག་མེད།
མཚན་མོ་དེར། ཁཱ་ནཱ་ཌའི་མོན་ཊི་རོད (Montreal) ཨོ་ལམ་ཕེ་ཁི་རྩེད་ཐང་དུ་སྤྲོ་སེམས་རབ་ཏུ་འཁོལ་བའི་སྤོ་ལོ་ཞེན་པ་པོ ༥༡༠༠༠ ལྷག་གིས་ཨ་རི་དང་ཇེར་མཱ་ནེའི་རྒྱལ་དར་གདོང་དང་ལུས་སྟེང་དུ་བྲིས་ཤིང་ལག་ཏུ་བཟུང་ནས། སོ་སོ་དགའ་སའི་རུ་ཁག་ལ་རྒྱབ་སྐྱོར་དང་ལར་ཞེན་མཚོན་སླད་ངར་སྐད་སྒྲོག་གིན་འདུག
འགྲན་བསྡུར་མགོ་བརྩམས་ནས་སྐར་མ ༦༩འི་མཚམས་སུ། ཨ་རིའི་རུ་ཁག་ལ་ཉེས་ཆད་རྡོག་འཕུལ་གྱི་གོ་སྐབས་ཤིག་རེག་ཅིང་། ཨི་རིའི་སྤོ་ལོ་རྩེད་མཁན་ཁར་ལི ལི་ཡོ་ཌི (Carli Lloyd) མདུན་ལ་བུད་ནས་སྤོ་ལོའི་སྒོ་ནས་གོམ་པ་བཅུ་གཉིས་ཀྱི་སར་བཞག་པའི་སྤོ་ལོ་གཟས་ནས་དལ་མིན་མགྱོགས་མིན་ངང་འདུར་ནས་བརྒྱུགས། ལྟད་མོ་བ་ཁྲི་ལྔས་དབུགས་ཀྱི་རྒྱུ་བ་འགག་ཅིང་། དུས་ཀྱི་བགྲོད་པའང་ཆད་པ་ལྟ་བུའི་དུས་ཡུན་སྐར་ཆ་གཉིས་ཙམ་གྱི་རྗེས་སུ། སྤོ་ལོ་དེ་མདའ་བཞིན་རྒྱང་སེ་སྒོའི་རྒྱབ་ཀྱི་དྲྭ་ངོར་བརྒྱབས་པ་དང་མཉམ་དུ་གནམ་ས་འདར་བའི་འུར་སྒྲས་བར་སྣང་ཁེངས་ཤིང་། ཨ་རིའི་སྤོ་ལོ་རྩེད་མཁན་མཛེས་མ་ཚོ་གཅིག་གཅིག་ལ་འཐམ་ནས་དགའ་བསུའི་གར་ལ་རོལ། དེ་ལས་ལྡོག་དེ་ཇེར་མཱ་ནེའི་མཛེས་མ་ཚོ་ངོ་ཤོར་ཞིང་ཕར་འགྲོ་ཚུར་འགྲོ་བྱས་ནས་བསྡད། རྒྱལ་ཁའི་དགའ་བསུ་དང་ཕམ་པའི་ངོ་ཤོར་གྱི་སྐབས་ཏག་ཏག་དེར། རྩིག་ངོས་ཀྱི་འཆར་ཤེལ་ཆེན་པོའི་སྟེང་གི་བསྡུར་གྲངས་དེ་གོར་ཐིག་གཉིས་ནས 1:0 རུ་གྱུར། དེ་བཞིན་འགྲན་བསྡུར་དེ་སྐར་མ ༨༤ར་བསླེབས་དུས། ཨ་རིའི་ཚབ་བརྗེ་བྱས་པའི་མདུན་དཔུང་རྩེད་མཁན་ཁེ་ལེ ཨོ་ཧཱ་རཱས (kelley O’Hara) ཡང་སྤོ་ལོ་གཅིག་བླུགས་ནས། མཐའ་མའི་བསྡུར་གྲངས་དེ 2:0 རུ་ཆགས་ཤིང་། ཨ་རིའི་བུད་མེད་རྐང་རྩེད་སྤོ་ལོའི་རུ་ཁག་ལ་མཐའ་མའི་རྟིང་རྩོད་ཀྱི་ཐོབ་ཐང་རེག
སྐར་མ ༦༠འི་མཚམས་སུ། ཇེར་མཱ་ནེ་ལའང་ཉེས་ཆད་རྡོག་འཕུལ་གྱི་གོ་སྐབས་ཤིག་ཐོབ་ཀྱང་། མདུན་དཔུང་རྩེད་མཁན་སེ་ལེ་ཡ སཱ་སེ་ཆི (Celia Sasic ) ཡིས་སྤོ་ལོ་སྒོའི་ནང་མ་རྒྱོབ་པས། ཇེར་མཱ་ནེའི་པྲོག་རབ་གྱི་གོ་སྐབས་ཡག་ཤོས་དེ་ཤོར་བ་རེད།
བཞི་ཆའི་གཅིག་རྟིང་རྩོད་དང་མི་འདྲ་བར། ཇེར་མཱ་ནེའི་རུ་གཙོ་ནའི་ཌིས་རྩེད་སྟངས་ལ་འགྱུར་བ་བཏང་ནས། དེ་སྔོན་བྱང་བུ་སེར་པོའི་ཉེས་ཆད་ཕོག་ནས་ཞུགས་སྐལ་ཆད་པའི་སཱ་སི་ཁེ་ཡ བྷར་ཐུ་སེ་ཡ་ཁི་ཡིས (Saskia Bartusiak) བྷ་བྷི་ཊི ཕེ་ཊིར (Babett Peter) གྱིས་ཚབ་བྱས། དེ་བཞིན་ཨ་རིའི་རུ་གཙོ་རྗེད ཨེ་ལི་སི་ཡིས་ཀྱང (Jill Ellis) བྱང་བུ་སེར་པོ་རེག་ནས་ཞུགས་སྐལ་བཅད་ནས་ཉེས་ཆད་དུས་ཡུན་ལོང་པའི་ལའོ་རན ཧའོ་ལི་ཌེ་དང (Lauren Holiday) མེ་གྷན ར་ཕི་ནོ་གཉིས་ཀྱིས (Megan Rapinoe) ཨེ་མེ རའོ་ཌི་རེ་གྷུ་ཙེ (Amy Rodriguez) དང་ཨོ་ཧཱ་རཱའི་ཚབ་བྱས་ནས་འགྲན་བསྡུར་ནང་ཞུགས།
འགྲན་བསྡུར་མགོ་བརྩམས་དུས། རུ་ཁག་གཉིས་ཀས་དཔུང་འཇུག་དྲག་པོ་བྱས་ཤིང་། སྤོ་ལོ་སྒོ་རུ་འཇུག་རྒྱུའི་གོ་སྐབས་ཀྱང་རུ་ཁག་གཉིས་ཀར་མང་པོ་འདུག ལྷག་པར་དུ་ཨ་རིར་སྤོ་ལོ་སྒོར་འཇུག་རྒྱུའི་གོ་སྐབས་མང་པོ་རག གྲུ་ཟུར་གྱི་གོ་སྐབས་བཟུང་ནས་ཨ་རིའི་རྩེད་མཁན་དྲག་ཅན ཇུ་ལི རྗང་སི་ཊོན (Julie Johnston) གྱིས་མགོས་བརྒྱབས་ནས་སྤོ་ལོ་སྒོར་འཇུག་ཐབས་བྱས་ཀྱང་། ཇེར་མཱ་ནེའི་སྒོ་སྲུང་ནཱ་ཌིན ཨན་གྷི་རེར (Nadine Angerer) གྱིས་མགྱོགས་མྱུར་ངང་རྐང་པས་བཀག དེ་ནས་ཅུང་མ་འགོར་བར། སྒོ་སྲུང་ཨན་གྷི་རེར་གྱིས་ཨ་རིའི་རྩེད་མཁན་ཨ་ལེ་ཁི་སི མོར་གྷན (Alex Morgan) གྱི་སྤོ་ལོ་ཡང་བཀག
ཆུ་ཚོད་ཕྱེད་ཀའི་མཚམས་སུ། ཇེར་མཱ་ནེའི་ཨ་ལེ་ཁི་སི་ཟན་ཌི་ར ཕབ (Alexandra Popp) དང་ཨ་རིའི་མོར་གྷན བྷི་རན (Morgan Brine) གཉིས་མགོ་ཐུག་བརྒྱབས་ནས་གཉིས་ཀ་རྨས་ཀྱང་། སྨན་བཅོས་ཀྱི་རྗེས་སུ། གཉིས་ཀ་ཡང་བསྐྱར་འགྲན་བསྡུར་ནང་ཞུགས།
འགྲན་སྐོར་ཕྱི་མའི་སྐབས། ཇེར་མཱ་ནེ་ལ་གོ་སྐབས་ཡག་པོ་ཞིག་ཐོབ། ཨ་རིའི་རྗང་སི་ཊོན་གྱིས་སྦས་ལུང་གི་ནང་དུ་ཁྲིམས་འགལ་བྱས་རྐྱེན་རའོ་མཱ་ནེའི་ཁྲུན་གཅོད་ཊེ་ཌོ་ར ཨལ་པོན (Teodora Albon) གྱིས་ཉེས་ཆད་རྡོག་འཕུལ་དུ་ཐག་གིས་བཅད་ཀྱང་། ནམ་རྒྱུན་བརྟན་ཞིང་ལྷོད་པའི་ས་སེ་ཆི་ཡིས་མ་བསམ་ས་ནས་སྤོ་ལོ་སྒོར་འཇུག་མི་ནུས།
མཇུག་མཐར། ཇེར་མཱ་ནེའི་རྩེད་མཁན་ཚོ་ཟུངས་ཟད་ཤུགས་རྫོགས་ནས། གནས་སྟངས་ལ་ཁ་ལོ་བསྒྱུར་མ་ནུས། ཕྱི་ལོ ༢༠༠༣ ལོར་རྟིང་རྩོད་ཕྱེད་ཀའི་སྐབས་ཇེར་མཱ་ནེ་ཡིས་ཨ་རི་ཕམ་པར་བརྒྱབས་པ་རེད། ད་ཐེངས་ཨ་རིས་ལོ ༡༢ ལ་ཁུར་བའི་ཕམ་ཁའི་སྙིང་ནད་དེ་རྩོད་ཐུབ་སོང་།
ཇེར་མཱ་ནེའི་སྒོ་སྲུང་ཨན་གྷི་རེར་གྱིས། “ཡིད་ཆད་དང་བློ་ཕམ་པའི་ཚོར་བ་ཡོད་དང་ཡོད། ཡིན་ན་ཡང་། ཐེངས་འདིའི་འགྲན་བསྡུར་ཡོངས་ལ་བསམ་ཚེ། ང་ཚོས་གྲུབ་འབྲས་ཆེན་པོ་བླངས་ཡོད།” ཅེས་དང་། དེ་བཞིན་ཇེར་མཱ་ནེའི་རུ་གཙོ་ཡིས་ཀྱང “ང་ཚོ་ཕམ་རྐྱེན་གཙོ་བོ་ནི་དཔུང་འཇུག་ཡག་པོ་བྱེད་ཐུབ་མེད” ཞེས་བརྗོད་འདུག ཁེ་ར་ཨིན་གྱིས་བློ་ཕམ་ཞིང་ཡིད་ཆད་པའི་ངང “ཁྲུན་གཅོད་གྱི་ཐག་གཅོད་དེ་རྩོད་གཞི་ཡོད་ཀྱང་། ངས་སྦས་ལུང་ནང་ཁུལ་དུ་སྒྲིག་འགལ་དེ་བྱེད་མི་དགོས་བཞིན་དུ་བྱས་པ་རེད” ཞེས་འགྱོད་བཤད་བྱས་འདུག
ཨ་རིའི་བུད་མེད་རྐང་རྩེད་སྤོ་ལོ་རུ་ཁག་དེ་མཐའ་མའི་རྟིང་རྩོད་ནང་སླེབས་ཡོད་ལ། པྲོག་རབ་ཐོབ་རྒྱུའི་རེ་བ་ཤིན་ཏུ་ཆེ།
ཇེར་མཱ་ནེའི་རུ་ཁག་གིས་ཕྱི་ཚེས་བཞིའི་ཉིན། པྲོག་མཐའ་རྩོད་དགོས་ཤིང་། འགྲན་ཡ་ནི་ཉི་ཧོང་དང་དབྱིན་ཇི་གཉིས་ལས་སུ་ཕམ་ན་དེ་ཡིན།
དེ་བཞིན་དུ་ཕྱི་ཚེས་དྲུག་ཉིན་ཨ་རིས་དབྱིན་ཇི་དང་ཉི་ཧོང་རུ་ཁག་གཉིས་ལས་སུ་རྒྱལ་ན་སུ་དང་མཉམ་དུ་ཐེངས་འདིའི་འཛམ་གླིང་བུད་མེད་རྐང་རྩེད་སྤོ་ལོའི་པྲོག་རབ་རྩོད་དགོས་པ་རེད།
ངས་པྲོག་རབ་ཨ་རི་ལ་ཐོབ་རྒྱུ་ཁག་ཐེག་བྱས་པ་ཡིན། རྣམ་པ་ལྷན་རྒྱས་ཚོའི་དགོངས་ཚུལ་ག་འདྲ་ཡིན་ནམ།
[1] པྲོག་ནི་རྩེ་མོའི་དོན་ལ་མཇུག་པ་དང་། ཨང་དང་པོར་གོ་ཆོག དེ་བཞིན་རང་རེའི་བོད་ལ་རབ་འབྲིང་མཐའ་མའི་དབྱེ་སྲོལ་ཡོད་པ་ལྟར། ཨང་དང་པོ། གཉིས་པ། གསུམ་པ་ལ་པྲོག་རབ། པྲོག་འབྲིང་། པྲོག་མཐའ་ཞེས་བཏགས་ན་དོན་དང་མཐུན་ལ་ཚིག་ཀྱང་བདེ་བར་སྙམ།
[2] མཐའ་མའི་རུ་ཁག་བཞིས་ཨང་གཉིས་པ་སྟེ་པྲོག་འབྲིང་རྩོད་ཀྱིན་པས། རྟིང་རྩོད་པྱེད་ཀ་ཞེས་བཏགས་པ་ཡིན།


text:
༧གོང་ས་མཆོག་གིས་ལག་ལེན་སོ་བདུན་མའི་བཀའ་ཆོས་དབུ་འཛུགས།
༢༠༡༧།༠༣།༡༤ཉིན་སྤེལ། ༧གོང་ས་མཆོག་གིས་བོད་ནས་ཕེབས་མཁན་རྣམས་སུ་དམིགས་གསལ་གྱིས་བོད་ས་རང་ནས་མཛད་པའི་སྒོམ་རིམ་བར་པ་གཙོས་ལག་ལེན་སོ་བདུན་མ་གཉིས་ཀྱི་བཀའ་ཆོས་དབུ་འཛུག་གནང་སོང་།
ཁ་སང་སྔ་དྲོའི་ཚོུད་༨།༣༠ཐོག བཞུགས་སྒར་ངྷ་རམ་སའི་ཐེག་ཆེན་ཆོས་གླིང་གཙུག་ལག་ཁང་དུ། འདི་ཟླའི་ཕྱི་ཚེས་༡༣ དང་ ༡༤ བཅས་ཉིན་གྲངས་གཉིས་རིང་། སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རང་རིགས་དང་ཕྱི་རྒྱལ་ཡུལ་གྲུ་ཁག་ ༤༩ ནས་ཕེབས་པའི་དད་ལྡན་ཆོས་ཞུ་བ་གྲངས་ ༤༨༨༦ བརྒལ་བར་འདི་ལོའི་དཔྱིད་ཆོས་སུ་སློབ་དཔོན་ཀ་མ་ལ་ཤཱི་ལས་མཛད་པའི་སྒོམ་རིམ་བར་པ་དང༌། རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མའི་བཀའ་ཆོས་དབུ་འཛུགས་མཛད་ཡོད།
དེ་ཡང་མགོན་པོ་གང་ཉིད་མཆོག་བཞུགས་གནས་ཕོ་བྲང་ནས་གདན་ཞུས་ཀྱིས་ཐེག་ཆེན་ཆོས་གླིང་གཙུག་ལག་ཁང་གི་བཞུགས་ཁྲིར་༧ཞབས་སོར་འཁོད་རྗེས་ཐོག་མར་བཀའ་ཆོས་མ་བསྩལ་གོང་ནང་ཆོས་ངོ་སྤྲོད་ཀྱི་བཀའ་སློབ་སྩལ་དོན།
བར་སྐབས་བོད་ནས་ཚུར་ཡོང་རྒྱུར་ཕྲན་བུ་དཀའ་ངལ་འཕྲད་དེ་དཔལ་དུས་ཀྱི་འཁོར་ལོའི་དབང་ཆེན་ཚར་རྗེས་ཕྲན་བུ་འགྲོ་བདེ་པོ་ལྟ་བུ་ཆགས་ནས་དེ་རིང་ཁྱེད་རང་ཚོ་མང་པོ་ཞིག་འདིར་སླེབས་ཡོད། དེར་བརྟེན་ཁྱེད་རང་ཚོའི་ཆོས་སྐལ་ཚུལ་དུ་ཁ་སང་བཅོ་ལྔའི་དུས་ཚིགས་ཀྱི་གསུང་ཆོས་ཤིག་ཡོད་རེད་ལ། དེ་རིང་དང་སང་ཉིན་བཅས་ཉིན་གཉིས་རིང་ཁྱེད་རང་ཚོ་བོད་ནས་ཡོང་མཁན་ཚོའི་ཆེད་དུ་དམིགས་པ་ཡིན། ཁྱེད་རང་ཚོ་བོད་རྒྱ་ཆེ་མི་མང་རྣམས་དངོས་གནས་ལྷག་བསམ་དང་སྙིང་སྟོབས། འགྲན་ཟླ་བྲལ་བ་རེད། མཁྱེན་སོང་ངམ།
ང་རང་ཚོ་དད་ཞེན་བྱེད་ཡུལ་སངས་རྒྱས་པའི་ཆོས་འདི་གཞི་རྐང་རྒྱ་ནག་ནང་གི་ནང་པ་ས་ཡ་བཞི་བརྒྱ་སྐོར་ཡོད་པ་དེ་དག་ནང་པའི་ཆོས་ལ་དད་པ་བྱེད་མཁན་གཅིག་གྱུར་རེད། དེ་སྔ་བོད་ལ་སྲོང་བཙན་སྒམ་པོ་བཞུགས་པའི་སྐབས་ནས་ནང་པའི་བསྟན་པ་རྒྱ་ནག་ནང་དར་ཡོད། དཔེར་ན། ལྷ་སའི་གཙུག་ལག་ཁང་གི་ཇོ་བོ་དང་ར་མོ་ཆེའི་ཇོ་བོ་རྒྱལ་ས་དང་བལ་ས་གཉིས་གདན་ཞུས་གནང་ཡོད།
འོན་ཀྱང་དུས་རབས་བརྒྱད་པའི་ནང་ཆོས་རྒྱལ་ཁྲི་སྲོང་ལྡེའུ་བཙན་གྱིས་བོད་ཀྱི་སངས་རྒྱས་པའི་ཆོས་འདི་རྒྱ་གར་རང་ནས་ཐད་ཀར་ཚུར་བཞེས་རྒྱུའི་དགོངས་པ་བཞེས་ཏེ་དེའི་ཚེ་དེའི་དུས་རྒྱ་གར་དུ་ནང་པའི་ཆོས་ཀྱི་སློབ་གཉེར་ཁང་བསྟི་གནས་ལྟ་བུ་གཙོ་བོ་ནི་ནཱ་ལེནྡྲ་ཆགས་ཡོད། ཆོས་རྒྱལ་ཁྲི་སྲོང་ལྡེ་བཙན་གྱིས་ནཱ་ལེནྡྲ་ནས་ཕལ་ཆེར་དུས་རབས་བདུན་པ་བརྒྱད་པ་མིན་ནམ། གང་ལྟར་དེའི་གནས་སྐབས་སུ་ནཱ་ལེནྡྲ་ཧ་ཅང་ཡར་རྒྱས་ཆེན་པོ་ཡོད་པ་དང༌། མཁས་པ་མང་པོ་ཐོན་པ་མདོར་ན་ཀླུ་སྒྲུབ་ཡབ་སྲས་ཐོགས་མེད་མཚོན་པའི་དེ་དག་མང་ཆེ་བ་ནཱ་ལེནྡྲའི་མཁས་པ་ཆགས་ཡོད། དེར་བརྟེན་མཁན་ཆེན་ཞི་བ་འཚོ་དེའི་ཚེ་དེའི་དུས་ནཱ་ལེནྡྲའི་མཁས་པའི་གཙུག་རྒྱན་གྲས་ལྟ་བུ་ཆགས་ཡོད་སྟབས། ཆོས་རྒྱལ་ཁྲི་སྲོང་ལྡེའུ་བཙན་གྱིས་མཁན་ཆེན་ཞི་བ་འཚོ་ནཱ་ལེནྡྲ་ནས་གདན་ཞུ་གནང་སྟེ་དེ་ལྟར་ང་རང་ཚོ་བོད་ལ་སངས་རྒྱས་པའི་ཆོས་ནཱ་ལེནྡྲའི་ཕྱག་སྲོལ་ཇི་ལྟར་ཡོད་པ་བཞིན་བོད་ལ་བསྟན་པ་གསར་དུ་བཙུགས། སངས་རྒྱས་ཀྱི་བསྟན་པ་འཛིན་མཁན་སྐྱེས་བུ་དམ་པ་དེ་ཚོའི་གྲས་མཚན་སྙན་གྲགས་ཆེ་ཆུང་གི་སྐད་ཆ་མ་རེད། ཁོ་རང་ཚོས་བརྩམས་པའི་དཔེ་ཆ་གང་འདྲ་ཡོད་མེད་དེ་དག་ང་ཚོས་བལྟ་རྒྱུ་ཡོད། དཔེར་ན། མགོན་པོ་ཀླུ་སྒྲུབ་ལྟ་བུ་ཆ་བཞག་ན། ཁོང་གིས་བརྩམས་པའི་བསྟན་བཅོས་དེ་ཚོ་གྲས་རྒྱ་གར་གྱི་མཁས་པ་མང་པོས་ཁུངས་བརྩི་ཡུལ་ཞིག་དང༌། མཁས་པའི་རྣམ་དཔྱོད་ཐོག་ནས་མར་གསུངས་པའི་ལེགས་བཤད་ཙམ་མིན་པར་ཉམས་ལེན་བྱེད་རྒྱུར་གནད་འགག་དངོས་འབྲེལ་རྩ་བ་ལྟ་བུ་གྲས་བསྟན་ཡོད་སྟབས། ངོས་ཀྱིས་ནམ་རྒྱུན་པཎ་སྒྲུབ་བཅུ་བདུན་ཞེས་བཤད་བཞིན་ཡོད།
དེ་སྔ་བོད་ལ་རྒྱན་དྲུག་མཆོག་གཉིས་ཞེས་ཡོངས་གྲགས་ཡོད། མཁན་ཆེན་ཞི་བ་འཚོ་ལ་ཆ་བཞག་ན། ཁོང་གིས་བརྩམས་པའི་བསྟན་བཅོས་དབུ་མའི་སྐོར་ལ་དབུ་མའི་རྒྱན་འདི་མི་འདྲ་བ་ཞིག་ནི། དབུ་སེམས་གཉིས་ཀའི་ལྟ་གྲུབ་ཀྱི་ལྟ་བའི་གནད་དེ་དག་གསུངས་ཡོད་པ་ཞིག་རེད་འདུག དེ་བཞིན་ཚད་མའི་གཞུང་མཛད་ཡོད། ཞི་བ་འཚོའི་ཚད་ཆེན་ཞེས་གཞུང་ཧ་ལས་པ་ཞིག་འདུག ཞི་བ་འཚོ་ག་འདྲ་ཡོད་མེད་ཁོང་གིས་བརྩམས་པའི་དཔེ་ཆ་དེ་དག་ལ་བལྟས་ན་ཤེས་རྒྱུ་རེད་འདུག དེར་བརྟེན་མཁས་པའི་གཙུག་རྒྱན་ཆགས་ཡོད། དེ་འདྲ་ཞིག་ཆོས་རྒྱལ་ཁྲི་སྲོང་ལྡེ་བཙན་གྱིས་གདན་ཞུ་གནང་སྟེ་བོད་དུ་ཕེབས་ནས་དཔལ་ནཱ་ལེནྡྲའི་ཆོས་བརྒྱུད་ནང་བཞིན་ཞིག་བོད་དུ་བཙུགས་པ་དང༌། དེའི་གནས་སྐབས་སུ་བསམ་ཡས་ལ་གཙུག་ལག་ཁང་གླིང་གཞི་གླིང་ཕྲན་ཞེས་གཙུག་ལག་ཁང་བསྐྱོན་ནས་དེ་ཚོའི་ནང་སློབ་གཉེར་དང་དེ་འདྲའི་ལས་རིགས་མི་འདྲ་བ་གསུངས་ཡོད། དཔེར་ན། རྣམ་དག་ཚུལ་ཁྲིམས་གླིང་ཞེས་དགེ་ཚུལ་སློང་གི་བསླབ་པ་འབོག་ཆོག་ལྟ་བུ་མཚོན་པས་དེ་ཚོའི་གྲས་གཙོ་བོ་གནང༌། དེ་ནས་སྒྲ་བསྒྱུར་ལོ་པཎ་གླིང་གིས་བཀའ་བསྟན་བཅོས་བོད་སྐད་ནང་བསྒྱུར་རྒྱུ་དེ་ཚོའི་ཐོག་ལ་གཙོ་བོ་འགན་འཁུར་མཁན་ཞིག་སྒྲ་བསྒྱུར་ལོ་པཎ་གླིང་ཟེར་རྒྱུ་ཞིག་དང༌། ཆོས་རྒྱལ་སྲོང་བཙན་སྒམ་པོ་སྐབས་ནས་གོང་དུ་ཞུས་པ་བཞིན་རྒྱ་ནག་གོང་མ་དང་ཧ་ཅང་འབྲེལ་བ་ཡོད་པ་དང༌། རྒྱའི་ནང་པ་ཚོ་དང་ཧ་ཅང་འབྲེལ་བ་ཡོད་པ་ཞིག་རེད། དེར་བརྟེན་རྒྱའི་གནས་རྟེན་ཚོས་སྒོམ་གཙོ་བོ་བརྒྱག་རྒྱུར་མི་ཡུལ་བསམ་གཏན་གླིང་དེ་འདྲ་འདུག
རྒྱའི་གནས་རྟེན་སྒོམ་གཙོ་བོ་བྱས་ནས་མགོ་སྟོད་ལ་ཕལ་ཆེར་ཆ་སྙོམས་པ་ཡིན་གྱི་རེད། དེར་བརྟེན་མཁན་ཆེན་ཞི་བ་འཚོ་རང་གིས་ངོས་འཛིན་གནང་སྟེ་མི་ཡུལ་བསམ་གཏན་གླིང་ཟེར་རྒྱུའི་གནས་གཞི་ལྟ་བུ་བསམ་ཡས་གླིང་ནང་བཟོ་གནང་བ་རེད། དེ་ནས་རིམ་པས་རྒྱའི་དགེ་སློང་བོད་དུ་ཕེབས་མཁན་དེ་ཚོའི་ནང་རིམ་བཞིན་རིགས་གཅིག་གིས་ཐོས་བསམ་དགོས་མ་རེད། སྒོམ་བརྒྱག་རྒྱུ་ཁོ་ནས་སངས་རྒྱས་ཀྱི་རེད། ཅེས་དེ་འདྲའི་ལྟ་ཚུལ་འཛིན་མཁན་དེང་སྐབས་ཡིན་ནའང་རྒྱ་ནག་བརྒྱུད་ཉི་ཧོང་དུའང་དེ་འདྲ་འདུག དེའི་ཚེ་དེའི་དུས་རྒྱའི་མཁན་པོ་རིགས་གཅིག་གིས་དཔེ་ཆ་ལྟ་དགོས་མ་རེད། སྒོམ་བརྒྱག་པ་གཅིག་པུའི་འགྲིག་གི་རེད། ཅེས་གསུང་མཁན་ཤུགས་ཆེན་པོ་ཆགས་ཡོང་དུས་མཁན་ཆེན་ཞི་བ་འཚོས་ཞལ་ཆེམས་གནང་བ་ནང་བཞིན་སློབ་དཔོན་ཀ་མ་ལ་ཤཱི་ལ་གདན་ཞུ་གནང་བ་རེད།
སློབ་དཔོན་ཀ་མ་ལ་ཤཱི་ལ་ཧ་ཅང་མཁས་པ་རེད་འདུག ཁོང་གིས་དབུ་མའི་གཞུང་སྐོར་ལ་དབུ་མ་རང་རྒྱུད་པའི་ལྟ་བ་དབུ་མ་སྣང་བ་མཛད་ཡོད། གཞུང་ཧ་ཅང་གལ་ཆེན་པོ་རེད། དེ་ནས་ཚད་ཆེན་གྱི་འབྲེལ་བ་པོད་གཉིས་མཛད་ཡོད། གང་ལྟར་བོད་གངས་ཅན་ལྗོངས་སུ་ཡོད་པའི་སངས་རྒྱས་པའི་བསྟན་པ་འདི་མཁན་ཆེན་ཞི་བ་འཚོ་ཡབ་སྲས་ཀྱིས་ངོ་སྤྲོད་ལམ་སྟོན་གནང་བ་ནང་བཞིན་བོད་གངས་ཅན་པའི་སྐྱེས་བུ་བསོད་ནམས་དང་རྣམ་དཔྱོད་ཅན་ཚོས་མི་རབས་ནས་མི་རབས་བསྟན་པ་འདི་དུས་ད་ལྟ་བར་བཟུང་ནས་བསྡད་པ་རེད།
དེང་སྐབས་འཛམ་གླིང་འདིའི་སྟེང་ནང་པའི་ཆོས་བྱེད་མཁན་ཧ་ལམ་དུང་ཕྱུར་བཅུ་གྲངས་ཡོད། གཙོ་བོ་རྒྱ་ནག་ནང་ནང་པ་ཧ་ཅང་མང་པོ་ཡོད། དེ་ནས་འབར་མ་ལ་སོགས་པ་དེ་དག་ནང་པའི་ལུང་པ་ཆགས་ཡོད། དེར་བརྟེན་ནང་པའི་ཡུལ་གྲུ་ཧ་ཅང་མང་པོ་རེད། འོན་ཀྱང་དཔལ་ནཱ་ལེནྡྲའི་ཆོས་བརྒྱུད་ལྟ་གྲུབ་གཏན་ལ་ཕབ་པའི་གནས་སྐབས་སུ་ཚད་མའི་གཞུང་དང་འབྲེལ་ནས་གཏན་ལ་ཕབ་རྒྱུ་བོད་གཅིག་པུ་ལ་མ་གཏོགས་མི་འདུག ང་ཚོ་བོད་ལ་གཞུང་ཆེན་ལྟ་སྐབས་ཚད་མའི་གཞུང་དེ་དག་གལ་ཆེན་པོ་བྱས་ནས་ལྟ་གི་ཡོད། དང་པོ་དཔེ་ཆ་བལྟ་རྒྱུ་འགོ་འཛུགས་པའི་སྐབས་ནས་བསྡུས་གྲྭ་བསླབ་རྒྱུ་དེ་འདྲའི་ཐོག་ནས་རིགས་ལམ་འགོ་དང་པོ་འཛུགས་པའི་སྐབས་ནས་བསྡུས་གྲྭ་བསླབ་ཀྱི་ཡོད།
བོད་གངས་ཅན་ལྗོངས་སུ་ཡོད་པའི་སངས་རྒྱས་ཀྱི་ཆོས་འདི་དཔལ་ནཱ་ལེནྡྲའི་ཆོས་བརྒྱུད་མཁན་ཆེན་ཞི་བ་འཚོ་ཡབ་སྲས་ཀྱིས་ཕྱག་བཞེས་ཇི་མ་ཇི་བཞིན་ལོ་སྟོང་ཕྲག་ལྷག་རིང་འཛིན་སྐྱོང་སྤེལ་གསུམ་ཞུ་ཆོག་གི་རེད། བོད་རང་གི་མཁས་པ་མང་པོས་ལེགས་བཤད་བརྩམས་པ་དེ་འདྲའི་ཐོག་ནས་འཛིན་སྐྱོང་སྤེལ་གསུམ་དངོས་གནས་གནང་ཡོད། དེ་ནས་བོད་ནས་ཆེན་པོ་ཧོར་གྱི་ཡུལ་སོག་ཡུལ་དུའང་བོད་གངས་ཅན་ལྗོངས་སུ་ཡོད་པ་ནང་བཞིན་དཔལ་ནཱ་ལེནྡྲའི་ཆོས་བརྒྱུད་དྲི་མ་མེད་པ་ཆ་ཚང་བ་ཞིག་ཁྱབ་སྟེ་དེང་སྐབས་ཡིན་ནའང་ཨུ་རུ་སུའི་ཁོངས་ལ་རང་སྐྱོང་ཁག་མང་པོ་ཡོད། དེ་དག་གི་ནང་ནས་ཁག་གསུམ་བཞི་ཙམ་བོད་ཀྱི་ནང་ཆོས་ཉམས་ལེན་བྱེད་མཁན་ཆགས་ཡོད། དེར་བརྟེན་ང་ཚོ་བོད་ལ་ཡོད་པའི་སངས་རྒྱས་པའི་བསྟན་པ་འདི་བསྟན་པ་འདྲ་འདྲའི་ནང་ནས་སྤུས་དག་ཤོས་ཤིག་ཆགས་ཡོད་པ་ཧ་ཅང་གསལ་པོ་རེད་འདུག དབུས་ཀྱི་གདན་ས་ཚོ་ཧ་ཅང་སྐྱོ་པོ་ཆགས་བཞིན་འདུག མདོ་སྟོད་སྨད་ས་ཁུལ་དུ་བཤད་གྲྭ་དགོན་ཆེན་དེ་ཚོའི་གྲས་གང་ཙམ་ཡོད་པའི་བཟོ་འདྲ་བོ་ཞིག་རེད།
གང་ལྟར་ཁྱེད་རང་ཚོ་བོད་ནས་དཀའ་ངལ་དུ་མ་ཁྱད་དུ་བསད་ནས་དེ་རིང་འདིར་ཆེད་མངགས་ཡོང་བ་ཚོ་དེ་རིང་དང་སང་ཉིན་ཁྱེད་རང་ཚོའི་ཆོས་སྐལ་ལྟ་བུ་ཡིན། སང་ཉིན་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་གི་དབང་བྱེད་ཀྱི་ཡིན། ཁྱེད་རང་ཚོ་དབང་གི་སྐལ་བ་འདི་ཐུགས་རྗེ་ཆེན་པོའི་དབང་གི་ཐོག་ནས་བྱུང་བཞིན་ཡོད། དེ་རིང་ཆོས་འབྲེལ་ནི་སྒོམ་རིམ་ཐོག་མཐའ་བར་གསུམ་གྱི་ནང་ནས་སྒོམ་རིམ་བར་པ་དང༌། དེ་ནས་ལག་ལེན་སོ་བདུན་མ་བཅས་དཔེ་ཆ་འདི་གཉིས་པོ་ངོས་ཀྱིས་འདེམ་དགོས་དོན་ནི། སྒོམ་རིམ་ཐོག་མཐའ་བར་གསུམ་མཛད་མཁན་ནི་སློབ་དཔོན་ཀ་མ་ལ་ཤཱི་ལ་རེད། མཛད་ཡུལ་བོད་ལ་མཛད་པ་རེད། མཛད་པའི་དུས་ཚོད་ནི་གོང་དུ་ངོས་ཀྱིས་ཞུས་པའི་རྒྱའི་མཁན་པོ་རིགས་ཤིག་གིས་བསྒོམ་པ་བསམ་གཏན་ཁོ་ན་མ་གཏོགས་གཞན་དཔེ་ཆ་བལྟ་རྒྱུ་དེ་ཙམ་དགོས་མ་རེད་ཅེས་དེ་འདྲའི་ལྟ་སྤྱོད་འཛིན་མཁན་ཚོ་ཆོས་རྒྱལ་ཁྲི་སྲོང་ལྡེའུ་བཙན་གྱིས་གདན་ཞུ་གནང་བ་ནང་བཞིན་སློབ་དཔོན་ཀ་མ་ལ་ཤཱི་ལ་ཕེབས་ནས་རྒྱའི་མཁན་པོ་དེ་ལྟ་བུའི་ལྟ་གྲུབ་འཛིན་མཁན་དང་མཉམ་དུ་བགྲོ་གླེང་གནང་བ་དང་དེའི་མཇུག་ཏུ་སྒོམ་རིམ་མཛད་པ་ཡིན་པ་རེད། སྒོམ་རིམ་དང་པོ་གདན་ཞུ་གནང་མཁན་ཆོས་རྒྱལ་ཁྲི་སྲོང་ལྡེའུ་བཙན་རེད། སྒོམ་རིམ་བརྩམ་རོགས་གནང་ཞེས་བསྐུལ་མ་ཞུས་མཁན་ཁྲི་སྲོང་ལྡེའུ་བཙན་རེད་འདུག ཁྲི་སྲོང་ལྡེའུ་བཙན་གྱི་བསྐུལ་མ་གནང་བ་ནང་བཞིན་མཛད་པའི་གཞུང་ཞིག་ཆགས་སྟབས། ང་རང་ཚོ་བོད་པ་དང་དམིགས་བསལ་འབྲེལ་བ་ཡོད་པ་ཞིག་ཆགས་འདུག
རྩ་བའི་ཇོ་བོ་རྗེ་དཔལ་ལྡན་ཨ་ཏི་ཤ་དཔལ་མར་མེ་མཛད་བསམ་གྱིས་མི་ཁྱབ་པའི་སྐྱེས་བུ་དམ་པ་དེ་བོད་དུ་ཕེབས་ནས་བྱང་ཆུབ་ལམ་སྒྲོན་མཛད་པ་རེད། ཁྱད་པར་ཞིག་ནི་ངོས་ཀྱིས་དེ་ལྟར་དྲན་གྱི་ཡོད། ཆོས་རྒྱལ་ཁྲི་སྲོང་ལྡེའུ་བཙན་བོད་ཆོལ་ཁ་གསུམ་ཚང་མར་དབང་སྒྱུར་ཐུབ་མཁན་མདོར་ན། རྒྱ་ཧོར་བོད་གསུམ་ཞེས་གྲགས་པའི་ཆོས་རྒྱལ་ཞིག་ཆགས་ཡོད། ཞུས་པ་པོའི་ངོས་ནས་ཆ་བཞག་ནའང་ཆོས་རྒྱལ་ཁྲི་སྲོང་ལྡེའུ་བཙན་དབུ་འཕང་ཧ་ཅང་མཐོ་བོ་ཡོད་པའི་ཆོས་རྒྱལ་ཞིག་རེད། ཅེས་སོགས་ཀྱི་བཀའ་སློབ་སྩལ་པ་བཅས།།


text:
མདོ་སྨད་ཀན་ལྷོ་ཡུལ་དུ་བོན་བསྟན་དར་བའི་ལོ་རྒྱུས་རགས་རིམ་ཙམ་བརྗོད་པ།
ངག་དབང་རྒྱ་མཚོ།
[ནང་དོན་མདོར་བསྡུས] མདོ་སྨད་ཀན་ལྷོ་ཡུལ་དུ་ཐོག་མར་སྲིད་པའི་རྒྱུད་ཀྱི་བོན་དར་ཚུལ་དང་། སྲིད་ པའི་བོན་གྱི་ཆོ་ག་སྤེལ་མཁན་ལྷ་བདག་ལེའུ་སྐོར་གསུམ་གྱི་གནས་ཚུལ་རགས་བཀོད། ཕྱིས་སུ་གཡུང་དྲུང་བོན་ དར་ཚུལ་དང་། ཞིག་ཆེན་བཅོ་བརྒྱད། སྐྱང་འཕགས་དང་གཙོ་འཕགས་ཀྱིས་ཀན་ལྷོ་ཡུལ་དུ་བོན་བསྟན་སྤེལ་ཚུལ་བཤད་ཡོད།
[གནད་ཚིག] མདོ་སྨད་ཀན་ལྷོ། སྲིད་པའི་བོ། ལྷ་བདག་ལེའུ། གཡུང་དྲུང་བོན། ཞིག་ཆེན་བཅོ་བརྒྱད། སྐྱང་འཕགས་དང་གཙོ་འཕགས། བོན་བསྟན་སྤེལ་ཚུལ།
[རྩོམ་པ་པོ་ངོ་སྤྲོད] ངག་དབང་རྒྱ་མཚོ། འཆད་ཁྲིད་དགེ་རྒན། ད་ལྟ་གཙོས་མི་རིགས་དགེ་ཐོན་ཆེད་གཉེར་སློབ་གྲྭར་དགེ་རྒན་གྱི་ལས་གཉེར་བཞིན་ཡོད།
མདོ་སྨད་ཀན་ལྷོ་ཡུལ་དུ་བོན་བསྟན་དར་བའི་ལོ་རྒྱུས་ཤིན་ཏུ་རིང་སྟེ། འབྲེལ་ཡོད་བོན་འབྱུང་དག་ཏུ་སྟོན་པ་གཤེན་རབ་མི་བོ་རྫུ་འཕྲུལ་གྱིས་ཐེ་བོའི་དམུ་རི་སེང་གེ་རྫོང་ལ་ཞབས་ཀྱིས་བཅགས་ཚུལ་དམུ་རིའི་དཀར་ཆགས་སུ་བྲིས་ཡོད་པ་དང་། སྟོད་དུ་རྒྱལ་པོ་གྲི་གུམ་བཙན་པོས་བོན་བསྣུབས་ཏེ་བོན་གྱི་རྗེས་འཇུག་པ་རྣམས་ཀྱིས་མདོ་སྨད་ཐེ་བོའི་བྲག་དཀར་བྱ་རྒོད་རྫོང་དང་དམུ་རི་སེང་གེ་རྫོང་དུ་བོན་ཆོས་གཏེར་དུ་སྦས་ཚུལ་དམུ་རིའི་དཀར་ཆག་རྒྱས་པ་དང་བྲག་དཀར་བྱ་རྒོད་རྫོང་གི་དཀར་ཆག་སོགས་སུ་གསུངས། མདོ་སྨད་ཀན་ལྷོའི་ཡུལ་དུ་ཐོག་མ་སྲིད་པའི་རྒྱུད་ཀྱི་ས་བོན་དར་ཚུལ་དང་། ཕྱིས་སུ་གཡུང་དྲུང་བོན་དར་ཚུལ་ཤིན་ཏུ་བསྡུས་པའི་ཚུལ་དུ་ཅུང་ཟད་གླེང་པར་བྱའོ། །
དང་བོ། མདོ་སྨད་ཀན་ལྷོའི་ཡུལ་དུ་སྲིད་པའི་བོན་དར་ཚུལ།
མདོ་སྨད་ཀན་ལྷོའི་ཡུལ་དུ་བོན་བསྟན་དར་པའི་ལོ་རྒྱུས་མདོ་ཙམ་བརྗོད་ན། བཙན་པོའི་རྒྱལ་རབས་སུ་མངའ་རིས་རྒྱ་བསྐྱེད་པ་དང་བསྟུན་ནས་བོད་དམག་མང་པོ་ཡུལ་མདོ་སྨད་དུ་བྱོན། ས་མཚམས་སྲུང་བའི་དམག་དཔུང་དང་མཉམ་དུ་ཕྱིན་པའི་བོན་པོ་དག་གིས་མོ་འདེབས་པ་དང་། སྨན་ བྱེད་པ། སྒྲ་བླ་བསྟོད་པ་དང་། ཀླུ་གཉན་བསྐང་བའི་ལས་ཅི་རིགས་བྱེད་དེ་དམག་རོགས་མཛད། དེ་རིགས་ཡུལ་མཐའ་འཁོབ་ཏུ་གནས་ཏེ་སྲིད་པའི་རྒྱུ་བོན་གྱི་ཆོ་ག་སྤེལ། གནའ་སྲོལ་མ་མཉམ་པའི་ བོན་པོ་དེ་དག་ལ་ལྷ་བདག་ལེའུ་དང་བོན་པོ་ལེའུ་ཞེས་ཟེར། ལེའུ་ནི་ལྷེའུ་གཉིས་དང་དོན་མཐུན་ཏེ། ལྷ་ཆུང་ཆུང་ཞེས་པའི་དོན་དུ་འཇུག མིང་གི་རྣམ་གྲངས་སུ་ལྷ་བདག་ལེའུ།ལེའུ་ལྷ་གསལ། ལེ་ཀུ། ཡུལ་སྐད་དུ་ལེ་བོ།གནམ་མྱི་སོགས་ཡོད། བོད་ཀྱི་བརྡ་སྐད་མིང་གཞི་གསལ་བ་སྟོན་པའི་བསྟན་བཅོས་ལས། ལྷེའུ་ཞེས་པ་བརྡ་རྙིང་སྟེ་དཔོན་གསས་ཞེས་གསུངས། དཔེར་ན། བརྡ་སྤྲོད་དཔག་བསམ་ལྗོན་པའི་སྙེ་མ་ལས། ལུང་དང་ལྷེའུ་རྗེ་དག་ལ་བརྟེན་བྱས་ནས། ཚིག་གི་སྒྲོ་འདོགས་ཆོད་དང་དོན་དམ་ཆོད་ཞེས་པ་ལྟ་བུའོ།།དབང་ལུང་མན་ངག་ཐམས་ཅད་ཀྱི་རྒྱུད་པ་འཛིན་ཅིང་བསྟན་པའི་བདག་པོར་གྱུར་པས་དཔོན། ཡོན་ཏན་གྱི་གཞི་ཆེ་བས་གང་ཟག་གཞན་གྱི་དཔེ་ཟླར་མི་འོས་ཤིང་དམ་པའི་གནས་སུ་གྱུར་པས་གསས་ཞེས་བྱའོ་ཞེས་ལེགས་བཤད་མཛོད་ཀྱི་མཇུག་མཆན་དུ་གསལ་བ་བཞིན། དཔོན་གསས་ནི་བོན་གྱི་བླ་མའི་དོན་དུ་འཇུག་སྟེ། གསས་ནི་ལྷའི་དོན་དུ་འཇུག ལྷ་ཁང་ལ་གསས་ཁང་ཞེས་པའི་མིང་དེ་རྒྱུན་འབྱམས་སུ་སོང་ཡོད་པ་ལྟར་རོ། གཞན་ཡང་ནམ་མཁའ་ནོར་བུའི་གསུང་རྩོམ་སྒྲུང་ལྡེའི་བོན་གསུམ་གྱི་གཏམ་གྱི་མཇུག་མཆན་དུ། ལེའུ་ཞེས་པ་ནི་ལྷའུ་འམ་ལེའུ་སྟེ་སྒྲུབ་པ་པོ་ལ་འཇུག་ཟེར་རུང་། འགྲེལ་བ་ལ་ལས་གོ་ལོག་ཏུ་སོང་བས་འདིར་མ་སྨྲས། ལེའུ་ལྷ་བདག་གི་ བྱེད་ལས་གཙོ་བོ་ནི་བདུད་བཙན་དྲག་པོ་ལ་གླུད་འཇལ་བ། ལྷ་ལ་ཡོན་ཕུལ་བ། བོན་ལ་བརྔན་སྦྱིན་པ། འདྲེ་ལ་ཡས་སྦྱིན་པའི་ལས་ལ་གཉེར། བླ་བསླུ་དང་འཆི་བསླུ། གཉན་དུ་བྱ་འགྱོགས་པ། གཏོ་ཡིས་གདོན་ཞི་བ་དང་སྨན་གྱིས་ནད་འཇོམས་པའི་ལས་བྱེད། ལེའུ་རྣམས་ཀྱི་འདོན་ཆ་གཙོ་བོ་ནི་ཆབ་ ནག་རྒྱུའི་བོན་ཏེ། ཐེག་དགུའི་དབང་དུ་བཏང་ན་ཕྱྭ་གཤེན་སྣང་གཤེན་འཕྲུལ་གཤེན་སྲིད་གཤེན་རྒྱུའི་བོན་བཞི་ཡིན། ཕྱྭ་གཤེན་ནང་གསེས་སུ་པྲ་ལྟས་མོ་དང་རྣོ་མཐོང་རྩིས། ན་གསོ་གཏོ། འཆི་བསླུ་དཔྱད་བཅས་འདུས་ཡོད། སྣང་གཤེན་ནང་གསས་སུ་གྱེས་སྒོ་བཞི་སྟེ་ཆབ་ནག་ཆུ་བོ་སེལ་གྱི་སྒོ། ཆབ་དཀར་འདྲེ་དང་སྲི་ཡི་སྒོ། འཕན་ཡུལ་མཉམ་བརྗེ་གླུད་ཀྱི་སྒོ། དཔོན་གསས་ཕྱ་གཉན་གཏོ་ཡི་སྒོ་བཞིའོ། །སྐད་གཅོང་དགུ། གཏང་རག་བཞི་བཅུ་རྩ་གཉིས་བཅས་ཡོད། འཕྲུལ་གཤེན་ལ་བསྙེན་དང་སྒྲུབ་དང་ལས་སྦྱོར་རོ། །སྲིད་གཤེན་བོན་སྒོ་ལ་ཤི་ཐབས་དང་འདུར་ཐབས་གཉིས་ཡིན། འབྲུག་ཆུ་སྟོད་རྒྱུད་དང་ཅོ་ནེ་མ་རུ། ཐེ་བོ་བར་བ་དང་སྨད་དུ་གྲོང་སྡེ་རེ་རེར་ཨ་མྱེས་ལེའུ་ཞེས་ད་ལྟ་བར་དུ་ཡོད། ལེའུ་རྣམས་ཀྱི་ཆ་བྱེད་ནི་མགོར་དོམ་རལ་བཅིངས་པ་དང་། ལག་ཏུ་སིལ་སྙན་དང་ཁྱུང་འཛིན་པ། གོན་རྒྱུ་བོད་མི་ཕལ་བ་དང་འདྲའོ། དེ་དག་གིས་གཉེན་སྟོན་དུ་གཡང་འབོད་དང་གཡང་འགུགས། ཤི་བར་འདུར་ཐབས། མོ་བཏབ་ནས་ལེགས་ཉེས་འབྱེད་པ། གཏོ་བདལ་བ། བླ་འགུགས་སོགས་གྲོང་སྡེའི་ནང་དུ་གོ་གནས་ཆེ་ཆུང་ངེས་ཅན་ཞིག་ཏུ་ཟིན་ཡོད། ལེའུ་རྣམས་འདུ་ཁང་མེད་རུང་། བོད་ཟླ་གཉིས་པའི་ཚེས་བརྒྱད་ཉིན་ནས་ཚེ་བཅོ་ལྔའི་བར་དུ་གཏོའ་བདལ་བའི་དུས་ཆེན་ ཞིག་ཡོད་དེ། ཉིན་དེ་ལ་ལེའུ་རྣམས་ཚོགས་ནས་གཏོའ་རིགས་སྣ་ཚོགས་བཞེངས་ནས་གྲོང་བ་དང་མཉམ་དུ་གཏོང་བདལ་དགོས། ཕྱིས་སུ་གཡུང་དྲུང་བོན་དར་ནས་བཟུང་སྲིད་པའི་བོན་རྒྱུད་འཛིན་པ་དེ་དག་ཉམས་དམས་སུ་སོང་རུང་རྒྱུད་ཆད་མེད་དོ། །
གཉིས་པ། གཡུང་དྲུང་བོན་དར་ཚུལ།
ཀན་ལྷོའི་བྱང་རྒྱུད་དུ་བོན་བསྟན་དར་བའི་ལོ་རྒྱུས་མདོ་ཙམ་བརྗོད་ན། གཤེན་ཆེན་ཀླུ་དགས་ལྷོ་གཏེར་གཙོས་པའི་བོན་གཏེར་མང་པོ་བཏོན་ནས་བོན་བསྟན་རྒྱས་པར་མཛད། ཁོང་གི་སློབ་མ་བྲུ་ཞུ་སྤ་སྨེ་གཤེན་བཅས་ཡིན། གཡུང་དྲུང་བོན་དར་བར་སྟོད་དུ་སྤྱི་ཕུད་གཤེན་དང་གྲྭ་ས་ཡ་བཞི། བར་དུ་ཁྱུང་པོ་དཀར་ནག་ཁྲ་གསུམ། སྨད་དུ་བུ་འབོར་གཡུང་དྲུང་བུ་བཞི། མདོ་སྨད་ཞིག་ཆེན་བཅོ་བརྒྱད་དང་མདོ་སྨད་འཕགས་པ་རྣམ་གསུམ་སོགས་ཀྱིས་མདོ་སྨད་ཡུལ་དུ་བོན་དར། གཡུང་དྲུང་སྡེ་བདག་བདུན་ཏེ་གླིང་ཞིག་གཉིས། སྣང་ཞིག་གཉིས། མཁར་རྩེ་རི་ལག་གཉིས། རྩེ་དབུས་བཅས་མདོ་སྨད་གཡུང་དྲུང་སྡེ་བདག་བདུན་བཏབ། ཀན་ལྷོ་ཡུལ་དུ་དགོན་པ་མང་པོ་བཏབ་ཡོད་ཀྱང་། འཆིང་གྲོལ་སྔོན་དུ་དགོན་པ་བཅུ་དྲུག་མ་གཏོགས་མེད།
མདོ་སྨད་ཀན་ལྷོ་བྱང་རྒྱུད་དུ་བོན་དགོན་བཞེངས་པའི་ལོ་རྒྱུས་མདོ་ཙམ་ཞུ་ན། དེ་ཡང་ཞུ་ཡས་ལེགས་པོའི་སློབ་མ་ལྷ་རྗེ་སྐྱིད་པོ། ལྷ་རྗེ་སྐྱིད་པོའི་སྲས་ཞུ་སྐྱེ་སེ་ཆེན་པ་ཡིན། ཞུ་སྐྱེ་སེ་ཆེན་པའི་བུ་ཞུ་སྒོམ་འཁྲུལ་ཞིག ཞུ་སྒོམ་འཁྲུལ་ཞིག་ལ་སློབ་མ་སྐུ་ཞིག་དྲུག་སྟེ་སྣང་ཞིག་འབྲུ་ཞིག་ལྡོང་ཞིག་གླིང་ཞིག་ཤེལ་ཞིག་རྒ་ཞིག་གསུང་ཞིག་དྲུག་སྟེ་ནག་ཞིག་གཡུ་ཞིག་སྟག་ཞིག་སྐྱང་ཞིག་སེ་ཞིག་ཁྲི་ཞིག ཐུགས་ཞིག་དྲུག་སྟེ་རྒྱ་ཞིག་འགའ་ཞིག་བ་ཞིག་ཅོག་ཞིག་གོ་ཞིག་ཨུར་ཞིག་དང་དྲུག་བཅས་བཅོ་བརྒྱད་བྱུང་བ་ལ་ལོ་རྒྱུས་སུ་ཞིག་ཆེན་བཅོ་བརྒྱད་དུ་གྲགས། བསྟན་པའི་དཔལ་གྱུར་ཞུ་སྒོམ་འཁྲུལ་ཞིག་ལ། སྨིན་གྲོལ་རྒྱུན་འཛིན་ཞིག་པོ་བཅོ་བརྒྱད་བྱུང་། དེ་དག་གིས་མདོ་སྨད་བྱང་རྒྱུད་དང་ལྷོ་རྒྱུད་དུ་དགོན་པ་བཏབ་པ་དང་བོན་གྱི་བསྟན་པ་སྤེལ། རྒན་གྱ་རྩེ་ཞིག་དགོན་པ་ནི་སྟོང་ཉིད་བྱ་འཕུར་གྱིས་རབ་བྱུང་དང་པོའི་ནང་དུ་བཏབ། ཁོང་ནི་ཞིག་ཆེན་བཅོ་བརྒྱད་ཀྱི་ཡང་རྩེར་བུད་པས་རྩེ་ཞིག་ཏུ་བརྗོད། བོན་བསྟན་ལ་འཕེལ་འགྲིབ་རྒོད་པས་བསྟན་པ་ཉམས་དམན་དུ་ཕྱིན། ཕྱིས་སུ་རྩེ་ཞིག་དྲུང་རམས་པ་ཤེས་རབ་རྣམ་རྒྱལ་དང་ཆོས་རྗེ་རྒྱལ་བ་ཚུལ་ཁྲིམས་ཀྱིས་ཉམས་གསོ་བྱས། གཞན་ཡང་གླང་ཞིག་རྒྱལ་བློ་གྲོས། སྣང་ཞིག་དབང་གི་རྒྱལ་པོ། ཁྲོ་གཤེན་སྤྲུལ་སྐུ་རྒྱལ་མཚན། རྩེ་ཞིག་སྟོང་ཉིད་ཀྱི་སྤྱི་དགོན་ཅོ་ནེའི་རང་བཞི་མདོ་བོན་དགོན་དེ་ཕྱིས་སུ་ཀླུ་ཆུང་དུ་སྤོས། མི་ནུབ་རྒྱལ་མཚན་ཁང་། མི་འགྱུར་གཡུང་དྲུང་ཁང་། ལྷུན་གྲུབ་བཀྲ་ཤིས་ཁང་། མི་ཞིག་གསས་མཁར་ཁང་བཞེངས། དགོན་པ་འདི་ཐོག་མར་འདེབས་མཁན་ནི་བེ་རི་ཁྲོ་གཉན་རྒྱལ་མཚན་ཡིན། དགོན་འདི་དེང་སང་སྐབས་ཐང་དུ་སྤོས་ཡོད།
མདོ་སྨད་ལྷོ་རྒྱུད་དུ་གཙོ་བོ་མདོ་སྨད་འཕགས་པ་རྣམ་གསུམ་སྟེ། སྐྱང་འཕགས་ནམ་མཁའི་གཡུང་དྲུང་། གཙོ་འཕགས་ཟླ་བ་རྒྱལ་མཚན། དོ་འཕགས་རིན་པོ་ཆེ་བཅས་ ཀྱིས་བསྟན་པ་སྤེལ་བ་ཡིན། ཐེ་བོའི་སྟོད་པ་དང་བར་གཙོ་འཕགས་ཀྱིས་བོན་བསྟན་སྤེལ་བ་དང་། སྨད་དུ་སྐྱང་འཕགས་ཀྱིས་བསྟན་པ་སྤེལ་བ་དང་དགོན་པ་བཏབ། འདིར་ཕལ་ཆེར་སྐྱང་ཚང་དུ་གཏོགས།
དང་པོ། སྐྱང་འཕགས་མུ་ལ་དྲུང་མུའམ་སྐྱང་འཕགས་ནམ་མཁའ་གཡུང་དྲུང་ནི་རབ་བྱུང་དང་པོའི་སྟོད་ཙམ་དུ་འཕན་ཆུའི་སྒུར་བ་ཁོག་ཏུ་འཁྲུངས། སྐྱང་འཕགས་ཀྱིས་ཨ་སྐྱིད་སྐྱང་ཚང་དགོན་ཏེ་སྟོད་སྐྱང་དང་སྐུར་བ་སྐྱང་ཚང་སྟེ་སྨད་སྐྱང་བཏབ། བྱང་སྒུར་སྐྱང་ལྷོ་ལྷ་སྡིངས་ཞེས་སྒུར་སྐྱང་སྐབས་དེ་ཤིན་ཏུ་དར་ཆེ། ཁ་རྒྱུན་དུ་སྐྱང་དགོན་ཁག་བདུན། ཕྱི་དགོན་ལག་བཅོ་བརྒྱད། དགོན་མ་ལག་ལྔ་བཅུ་ང་བཞི། ཕུར་ཐོག་ལྟོང་སྟོང་དང་ལྔ་བརྒྱ་ཞེས་གྲགས། མདོ་སྨད་ཤར་བ་དང་འཕན་ཆུ། ཐེ་བོ་ སོགས་སུ་དགོན་ལག་མང་པོ་ཡོད། སྐྱང་འཕགས་བཞུགས་སྐབས་ཐེ་བོའི་ཁོག་ཏུ་ཞབས་ཀྱིས་བཅགས་ཏེ་རི་ཁྲོད་མང་ཙམ་བཏབ་ཡོད། སྐྱང་འཕགས་ཀྱི་གདུང་རབས་བཅུ་གསུམ་པ་གཙུག་ཕུད་ཚུལ་ཁྲིམས་ཀྱིས་མདོ་སྨད་ཐེ་བོའི་ལྷ་གཟིགས་སུ་རྒོད་པོ་དགོན་པ་དང་འབྲུག་ཆུ་ཇོ་དེངས་བོན་དགོན་བཏབ། འ་ཞ་ནགས་གོང་དགོན་པ་ནི་སྐྱང་འཕགས་ནམ་མཁའི་གཡུང་དྲུང་གིས་བཞེངས་ཞེས་དགོན་དེའི་ལོ་རྒྱུས་སུ་གསལ། ཕྱིས་སུ་སྐྱང་གི་གཙུག་ཕུད་ཚུལ་ཁྲིམས་ཀྱིས་སླར་གསོ་བ་ཡིན། དགོན་པ་དེ་ནི་ཐེ་བོའི་ཁོག་གི་བོན་དགོན་ཆེས་སྔ་བ་ཡིན། ཐེ་བོ་བྱ་བྲང་དགོན་པ་ནི་སྒུར་སྐྱང་གི་བླ་མ་གསེར་སོ་ཅན་གྱིས་སྤྱི་ལོ༩༨༩ལ་བཏབ་ཅེས་བྱ་བྲང་དགོན་པའི་ལོ་རྒྱུས་སུ་ཡོད་ཀྱང་། བླ་མ་གསེར་སོ་ཅན་ནི་སྐྱང་འཕགས་ཀྱི་གདུང་རྒྱུད་རྣམས་ཀྱིས་ཐེ་བོའི་ཝ་པ། བྱ་འབབ་དང་མ་ཡག་བང་ཚང་སོགས་སུ་བོན་དགོན་འགའ་རེ་བཏབ་རུང་ཅོ་ནེ་ས་སྐྱོང་གིས་དགེ་ལུགས་སུ་སྒྱུར། ཐེ་བོ་སྟག་ར་ཁོག་ཏུ་སྐྱང་གི་གདུང་རྒྱུད་བཅུ་བདུན་པ་རྒྱལ་བ་གཡུང་དྲུང་ཕུན་ཚོགས་ཀྱིས་རི་ཁྲོད་དག་གཅིག་ཏུ་བསྡུས་ཏེ་ཆགས་རི་དགོན་པ་བཏབ། དགོན་པ་འདི་སྤྱི་ལོ༡༩༢༠ལོར་མེ་འཇིགས་བྱུང་སྟེ་ཟམ་མདོར་གནས་སྤར་བས་ཟམ་མདོ་དགོན་ཡང་ཟེར། དེང་འདིར་སྔོན་གྱི་རང་གནས་སུ་གཙུག་ལག་ཁང་བཞེངས་ཏེ་འདུལ་འཛིན་པའང་མཆིས། སྐྱང་རྒྱུད་དུ་མཁས་པ་གྲགས་ཅན་མང་ཙམ་བྱོན་མྱོང་སྟེ། སྤྱི་ལོ༡༧༧༧ལོར་སྐྱང་སྤྲུལ་ནམ་མཁའ་རྒྱལ་མཚན་ཐེ་བོའི་སྟག་རའི་ཁོག་ཏུ་འཁྲུངས། གསུང་འབུམ་པོད་དུ་མ་བཞུགས། སྤྱི་ལོ ༡༨༧༩ལོར་མཁས་གྲུབ་ལུང་རྟོགས་རྒྱ་མཚོ་ཐེ་བོ་སྨད་ཀྱི་རྒྱ་ཉག་ཏུ་འཁྲུངས། གཞན་ད་དུང་རྒྱལ་བ་གཡུང་དྲུང་ཕུན་ཚོགས་དང་གཡུང་དྲུང་རིན་ཆེན་སོགས་མཁས་གྲུབ་མང་ཙམ་བྱོན་ཡོད།
གཉིས་པ། གཙོ་འཕགས་ཟླ་བ་རྒྱལ་མཚན་ནི་བོད་ལྗོངས་གཞིས་ཀ་རྩེའི་མི་ཡིན། གཙང་ནས་ཡོང་བས་གཙང་འཕགས་ཞེས་ཀྱང་བྱ། ཐེ་བོའི་བྲག་དཀར་བྱ་རྒོད་རྫོང་དུ་མཚམས་ལ་ཡུན་རིང་བཞུགས། བྲག་དཀར་མདུན་དུ་ཉོས་ཞིང་དགོན་པ་བཏབ། རྗེས་སུ་རྒྱ་ཉག་གཙོ་ཙི་ཁག་ཏུ་བཞུགས་ཏེ་སྲས་གཉིས་འཁྲུངས། རྒྱ་ཉག་ཁོག་གི་བོན་དགོན་དྲུག་བསྡུས་ཏེ་རྒྱ་ཉག་རྩ་རི་དགོན་པ་བཏབ། སྲས་ཆེ་བས་རྩ་རི་དགོན་པའི་གདན་ས་བཟུང་། འཆིང་གྲོལ་སྔོན་དུ་དགོན་འདིར་གྲྭ་བ་བརྒྱ་དང་ལྔ་བཅུ་ལྷག་ཡོད་པས། ཐེ་བོ་ཁོག་གི་དགོན་པ་ཆེ་གྲས་ཞིག་ཡིན། སྲས་གཉིས་པས་ནོར་དགེ་བཟེད་ཁ་དགོན་པ་བཏབ། ཁ་པའི་བསམ་གྲུབ་དགོན་པ་ནི་གཙོ་འཕགས་ཀྱི་གདུང་རྒྱུད་འཁྲུལ་མེད་གཙུག་ཕུད་རྒྱལ་བས་བཏབ། གསེར་གཞོང་དགོན་པ་ནི་བླ་མ་དུང་སོ་ཅན་གྱིས་བཏབ། བཟེད་ཁ་དགོན་དང་བྱ་བྱང་དགོན། གསེར་གཞོང་དགོན་གསུམ་དེང་འདིར་དགོན་གཅིག་ཏུ་འདུས་ཡོད། གཞན་ཐེ་བོ་ས་ཁུལ་དུ་བོན་དགོན་མང་པོ་ཅོ་ནེ་ས་སྐྱོང་གིས་དགེ་ལུགས་སུ་སྒྱུར་པའི་ལོ་རྒྱུས་མདོ་སྨད་ཆོས་འབྱུང་དང་ཅོ་ནེ་བསྟན་འགྱུར་དཀར་ཆག་སོགས་སུ་གསལ། ཁ་རྒྱུན་དུ་ཐེ་བོ་ནི་གནམ་བོན་པོ། ས་བོན་པོ་མི་བོན་པོ་ཞེས་བཤད་སྲོལ་ཡོད། མདོ་སྨད་བོན་གྱི་རྫོང་ཆེན་བཞི་ལས་གསུམ་ཐེ་བོ་ན་ཡོད་དེ། ཐེ་བོ་སྟོད་ཀྱི་བྲག་དཀར་བྱ་རྒོད་རྫོང་ངམ་བྲག་དཀར་གཉན་གྱི་ཕོ་བྲང་གནས་མཆོག་ཁྱད་པར་ཅན་ཡིན་ཏེ། བོན་ལུགས་ལྟར་ན་འཛམ་གླིང་གི་གནས་ཆེན་ཉེར་བཞིའི་གྲས་སུ་བགྲངས་ཡོད། གནས་རིར་སྒྲུབ་ཕུག་མང་ཞིང་མཁས་གྲུབ་མང་། བོན་ལུགས་ཀྱིས་གཡོན་སྐོར་དང་བན་ལུགས་ཀྱིས་གཡས་བསྐོར་བྱས་ཏེ་སྐོར་ལམ་དུ་གདོང་ ཐུག་པའི་སྐབས་ཀྱང་ཡོད་ཀྱང་། གཡས་སྐོར་ཐབས་ཀྱི་རང་བཞིན་དང་གཡོན་བསྐོར་ཤེས་རབ་ཀྱི་རང་རང་བཞིན་ཏེ་ཐམས་ཅད་བསྐོར་ཕྱོགས་མི་འདྲ་ཡང་འབྲས་བུ་མངོན་མཐོ་དང་ངེས་ལེགས་སྙེག་པ་ཁོ་ནའོ། །རྒྱ་ཉག་དམུ་རི་གནས་མཆོག་ནི་ཀོང་པོ་བོན་རིའི་བྱིན་རླབས་ཡོད་པའི་གནས་རི་ཁྱད་འཕགས་ཅན་ཡིན། གནས་རིར་ཕྱི་སྐོར་དང་བར་སྐོར། ནང་སྐོར་མཆིས་ཏེ། ནང་བསྐོར་དུ་སྐྱང་འཕགས་ཀྱི་སྒྲུབ་ཕུག་དང་འབྲུག་གི་སྒྲུབ་ཕུག སྲིད་རྒྱལ་སྒྲུབ་ཕུག་སོགས་ཡོད་པ་དང་། དེང་འདིར་བོན་གྱི་རྗེས་འཇུག་པ་འགའ་རེ་དེར་མཚམས་བཞུགས་ཏེ་ཁྲེགས་ཆོད་དང་ཐོད་བརྒལ་སོགས་ཐུན་མིན་བོན་རྒྱུད་ཉམས་ལེན་བྱེད་བཞིན་མཆིས། ནང་བསྐོར་དང་ཕྱི་བསྐོར་དུ་གངས་རི་བ་སོ་ཅན་དང་ཆུ་ལྕམ་རྒྱལ་མོའི་གནས་ཁང་སོགས་ཡོད། འཕན་ཆུ་དང་ཤར་བ། སྟག་ར་སོགས་ནས་དད་ཅན་མང་པོ་ལམ་ཐག་རིང་བོར་མ་འཛེམས་པར་བརྐྱངས་ཕྱག་འཚལ་ཏེ་གནས་མཇལ་ཡོང་བ་ཡོད། སངས་རྒྱས་ཆོས་ལུགས་དར་རྒྱས་ཆེན་པོར་ཕྱིན་པ་དང་། རྒྱལ་རོང་བོན་པོ་དག་གིས་མཉྫུ་གོང་མར་ངོ་ལོག་བྱེད་པའི་རྐྱེན་གྱིས་གོང་མས་བོན་པོ་དག་ལ་དྲག་གནོན་དང་། བོན་ཆོས་ལ་ནག་པོ་ཆོས་ཞེས་བཏགས་ནས་བོན་དགོན་མང་པོ་བསྣུབས། གཡུང་དྲུང་ལྷ་ལྡིངས་དགོན་ཡང་དགེ་ལུགས་སུ་གྱུར། ཤུགས་རྐྱེན་དེ་ཐེབས་ནས་ཐེ་བོ་ཁོག་ཏུའང་སྔ་ཕྱིར་བོན་དགོན་མང་པོ་དགེ་ལུགས་སུ་འགྱུར་བ་དང། ཆོས་ལུགས་མ་བསྒྱུར་ན་དགོན་པ་ལ་དམག་དྲངས་པ་ཡིན། དེའི་རྐྱེན་གྱིས་དགོན་པ་ལ་ལས་བསྐོར་བ་གཡས་བསྐོར་སོང་ཡང་རྟེན་མང་ཤས་བོན་རྟེན་ཤ་སྟག་ཡིན་པའི་གནས་ཚུལ་ཡང་ཡོད། རྒྱུ་རྐྱེན་དེ་དག་ལ་བརྟེན་ནས་ཐེ་བོ་ཁོག་ཏུ་བོན་དགོན་ཇེ་ཉུང་དུ་སོང་བ་ཡིན་ནོ།།
མདོ་སྨད་ཀན་ལྷོའི་ཡུལ་དུ་འཆིང་གྲོལ་སྔོན་དུ་བོན་དགོན ༡༦ ལྷག་ཡོད་པ་ལས་ད་ལྟ་སླར་གསོ་བྱས་པའི་དགོན་པ ༧ ཡོད། འདུལ་འཛིན་གྱི་རྟོགས་ལྡན་ཉིས་བརྒྱ་ལྷག་དང་། དད་ལྡན་མང་ཚོགས་ཁྱིམ་དུད་སྟོང་ལྷག་ཡོད་དོ། །


text:
བབ་བཟོ་མདའ་ཆེན་དགོན།
བབ་བཟོ་མདའ་ཆེན་དགོན་གཡུང་དྲུང་བཤད་སྒྲུབ་དར་རྒྱས་གླིང་ནི། སི་ཁྲོན་ཞིང་ཆེན་རྔ་བ་ཁུལ་མཛོད་དགེ་རྫོང་བབ་བཟོ་ཞང་གི་ཁོངས་སུ་གཏོགས་ཤིང་། རྫོང་ཐོག་ནས་ཤར་ཕྱོགས་སུ་གཞུང་ལམ་སྤྱི་ལེ་བརྒྱད་ཅུ་ཙམ་གྱི་ས་འཕན་ཆུའི་སྟོད་རྒྱུད་དུ་གྲོང་ལས་རྒྱང་གྲགས་གཉིས་ཙམ་ཆད་པའི་དབེན་གནས་ཉམས་དགའ་བའི་སར་ཆགས་ཡོད།
དགོན་པ་འདིའི་ཆོས་ལུགས་གྲུབ་མཐའ་ནི། རྣམ་འདྲེན་བརྒྱད་པ་དམུ་རིགས་རྒྱལ་པོའི་སྲས་ཀུན་ལས་རྣམ་པར་རྒྱལ་བའི་སྟོན་པ་གཤེན་རབ་མི་བོ་ཆེས་སྲོལ་བཏོད་པའི་སངས་རྒྱས་གཡུང་དྲུང་བོན་གྱི་རང་ལུགས་ཡིན་ལ།གདན་ས་འདི་དང་པོ་བྱིན་གྱི་རླབས་པའི་བླ་མ་ནི་གྲུབ་ཆེན་བརྒྱད་བཅུའི་ནང་ཚན་གྲུབ་ཐོབ་ཆེན་པོ་གྱིམ་བུ་ལན་ཚཱ་ཞེས་པའི་སངས་རྒྱས་དངོས་སུ་བྱུང་བ་དེས་སྣང་རྩེ་བྲག་དཀར་ནས་བྱིན་གྱི་རླབས་གནས་ཆེན་པོ་སྣང་རྩེ་བྲག་དཀར་གནས་སྒོ་ཕྱེ། དེ་ནས་བོན་གྱི་བསྟན་པའི་དབུ་བརྙེས། དགོན་པ་ཐོག་མར་ཕྱག་འདེབས་གནང་མཁན་ནི། མདོ་སྨད་འཕགས་པ་རྣམ་གསུམ་གྱི་ཡ་ཀྱལ་གྲུབ་ཆེན་སྐྱང་འཕགས་མུ་ལ་དྲུང་མུའམ་ནམ་མཁའ་གཡུང་དྲུང་རིན་པོ་ཆེ་མཆོག་ཡིན། ཁོང་ཉིད་སྐུ་འཁྲུངས་ཡུལ་ནི། མདོ་སྨད་འཕན་ཆུའི་ཡུལ་སྒུར་བའི་ཐང་ཞིང་གཡུང་དྲུང་གླིང་གི་སྐྱང་རྩེ་ཚང་དུ། རབ་བྱུང་དང་པོའི་ལྕགས་སྤྲེལ(8080)ལོའམ་ལྕགས་བྱ(1081)ལོ་གང་རུང་དུ་ཡབ་འབུམ་སྐྱབས་ཀྱི་སྲས་སུ་འཁྲུངས། དགོན་པ་འདེབས་པའི་དུས་ནི། སྐྱང་འཕགས་ཆེན་པོ་དགུང་ལོ་ཉེར་བཞིའི་དུས་ཏེ་རབ་བྱུང་གཉིས་པའི་ཆུ་ལུག(1103)ལོའམ་ཤིང་སྤྲེལ(1104)ལོ་གང་རུང་དུ་ཁེལ། ལོ་དེར་གྲུབ་ཆེན་སྐྱང་འཕགས་ཆེན་པོ་བབ་བཟོའི་ཡུལ་འདིར་དངོས་སུ་ཕེབས་ནས་མ་རུང་འདྲེ་སྲིན་དམ་ལ་བཏགས་ཤིང་བཀའ་འོག་ཏུ་བཅུག ཀླུ་གཉན་ས་བདག་དབང་དུ་བསྡུས་ནས་སྣང་སྲིད་ཞི་བདེར་བཅོས། གཉན་ཆེན་སྣང་རྩེ་བྲག་དཀར་དང་འཕགས་ཕྱིན་གནས་ཀྱི་གཏེར་ཞལ་ཕྱེས་ཏེ་གྲུབ་རྟགས་རྫུ་འཕྲུལ་དཔག་མེད་སྟོན། མི་དང་མི་མིན་ཐམས་ཅད་ལ་དགེ་བའི་ལུང་བསྟན་ནས་འགྲོ་བའི་ཁ་ལོ་གྱེན་དུ་བསྒྱུར་ཏེ་དགའ་རི་ངོ་ཞེས་པའི་གནས་མཆོག་དབེན་པ་དེར་རི་ཁྲོད་བཏབ་ནས། སྔགས་སེམས་བླ་མེད་ཀྱི་བོན་ལ་འཆད་ཉན་དང་སྒོམ་སྒྲུབ་ཀྱི་ཕྱག་སྲོལ་ལེགས་པར་ཚུགས། དེ་ལ་དགའ་ལྡན་རི་ཁྲོད་ཅེས་གྲགས་ཤིང་ད་ལྟའི་དགོན་པ་འདི་ཆགས་པའི་དང་པོའམ་ཐོག་མར་ཡིན་པར་བཤད་དོ། །
གྲུབ་ཆེན་སྐྱང་འཕགས་ཆེན་པོ་ནས་ད་ལྟའི་བར་དགོན་པ་འདིའི་གདན་རབས་རིམ་བྱོན་གྱི་མཚན་ཐོ།
གྲུབ་ཆེན་སྐྱང་འཕགས་ཆེན་པོ་ནས་བརྒྱུད་པའི་བླ་རབས་རྣམས་ཀྱི་བླ་བྲང་ལ་སྐྱང་ཚང་བླ་བྲང་ཞེས་འབོད་ཅིང་། སྐྱང་ཚང་བླ་བྲང་གི་བླ་རབས་རྣམས་དགོན་པ་འདིའི་གདན་རབས་སུ་བགྲང་བ་ཡིན། 1.སྐྱང་འཕགས་མུ་ལ་དྲུང་མུའམ་ནམ་མཁའ་གཡུང་དྲུང་། 2.སྐྱང་སྲས་ཐོག་རྒོད་ནམ་མཁའ་རྒྱལ་མཚན། 3.གཡུང་དྲུང་རང་གྲོལ། 4.གཡུང་དྲུང་ལྷུན་གྲུབ། 5.གླིང་ཞིག་ནམ་མཁའ་གཡུང་དྲུང་། 6.གླིང་ཞིག་ནམ་མཁའ་ལྷུན་གྲུབ། 7.གླིང་ཞིག་ཤེས་རབ་གཡུང་དྲུང་། 8.གླིང་ཞིག་རྒྱལ་བ་བསྟན་འཛིན། 9.བླ་མ་རྒྱལ་བ་རང་གྲོལ། 10.གླིང་ཞིག་རྒྱལ་བ་བློ་གྲོས། 11.བླ་མ་བསྟན་འཛིན་རྒྱལ་མཚན། 12.གཡུང་དྲུང་རྒྱལ་མཚན། 13.གླིང་ཞིག་རྣམ་རྒྱལ་གྲགས་པ། 14.རིན་ཆེན་རྒྱལ་མཚན། 15.ཀུན་བཟང་ལྷུན་གྲུབ། 16.བསོད་ནམས་ཡེ་ཤེས། 17.གཡུང་དྲུང་ཕུན་ཚོགས། 18.ཤེས་རབ་འོད་ཟེར། 19.ནམ་མཁའ་རིན་ཆེན། 20.རྣམ་རྒྱལ་གྲགས་པ། 21.སྤྲུལ་སྐུ་ནམ་མཁའ་བསྟན་འཛིན། [མཚམས་འདིར་སྐྱང་ཚང་བླ་བྲང་ཁག་གཉིས་སུ་གྱེས] 22.སྐྱང་ཚང་བླ་མ་གཙུག་གཤེན། 23.སྤྲུལ་སྐུ་ཚེ་དབང་བསྟན་འཛིན་དང་དབོན་པོ་གཡུང་དྲུང་གཙུག་རྒྱན། 24སྐྱང་སྤྲུལ་ནམ་མཁའ་རྒྱལ་མཚན། 25.སྤྲུལ་སྐུ་རིན་ཆེན་རྒྱལ་མཚན་དང་བསོད་ནམས་རྒྱལ་མཚན། 26གཡུང་དྲུང་ཕུན་ཚོགས་དང་བསོད་ནམས་བསྟན་འཛིན། 27.ནམ་མཁའ་རྒྱལ་པོ་དང་ཉི་མ་རྒྱལ་མཚན། 18.ཚུལ་ཁྲིམས་བསྟན་འཛིན་དང་གཡུང་དྲུང་བསྟན་འཛིན། 29.བསྟན་འཛིན་དབང་རྒྱལ་དང་ཁྲོ་བོ་རྒྱལ་མཚན། 30.སྐལ་བཟང་ལུང་རྟོགས་རྒྱ་མཚོ་དང་ཤེས་རབ་དབང་རྒྱལ། 31.ད་ལྟ་ཞལ་བཞུགས་གནང་བའི་སྣང་བའི་སྤྲུལ་སྐུ་ཤེས་རབ་བློ་གསལ་རིན་པོ་ཆེ་མཆོག་བཅས་སྐྱང་ཚང་བླ་བྲང་གི་བླ་རབས་སམ་དགོན་པའི་གདན་རབས་སོ་གཅིག་དང་། ཡང་གྲུབ་ཆེན་སྐྱང་འཕགས་ཆེན་པོའི་གདུང་ལས་གྲོལ་བའི་སྒུར་སྐྱང་དགོན་པའི་གདུང་རབས་བཅོ་ལྔ་པ་སྐྱང་སྲས་སེང་གེ་གླིང་གྲགས་སྐུ་མཆེད་ཀྱིས། རབ་བྱུང་བདུན་པའི་མཇུག་ཙམ་ན་བབ་བཟོའི་ཤེལ་གུར་ཕུག་པར་བླ་བྲང་བཏབ་སྟེ་རྒྱལ་བསྟན་དགོན་བདག་སྐྱོང་གནང་བ་ནས་བཟུང་སྐྱང་དབོན་ཉི་མ་འོད་ཟེར་མཆོག་གི་བར། སྐྱང་འཕགས་ཆེན་པོའི་རུས་ལས་གྲོལ་བའི་གདུང་སྲས་བཅོ་ལྔ་ཟམ་མ་ཆད་པར་རིམ་པར་བྱོན་པ་བཅས་འགྲོ་འདྲེན་སྐྱེས་ཆེན་དམ་པ་བླ་རབས་ང་གསུམ་ཙམ་བྱོན་པའོ། །
དགོན་སྡེ་འདི་ཐོག་མར་རི་ཁྲོད་ནས་གནས་དུ་མར་སྤོར་ཞིང་གདན་རབས་བླ་མ་རྣམ་པས་བསྟན་པ་སྤེལ་ཚུལ་བསྡུས་བཤད།
གདན་རབས་དང་པོ་གྲུབ་ཆེན་སྐྱང་འཕགས་ཆེན་པོས་དགའ་ལྡན་རི་ཁྲོད་ཕྱག་བཏབ་གནང་བའི་ཚེ། དེ་སྔར་གྲོང་པ་སོ་སོའི་ཉེ་འདབས་སུ་གྲོང་དགོན་ནམ་སྔགས་དགོན་རེ་ཡོད་པ་དག་ལས་འཇིག་རྟེན་འཁོར་བར་སྐྱོ་ཤེས་དང་ངེས་འབྱུང་སྐྱེས་པའི་དབང་རབ་རྣམས། སྐྱང་འཕགས་ཆེན་པོར་བཅོས་མིན་གྱི་དད་པ་གཏིང་ནས་སྐྱེས་པས་རྗེས་སུ་ཞུགས་ཏེ་འཁོར་དུ་གྱུར། ཁོང་དཔོན་སློབ་རྣམ་པས་མི་དགེ་བཅུ་སྤོང་གི་སྡོམ་པ་གཞིར་བཅས་གསང་སེམས་བླ་མེད་ཀྱི་བོན་སྐོར་ལ་འཆད་ཉན་སྒོམ་སྒྲུབ་ཟུང་འབྲེལ་གྱི་ཉམས་ལེན་གནང་བ་གཙོ་བོར་མཛད་དེ། གང་ལ་གང་འདུལ་གྱི་བསྟན་འགྲོའི་ཕན་བདེ་ལེགས་ཚོགས་མཐའ་དག་འཕེལ་རྒྱས་འོས་འཚམ་བྱུང་ཞིང་། གྲུབ་པའི་རྟགས་ཚད་མངོན་དུ་གྱུར་བའི་སྐྱེས་ཆེན་དམ་པ་ལྔ་ཙམ་གྱིས་བྱ་བྲལ་ཀུན་སྤོང་གི་རྒྱུན་སྐྱོང་བཞིན་ལོ་ཉིས་བརྒྱ་ལྔ་བཅུ་ཡས་མས་འདས་པའོ། །
གདན་རབས་ལྔ་པ་གླིང་ཞིག་བླ་མ་ནམ་མཁའ་གཡུང་དྲུང་མཆོག་གིས་དགའ་ལྡན་རི་ཁྲོད་ནས་རྒྱ་དུར་ཐང་ཞེས་པའི་སར་གནས་སྤོར་ཏེ་རྒྱལ་བསྟན་དགོན་ཞེས་མཚན་གསོལ། འདུ་ཁང་དང་བླ་བྲང་གི་གྱང་ར་དུས་རབས་ཉི་ཤུ་པའི་དུས་སྟོད་དུ་ད་དུང་ཡོད་ཚུལ་དང་གོང་གི་རི་ཁྲོད་དང་བསྡུར་ན་དགོན་སྡེའི་རྣམ་པ་ལྡན་ཚུལ་དགོན་པ་དར་རྒྱས་ཆེ་ཚུལ་སོགས་བགྲེས་རབས་པའི་ངག་ལས་ཐོས། འོན་ཀྱང་ཡུལ་དུས་ཀྱི་དབང་གིས་དར་རྒྱས་ཀྱི་ཚད་རང་བཞིན་གྱིས་སྟབས་བདེ་ཞིག་ཡིན་པ་སྨོས་མ་དགོས་ཀྱང་། གོང་གི་རི་ཁྲོད་དང་བསྡུར་ཐབས་བྲལ་བ་མ་ཟད་གྲོང་པ་དག་གི་ཉེ་གམ་གྱི་གྲོང་དགོན་དག་ལས་ཀྱང་ཁྱད་དུ་འཕགས་ཤིང་དགོན་སྡེའི་རྣམ་པ་ཆགས་པ་དང་། གླིང་ཞིག་གི་བླ་རབས་དུ་མས་བདག་སྐྱོང་གང་ལེགས་གནང་བར་བརྟེན་འདུས་སྔགས་འདྲེས་མར་སྤྱོད་པའི་འདུས་སྡེའི་རྣམ་པར་རིམ་བཞིན་འཕོ་འགྱུར་འབྱུང་བའི་དབུ་ཚུགས་ཤིང་། ལྷག་པར་དུ་རྣམ་དག་འདུལ་བ་འཛིན་པའི་འདུས་སྡེ་ཞིག་ཡིན་ཚེ་དད་ལྡན་མང་ཚོགས་ཐམས་ཅད་ཀྱི་དང་བ་འདྲེན་པའི་རྐྱེན་གྱིས། མི་འགྱང་བར་གཙང་དགོན་དུ་འགྱུར་བར་ཕྱི་ནང་གི་ཆ་རྐྱེན་ངང་གིས་ཐོན་པའི་བར་བརྒལ་གྱི་དུས་སྐབས་སུ་ཕྱིན་པར་གྲགས། དེ་ལྟར་འགྲོ་འདྲེན་གྱི་བླ་མ་གདན་རབས་དགུ་ཙམ་གྱིས་རྒྱལ་བསྟན་དགོན་གྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་མཛད་ཅིང་། འགྲོ་བའི་ཁ་ལོ་གྱེན་དུ་སྒྱུར་བཞིན་ལོ་ཉིས་བརྒྱ་ཡས་མས་འདས་སོ། །
གདན་རབས་བཅུ་གསུམ་པ་གླིང་ཞིག་བླ་མ་རྣམ་རྒྱལ་གྲགས་པ་མཆོག་གིས་རྒྱལ་བསྟན་དགོན་དང་གྲོང་དགོན་འགའ་བཅས་ལྷན་དུ་དྲིལ་ནས་སྟོད་ཀྱི་བྱ་ཁྱུང་ཐང་ཞེས་པའི་ས་གནས་སུ་སྤོར་ནས་བྱ་ཁྱུང་དགོན་ནམ་ཡོངས་གྲགས་སུ་བྱ་སྐེ་དགོན་ཞེས་འབོད། འདུ་ཁང་དང་སྒྲུབ་ཁང་ཇ་ཁང་བླ་བྲང་བཅས་ཕྱི་ནང་གི་རྟེན་བཞེངས་སོགས་མཆོད་རྫས་ཡོ་བྱད་ཕུན་སུམ་ཚོགས་པ་དང་། དགེ་འདུན་པ་བརྒྱ་ལྷག་འཕེལ་རྒྱས་ཆེན་པོ་བྱུང་བར་བཤད། མཁས་བཙུན་བཟང་གསུམ་འཛོམས་པའི་སྐྱེས་ཆེན་དམ་པ་བླ་མ་རྣམ་རྒྱལ་གྲགས་པ་ཁོང་ཉིད་ཀྱིས་གཙང་དགོན་དུ་དངོས་སུ་བསྒྱུར་ནས། ཕྱི་ཀུན་སྤྱོད་འདུལ་བ་ལྟར་ཚུལ་ཁྲིམས་གཙང་མར་སྲུང་ཞིང་ནང་ཉམས་ལེན་སྔགས་སེམས་བླ་མེད་ཀྱི་བོན་ལ་འཆད་ཉན་སྒོམ་སྒྲུབ་ཟུང་འབྲེལ་གྱི་བསླབ་བྱ་གནང་། དུས་ཆེན་དང་སྒྲུབ་པ་འགའི་ཚོགས་སྒོ་དུ་མ་རྒྱུན་འཛུགས་མཛད། དེ་ལྟར་ཕྱི་ནང་གསང་གསུམ་གྱི་བོན་ལ་དབང་འབྱོར་བའི་རིག་པ་འཛིན་པའི་སྐྱེས་ཆེན་དམ་པ་གདན་རབས་བཅུ་གཉིས་ཀྱིས། བྱ་སྐེ་དགོན་གྱི་རྟེན་དང་བརྟེན་པ་ཐམས་ཅད་འཛིན་སྐྱོང་སྤེལ་གསུམ་གང་ལེགས་མཛད་བཞིན་ལོ་ཉིས་བརྒྱ་ལྔ་བཅུ་ཡས་མས་གནས་སོ། །
གདན་རབས་ཉེར་བཞི་པ་སྐྱང་སྤྲུལ་ནམ་མཁའ་རྒྱལ་མཚན་མཆོག་གིས་བྱ་སྐེ་དགོན་ད་ལྟའི་མདའ་ཆེན་གཞོངས་ལ་གནས་སྤོ་མཛད་ནས་མདའ་ཆེན་གཡུང་དྲུང་བཤད་སྒྲུབ་དར་རྒྱས་གླིང་ཞེས་མཚན་གསོལ། སྐབས་འདི་ཡས་མས་ཀྱི་དུས་ནས་མཁས་བཙུན་བཟང་གསུམ་འཛོམས་ཤིང་འཆད་རྩོད་རྩོམ་གསུམ་ལ་དབང་འབྱོར་བའི་སྐྱེས་ཆེན་དམ་པ་དུ་མ་སྔ་ཕྱི་རིམ་པར་བྱོན། ལྷག་པར་དུ་སྐྱང་སྤྲུལ་རིན་པོ་ཆེ་ནམ་མཁའ་རྒྱལ་མཚན་མཆོག་གིས་དགེ་འདུན་པ་གྲྭ་ས་གོང་མའི་ཕྱག་སྲོལ་ལྟར་འགྲིག་ལམ་ལེགས་བཅོས་མཛད་ནས་གཞི་གསུམ་ཆོ་གའི་ཕྱག་ལེན་རྒྱུན་སྐྱོང་གནང་ཞིང་། སྒྲུབ་པ་ཆེ་ཆུང་དང་མང་ཇ་རྒྱུན་ཇ་དུས་ཆེན་སོགས་རྒྱུན་ཚོགས་ཀྱི་རིམ་པ་མང་པོ་གསར་འཛུགས་མཛད་ནས་གྱེར་འདོན་རྡུང་དབྱངས་སོགས།མདོ་སྨད་སྐྱང་ལུགས་ཞེས་རང་རྐྱ་ཐུབ་པའི་རང་ལུགས་གསར་བཏོད་མཛད་པ་སོགས་ཁོང་གི་གསང་གསུམ་རྨད་བྱུང་གི་མཛད་རྗེས་རླབས་པོ་ཆེ་བརྗོད་ལས་འདས་པ་ནི་ཀུན་ཀྱི་ཐུགས་ལ་གསལ་ལོ་།དེ་ནས་རིམ་གྱིས་རྟེན་དང་བརྟེན་པ་གོང་འཕེལ་དུ་བྱུང་ཚུལ་ནི། འདུ་ཁང་ཀ་བ་བརྒྱད་དང་བཞི་བཅུ་ཅན་གཙོ་བོར་བྱས་པའི་འདུ་ཁང་ཆེ་ཆུང་དྲུག་དང་། ནང་རྟེན་གསེར་དངུལ་གྱིས་བཏུམས་པའི་མཆོད་རྟེན་ཆེ་བ་ཁྲུ་བཅུ་ཅན་བཅས་མཆོད་རྟེན་ཆེ་ཆུང་བརྒྱད། བདེ་བར་གཤེགས་པའི་སྐུ་ འདྲ་བླུགས་མ་ཁྲུ་གང་ཅན་གྱི་སྟོང་སྐུ་གསུམ། བཀའ་བརྟེན་འགྱུར་པོ་ཏི་སྟོང་ཕྲག་ལྷག་བཅས་ལྷ་ཆ་མཆོད་རྫས་ཡོ་བྱད་དཔག་ཏུ་མེད་པ་ཡོད་ལ། དེ་དག་ཐམས་ཅད་རྒྱུ་སྤུས་གཙང་ཞིང་བཀོད་པ་ལེགས། མིག་ལ་མཛེས་ཤིང་ཡིད་དུ་འོང་བ་ལྟ་བས་ཆོག་མ་ཤེས་པ་ཤ་སྟག་གོ །ཨ་རྫོགས་སྙན་གསུམ་སྟེ་ཟབ་ལམ་སྔགས་སེམས་ཀྱི་བོན་ལ་འཆད་ཉན་སྒོམ་སྒྲུབ་མཛད་པའི་སྒྲུབ་གྲྭ་དང་། མཚན་ཉིད་རྩོད་གྲྭ། དག་སུམ་སྙན་ངག་དང་རྩིས་སྐར་ནག་སོགས་སློབ་གཉེར་བྱེད་པའི་སློབ་གྲྭ་བཅས་བཙུགས་ནས་རིག་གནས་ཡོན་ཏན་གྱི་རྒྱུན་བསྐྱངས་ཤིང་རྒྱུད་འཛིན་པ་སྐྱེད་སྲིང་མཛད། གྲྭ་ས་མི་གྲངས་སུམ་བརྒྱར་ཉེ་ཙམ་འཕེལ་བ་བཅས་དགོན་པ་འདིའི་ཆོས་དཔལ་རིག་གསུམ་དང་རྟེན་དང་རྟེན་པ་ཐམས་ཅད་དར་རྒྱས་ཤིན་ཏུ་ཆེན་པོ་བྱུང་སྟེ་ཡར་རྒྱས་ཀྱི་རྩེ་སོན་ནས། དུས་རབས་ཉི་ཤུ་བའི་དུས་དཀྱིལ་ཏེ་ང་བརྒྱད་ལོའི་དམངས་གཙོ་བཅོས་བསྒྱུར་བར་དུ་གནས། དེས་ན་མཁས་བཙུན་བཟང་གསུམ་འཛོམས་ཤིང་ལུང་རྟོགས་ཉིས་ལྡན་གྱི་སྐྱེས་ཆེན་དམ་པ་གདན་རབས་རྣམ་པ་བདུན་ནམ་བཅུ་བཞིས། མདའ་ཆེན་གཡུང་དྲུང་བཤད་སྒྲུབ་དར་རྒྱས་གླིང་དུ་བཀའ་སྡེ་སྣོད་གསུམ་གྱི་འཆད་ཉན་དང་ལམ་བསླབ་གསུམ་ཉམས་ལེན་ཟུང་འབྲེལ་གྱིས་ལུང་རྟོགས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་མཛད་བཞིན་ལོ་བརྒྱ་དང་དྲུག་ཅུ་ཙམ་འདས་པ་ལགས་སོ། །
དུས་དབང་གིས་རེ་ཞིག་ལ་བསྟན་པ་སྤེལ་མཚམས་བཞག་ཀྱང་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་འཚོགས་ཐེངས་གསུམ་པ་འཚོགས་ནས་ཏང་གི་སྲིད་ཇུས་ཡང་དག་དོན་འཁྱོར་བྱུང་བས། ཆོས་དད་རང་མོས་ཀྱི་སྲིད་ཇུས་ལག་བསྟར་བྱས་ནས་དགོན་པ་བསྐྱར་གསོ་དང་དར་སྤེལ་དུ་བཏང་། ལྷག་པར་དུ་སྐྱབས་མགོན་དམ་པ་མཆོག་སྤྲུལ་ཤེས་རབ་བློ་གསལ་རིན་པོ་ཆེ་ལགས་ཀྱིས་དབུ་ཁྲིད་གནང་ནས་དགོན་པའི་རྟེན་དང་བརྟེན་ཐམས་ཅད་བསྐྲུན་དང་སྐྲུན་མུས་སུ་མཆིས་ཤིང་། དར་རྒྱས་ཀྱང་མི་དམན་པ་བྱུང་སྟེ་རྒྱལ་གཅེས་ཆོས་གཅེས་ཀྱི་དགོན་པའི་དོ་དམ་མི་སྣ་དང་གྲྭ་པ་རྒན་གཞོན་ཐམས་ཅད་ཀྱིས་དད་ལྡན་མང་ཚོགས་ཀྱི་འདོད་བློ་བསྐངས་དང་སྐོང་བཞིན་པའི་སྐབས་ཡིན་ནོ། །


text:
༄༅།།ཅིན་བོད་སྤེལ་རེས་ལྟེ་གནས་སྔོན་དཔག་བྱས་ན་སང་ལོའི་ཟླ་8པར་བཟོ་སྐྲུན་ལེགས་འགྲུབ་
འབྱུང་ངེས།
གསར་འགྱུར་སྤེལ་དུས། (2018ལོའི་ཟླ་ 04ཚེས་27ཉིན། 14:00) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ད་ལོ་ནས་བཟུང་། པེ་ཅིང་གྲོང་ཁྱེར་བོད་སྐྱོར་རྣམ་གྲངས་ཏེ། ཅིན་བོད་སྤེལ་རེས་ལྟེ་གནས་ཀྱི་བྱ་གཞག་འཛུགས་སྐྲུན་འཕེལ་རིམ་ལེགས་འགྲུབ་བྱུང་བཞིན་ཡོད་པ་སྟེ། ཤེས་རྟོགས་བྱུང་བར་གཞིགས་ན། བྱ་གཞག་འདི་ལ་པེ་ཅིན་གྱི་བོད་སྐྱོར་ལས་བྱེད་པའི་ལས་ཤག་དང་། བོད་སྐྱོར་གྲུབ་འབྲས་འགྲེམས་སྟོན་ལྟེ་བ། ཅིན་བོད་ཐོན་ལས་ལ་སྐུལ་སྤེལ་གཏོང་བའི་ཞབས་ཞུའི་ལས་སྟེགས། དེ་བཞིན་དུ་ཚོང་དོན་རིག་གནས་སྤེལ་རེས་ཆ་འགྲིག་སྒྲིག་བཀོད་བཅས་ཡོད་པ་དང་། འཛུགས་སྐྲུན་གྱི་རྒྱ་ཁྱོན་ལ་སྨི་གྲུ་བཞི་མ་ཁྲི་6.28ཡོད་པ་རེད། མིག་སྔར། སྤྱིའི་ལས་རིམ་ཡོངས་ཀྱི་50%ལེགས་གྲུབ་བྱུང་ཡོད་པ་དང་། སྔོན་དཔག་བྱས་ན་2019ལོའི་ཟླ་8ལེགས་འགྲུབ་བྱུང་ངེས་པ་རེད།